Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-10-2017 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΒ΄ συνεδριάσεώς του, της Τετάρτης 18 Οκτωβρίου 2017, σε ό,τι αφορά την ψήφιση στο σύνολο του σχεδίου νόμου: «Έλεγχος και προστασία Δομημένου Περιβάλλοντος και άλλες διατάξεις»]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 20 Οκτωβρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 Κανονισμού της Βουλής) 1. Η με αριθμό 92/17-10-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας, με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;» 2. Η με αριθμό 74/12-10-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Ναυτιλίας και Νησιωτικής Πολιτικής, με θέμα: «Η εξέλιξη της υπόθεσης του ακινητοποιημένου πλοίου στο λιμάνι της Παλαιοχώρας Χανίων». 3. Η με αριθμό 87/16-10-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Μεταναστευτικής Πολιτικής, με θέμα: «Αυξανόμενες προσφυγικές ροές». 4. Η με αριθμό 43/9-10-2017 επίκαιρη ερώτηση του Βουλευτή Εύβοιας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής, με θέμα: «Σιγή ιχθύος για την επιλογή του προέδρου και διευθύνοντος συμβούλου της ανώνυμης εταιρείας «Οργανισμός Λιμένων Νομού Ευβοίας»». 5. Η με αριθμό 33/6-10-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Χωρίς ΕΛΤΑ η Πάτμος λόγω εξουθένωσης της μοναδικής υπαλλήλου». 6. Η με αριθμό 9/2-10-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, με θέμα: «Απειλή λουκέτου για χιλιάδες αρτοποιεία». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 97/17-10-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Να επαναπροσληφθούν οι αυθαίρετα απολυμένες σχολικές καθαρίστριες στον Δήμο Ζίτσας του Νομού Ιωαννίνων». Στην επίκαιρη ερώτηση θα απαντήσει ο Υπουργός Εσωτερικών κ. Παναγιώτης Σκουρλέτης. Κύριε Μωραΐτη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, το ΚΚΕ φέρνει για μια φορά ακόμη ένα σοβαρό θέμα που απασχολεί εργαζόμενους. Μιλάμε για το ότι η δημοτική αρχή του Δήμου Ζίτσας μέσω της πρωτοβάθμιας και δευτεροβάθμιας σχολικής επιτροπής αντί να προχωρήσει και να ανανεώσει τις συμβάσεις των δεκαπέντε σχολικών καθαριστριών που για χρόνια εργάζονται και υπηρετούν τις ανάγκες των σχολείων της περιοχής με μισθούς - «ψίχουλα» και σχεδόν ανύπαρκτα εργασιακά δικαιώματα, έχει προβεί στην απόλυσή τους, προκηρύσσοντας έναν «φωτογραφικό», δήθεν διαγωνισμό, με αποκλειστικό στόχο να αποκλείσει τις ήδη για χρόνια συμβασιούχες καθαρίστριες. Είναι χαρακτηριστικό ότι στον ψευτοδιαγωνισμό που έστησε η δημοτική αρχή συμπεριλαμβάνονται απαράδεκτοι όροι, όροι που δεν αναφέρονται σε κανένα θεσμικό πλαίσιο και μπαίνει ως ερώτημα αν και πώς η εποπτεύουσα αρχή και, εν προκειμένω, η αποκεντρωμένη διοίκηση ενέκρινε ή παρεμβαίνει σε τέτοιου είδους αυθαίρετες πρακτικές. Εδώ υπάρχει και η ανακοίνωση των σχολικών επιτροπών, που βάζει απαράδεκτα ζητήματα. Για παράδειγμα, λέει ότι οι καθαρίστριες πρέπει να έχουν εκκαθαριστικό σημείωμα. Και εμείς ρωτάμε: Πηγαίνουν καθαρίστριες γυναίκες εφοπλιστών και βιομηχάνων με 300 ευρώ; Πηγαίνουν γυναίκες των λαϊκών οικογενειών. Όμως, το χειρότερο απ' όλα, κύριε Υπουργέ, είναι ότι μιλάει για βεβαίωση ανεργίας. Δηλαδή, τι κάνει με αυτό η δημοτική αρχή; Θέλει να αποκλείσει τις ήδη υπάρχουσες καθαρίστριες που δουλεύουν έστω και με αυτούς τους μισθούς πείνας, εφόσον δεν μπορούν να προσκομίσουν κάρτα ανεργίας. Βέβαια, αυτή είναι η τακτική διαχείρισης της ακραίας φτώχειας, που είναι η δίκαιη ανάπτυξή σας, όπως λέτε, που τσακίζει τα εργασιακά δικαιώματα και δημιουργεί εργασιακή ζούγκλα. Το ερώτημά μας, κύριε Υπουργέ, είναι τι μέτρα θα πάρετε, ώστε να επαναπροσληφθούν οι αυθαίρετα απολυμένες σχολικές καθαρίστριες του Δήμου Ζίτσας, να σταματήσουν οι ενέργειες της δημοτικής αρχής που οδηγούν στην απόλυση αυτών των δεκαπέντε καθαριστριών, αλλά και - το κυριότερο - στον εμπαιγμό που έχει ξεκινήσει με άνεργες γυναίκες της περιοχής. Βάζουμε, επίσης, το ζήτημα της επαρκούς χρηματοδότησης, επιτέλους, για τη λειτουργία και την οριστική λύση του προβλήματος της καθαριότητας στα σχολεία, με πρώτο βήμα τη μονιμοποίηση των συμβασιούχων καθαριστριών στα σχολεία με πλήρη μισθολογικά και ασφαλιστικά δικαιώματα.
Ευχαριστούμε τον κ. συνάδελφο. Κύριε Υπουργέ, για τρία λεπτά έχετε τον λόγο.
Ευχαριστώ, κύριε Πρόεδρε. Κύριε Μωραΐτη, νομίζω ότι κάθε φορά που συζητάμε στη Βουλή πρέπει ο διάλογος και η συζήτηση πάνω στα συγκεκριμένα ζητήματα να μη γίνεται επί τη βάσει μόνο καλών προθέσεων και διακηρύξεων, αλλά να κοιτάμε στις συγκεκριμένες συνθήκες τι μπορούμε να κάνουμε. Το λέω αυτό διότι προφανώς γνωρίζετε, αλλά θέλω να το επαναλάβω, με αφορμή την ερώτησή σας, ότι φέτος, μετά από πάρα πολλά χρόνια υπήρξε συγκεκριμένη πρωτοβουλία της Κυβέρνησης και ιδιαίτερα του Υπουργείου Εσωτερικών, μιας και έχει μία συναρμοδιότητα με το Υπουργείο Παιδείας για τις σχολικές καθαρίστριες και κατορθώσαμε να πετύχουμε στις συγκεκριμένες συνθήκες κατά 10% την αύξηση των αμοιβών τους, μέσα από την ένταξη στο καθεστώς των πληρωμών και των κοινόχρηστων χώρων των σχολείων, που δεν υπήρχαν. Δηλαδή, διάδρομοι και τουαλέτες καθαρίζονταν και δεν πληρώνονταν. Το αναφέρω αυτό, διότι είναι πάρα πολύ σημαντικό και το αναγνωρίζουν πρώτα από όλα οι ίδιοι οι συνδικαλιστές, οι ίδιες οι εργαζόμενες, τις οποίες έχω δει πάρα πολλές φορές, όχι μόνο στο γραφείο μου στην Αθήνα, αλλά και σε ταξίδια που έχω κάνει στην περιφέρεια. Άρα έχει μία σημασία όταν προσεγγίζουμε ένα ζήτημα να προσεγγίζουμε την όλη εικόνα. Από εκεί και πέρα, υπάρχει ένα στρεβλό καθεστώς από το 1990, αυτό των συμβάσεων έργου για τον συγκεκριμένο κλάδο. Είναι συμβάσεις έργου διάρκειας δέκα μηνών για κάθε σχολικό έτος, όχι γενικά ανανεούμενες συμβάσεις, οκτάμηνες ή οτιδήποτε. Πρόκειται για τον ν.1892/1990. Είναι ένα στρεβλό καθεστώς, διότι θα έπρεπε να αντιμετωπίζεται με διαφορετικό τρόπο. Όμως διαφορετικό τρόπο αντιμετώπισης έχεις το 1990 και το 2000 και διαφορετικές δυνατότητες έχει όποιος ζει σε αυτή τη χώρα το 2016 και το 2017. Γι' αυτό ανέφερα πριν, με δεδομένες τις σημερινές συνθήκες, με δεδομένο το γεγονός των απαγορεύσεων και τον συγκεκριμένο περιορισμό στο καθεστώς των προσλήψεων που ισχύει, τι πρωτοβουλία μπορέσαμε και πήραμε για να βελτιώσουμε τις συγκεκριμένες συνθήκες. Στην πλειονότητα των δήμων της χώρας γνωρίζετε ότι πάνω - κάτω το σύνολο των εργαζομένων κάθε χρονιά, που είναι κυρίως γυναίκες, δουλεύουν και την επόμενη και αυτό γίνεται με πρωτοβουλία των οικείων δημάρχων. Εγώ θα καλούσα τον δήμαρχο να κάνει αυτό που κάνουν και οι υπόλοιποι. Γνωρίζετε ότι έχει υπάρξει προς την αποκεντρωμένη διοίκηση προσφυγή των εργαζομένων που αποκλείστηκαν από τη δυνατότητα να συμμετάσχουν σε αυτόν τον διαγωνισμό, η οποία θα κρίνει τη νομιμότητα αυτής της προσφυγής, απόφαση την οποία περιμένουμε. Βεβαίως, από την άλλη πλευρά, για να είμαστε δίκαιοι, σε μία τέτοια κατάσταση, με ένα στρεβλό σύστημα, με υψηλά ποσοστά ανεργίας, δύσκολο είναι να ρίξεις το ανάθεμα στον οποιονδήποτε είτε είναι ο δήμαρχος είτε είναι οποιοσδήποτε άλλος. Παρ' όλα αυτά, θεωρώ ότι στη συγκεκριμένη περίπτωση θα έπρεπε να ακολουθηθεί το παράδειγμα και η πρακτική που ακολουθείται και στους υπόλοιπους δήμους της χώρας. Ευχαριστώ.
Ευχαριστούμε τον κύριο Υπουργό. Κύριε Μωραΐτη, έχετε τον λόγο για τρία λεπτά, για τη δευτερολογία σας.
Κύριε Υπουργέ, δεν απαντήσατε στο συγκεκριμένο ερώτημα. Η πολιτική όλων των κυβερνήσεων διαχρονικά, με όχημα τις πιο πολλές φορές τους δήμους και τις περιφέρειες, τσακίζει δικαιώματα για μόνιμη και σταθερή δουλειά, με πλήρη ασφαλιστικά δικαιώματα, όπως αναφέραμε. Αυτές οι πολιτικές γίνονται πιο έντονες και πιο βάρβαρες και παίρνουν διαστάσεις ιδιαίτερα στον χώρο της καθαριότητας στους δήμους, στα νοσοκομεία, στα σχολεία, και πολλές φορές με θανατηφόρα ατυχήματα ή τραυματισμούς από την εντατικοποίηση της δουλειάς. Πολλές φορές τους εργαζόμενους - τις εργαζόμενες εν προκειμένω - τους πετάμε στον κάδο των σκουπιδιών, στην ανεργία. Τέτοια περίπτωση είναι και αυτή που αναφέραμε με τις καθαρίστριες στα σχολεία του Δήμου Ζίτσας, που βρέθηκαν από τη μία μέρα στην άλλη στην ανεργία. Και το πιο σημαντικό, κύριε Υπουργέ, είναι ότι αυτές οι καθαρίστριες δούλευαν για δέκα χρόνια και οι περισσότερες από αυτές ήταν στα όρια της συνταξιοδότησης. Και αντί να υπάρχει προστασία, καθώς έδιναν τη μάχη για τα τελευταία ένσημα, τις πετάξαμε στον δρόμο. Γι' αυτό το αίτημα είναι και δικαιολογημένο, όπως και η αγανάκτηση που υπάρχει στις καθαρίστριες της περιοχής. Και μιλάμε για μισθούς πείνας, των 200 και 300 ευρώ, σε συνθήκες μεσαιωνικές, χωρίς άδειες, ακόμα και χωρίς άδειες αναρρωτικές στον χώρο αυτό, κύριε Υπουργέ. Τις καθαρίστριες τις κάνατε εργολάβους της πείνας, της εξαθλίωσης με τη δική σας πολιτική το τελευταίο διάστημα, γιατί απαιτείτε να δουλέψουν με αυτό το καθεστώς το επόμενο διάστημα. Και το χειρότερο από όλα είναι ότι τις περισσότερες φορές, όπως αναφέρουμε και στην ερώτηση, βρίσκονται αντιμέτωπες με σκηνικά ανθρωποφαγίας, «ο θάνατός σου η ζωή μου». Τέτοιο σκηνικό έχει στήσει και η δημοτική αρχή στον Δήμο Ζίτσας, αξιοποιώντας το υπάρχον αντιδραστικό θεσμικό πλαίσιο που συντηρείται σε μια κυβέρνηση, αυτή την εργασιακή ζούγκλα που επικρατεί, όπως ανέφερα, ιδιαίτερα σε αυτούς τους εργασιακούς χώρους - και όχι μόνο - αλλά και σε άλλους χώρους στην Ήπειρο. Σε αυτή την κατεύθυνση υπάρχει και αυτή η απόφαση που αναφέραμε του Δήμου Ζίτσας, που νομιμοποιεί αυτόν τον εργασιακό μεσαίωνα. Το θέμα της καθαριότητας, κύριε Υπουργέ, ειδικότερα στα σχολεία είναι πάρα πολύ σημαντικό. Είναι θέμα υγιεινής για τα ίδια τα παιδιά, για τους εκπαιδευτικούς, για όσους σχετίζονται με τον χώρο των σχολείων. Βέβαια, οι δημοτικές αρχές, αντί να κάνουν αυτό που εσείς είπατε ότι πρέπει να κάνουν - πρέπει να υπάρχει, όμως, και το αντίστοιχο θεσμικό πλαίσιο - προσφεύγουν τις περισσότερες φορές σε όλες αυτές τις αντικαταστάσεις. Και εμείς λέμε ότι ιδιαίτερα σε αυτή την περιοχή υπάρχει εμπαιγμός, γιατί πατάνε πραγματικά πάνω στα προβλήματα που δημιουργεί η πολιτική σας, της ανεργίας, της φτώχειας, της εξαθλίωσης και προσπαθούν να λύσουν αυτό το ζήτημα μέσα από τις υποσχέσεις ότι δήθεν κάποιοι μπορούν να βρουν δουλειά. Παίρνουν, δηλαδή, την μπουκιά από τον φτωχό εργαζόμενο, δήθεν για να χορτάσουν τον άνεργο. Αυτή είναι η πολιτική σας. Εμείς λέμε ότι τέτοιες αποφάσεις ανοίγουν διάπλατα την πόρτα για την απόλυση χιλιάδων εργαζόμενων και ταυτόχρονα, στοχεύουν - και αυτό είναι το πιο σημαντικό - στο να οδηγηθούν αυτές οι υπηρεσίες των δήμων σε πλήρες αδιέξοδο, σε αδυναμία λειτουργίας. Σύμφωνα με τη νομοθεσία, οι δήμαρχοι μπορούν να ιδιωτικοποιούν αυτές τις υπηρεσίες με πρόσχημα την έλλειψη προσωπικού. Αυτό είναι το πιο σημαντικό. Και το αποτέλεσμα θα είναι αυτές οι υπηρεσίες να γίνουν - και ήδη γίνονται - βορά στα χέρια μεγάλων επιχειρηματικών ομίλων. Σήμερα πρέπει να γίνει υπόθεση - και έχει γίνει υπόθεση - του ίδιου του ταξικού κινήματος, το οποίο δίνει τη μάχη για να μην υπάρχει καμμία απόλυση. Το ίδιο κάνει και το ταξικό κίνημα στον Νομό Ιωαννίνων και ιδιαίτερα στον Δήμο Ζίτσας, παλεύει να μετατραπούν αυτές οι συμβάσεις όλων των εργαζομένων σε αορίστου χρόνου, για μόνιμη σταθερή δουλειά με πλήρη δικαιώματα. Σε αυτή την κατεύθυνση καλούμε τις εργαζόμενες να αγωνιστούν, γιατί φαίνεται και μέσα από την απάντησή σας και προφανώς και από τη δευτερολογία σας ότι θα μείνουν στον δρόμο της ανεργίας. Όπως είπα, το πιο σημαντικό είναι ότι σε πολλές από αυτές λείπουν λίγα ένσημα.
Ευχαριστούμε τον κύριο συνάδελφο. Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.
Νομίζω, κύριε Μωραΐτη, ότι εγώ απάντησα, αλλά εσείς δεν θελήσατε να κατανοήσετε το περιεχόμενο της δήλωσής μου. Κατ' αρχάς, δεν υπάρχουν μεγάλοι επιχειρηματικοί όμιλοι στα σχολεία. Αυτό μπορεί να ισχύει σε άλλες περιπτώσεις, αλλά είναι άτοπο. Ή μιλάμε για το συγκεκριμένο ή κάνουμε μια γενική τοποθέτηση. Παρακαλώ να είμαστε συγκεκριμένοι. Επαναλαμβάνω ότι αυτό το στρεβλό - και πρώτος το ονόμασα «στρεβλό» - καθεστώς των εργολαβιών έργου υπάρχει από τη δεκαετία του 1990 και γνωρίζετε πολύ καλά ότι αν υπήρχε τις προηγούμενες δεκαετίες η δυνατότητα να αλλάξει, σήμερα είναι πάρα πολύ δύσκολο, τουλάχιστον για το ορατό μέλλον. Και περιμένω να αναγνωρίσετε την προσπάθεια της σημερινής Κυβέρνησης μέσα σε αυτό το δύσκολο δημοσιονομικό πλαίσιο να αυξηθούν οι αμοιβές κατά 10%. Για αυτό δεν λέτε τίποτα. Οι εργαζόμενοι, όμως, οι οποίοι έχουν πραγματικά χορτάσει από παχιά λόγια, αλλά θέλουν να δουν συγκεκριμένα πράγματα, το λένε. Υπάρχει μια πρακτική - επαναλαμβάνω - που την ακολουθεί η πλειονότητα των δημάρχων, παίρνουν τους ίδιους ανθρώπους. Είναι στη διακριτική τους ευχέρεια. Από εκεί και πέρα, το να το επιβάλλει αυτό το Υπουργείο με βάση τα χαρακτηριστικά και τον τρόπο που διοικείται η αυτοδιοίκηση, δεν μπορεί να το κάνει. Να αλλάξει το πλαίσιο; Βεβαίως, αλλά προφανώς όχι για το ορατό μέλλον, από τη στιγμή που βρισκόμαστε κάτω από το συγκεκριμένο καθεστώς δημοσιονομικών περιορισμών και υποχρεώσεων. Και το γνωρίζετε πάρα πολύ καλά. Είναι μια πάρα πολύ μεγάλη συζήτηση, την έχουμε κάνει πάρα πολλές φορές σε αυτή την Αίθουσα, αλλά έχει σημασία - όχι να μην λέγονται, δικαίωμά σας είναι να λέτε τις εκτιμήσεις σας, καθένας ακούει και βγάζει τα συμπεράσματά του - να μπορούμε να είμαστε πιο συγκεκριμένοι, για να είμαστε τελικά και πιο επωφελείς για τους ίδιους τους εργαζόμενους. Προφανώς, λοιπόν, πρόκειται για ένα καθεστώς το οποίο είναι στρεβλό, πρόκειται για εργαζόμενους οι οποίοι ουσιαστικά καλύπτουν πάγιες και διαρκείς ανάγκες, αλλά πείτε μου τον τρόπο, πέρα γενικώς από μια θέση η οποία δεν πατάει στην πραγματικότητα, να μετατραπούν όλες οι συμβάσεις σε μόνιμες. Το λέτε και σε άλλους τομείς. Δεν γίνεται αυτό, το ξέρετε. Ακόμα και να το ψηφίζαμε εδώ πέρα και να ερχόταν το ΚΚΕ και να ψήφιζε για πρώτη φορά - ή από τις λίγες φορές - μαζί με την Κυβέρνηση ξέρετε ότι θα κατέπιπτε αυτός ο νόμος ως αντισυνταγματικός.
Από ποιον θα κατέπιπτε;
Άρα τι είμαστε; Τζάμπα μάγκες! Σημασία έχει, αν θέλετε, να έρθετε να δημιουργήσουμε τους όρους για να κάνουμε στέρεα βήματα, παρά να κάνουμε γενικώς έναν διαγκωνισμό υποσχέσεων και μεγαλοστομιών που επαναλαμβάνω ότι στις σημερινές συνθήκες και για το ορατό μέλλον δεν μπορούν να αλλάξουν. Αυτή είναι η πραγματικότητα. Την ευαισθησία της Κυβέρνησης για το θέμα των συμβασιούχων τη γνωρίζετε. Εκεί που μπορέσαμε, δώσαμε ένα άλλο δείγμα γραφής, στον τομέα της καθαριότητας, το κέντρο ανταποδοτικών υπηρεσιών. Τις επόμενες ημέρες ο διαγωνισμός θα βγει στο φως της δημοσιότητας. Αυτό έγινε σε βάρος και ενάντια σε αυτούς που θέλουν να παραδώσουν την καθαριότητα στις ιδιωτικές εταιρείες. Θα παρακαλούσα, λοιπόν, την επόμενη φορά να είναι πιο ισορροπημένη πολιτικά η τοποθέτησή σας, για να μπορεί να τυγχάνει και μιας ευρύτερης αποδοχής. Ευχαριστώ.
Ευχαριστούμε τον κύριο Υπουργό. Αγαπητοί συνάδελφοι, θα ήθελα να σας ενημερώσω για τη διαδικασία. Οι ερωτήσεις που θα απαντηθούν σήμερα είναι δώδεκα. Απομένουν έντεκα. Θα παρακαλούσα να είσαστε συνεπείς στους χρόνους σας, για να τελειώσουμε σε εύλογο χρονικό διάστημα, μέσα στις επόμενες τρεις ώρες. Πριν προχωρήσουμε στη συζήτηση της επόμενης ερώτησης θα ήθελα να ανακοινώσω τις ερωτήσεις που δεν θα συζητηθούν. Η τέταρτη με αριθμό 82/16-10-2017 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών με θέμα: «Κατάπτυστες και ανθελληνικές δηλώσεις του προέδρου του DEB επί ελληνικού εδάφους», δεν θα συζητηθεί λόγω κωλύματος του αρμόδιου Υπουργού κ. Αμανατίδη που βρίσκεται στο εξωτερικό. Η τρίτη με αριθμό 76/13-10-2017 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών με θέμα: «Η δημιουργία τριών νέων σταθμών διοδίων στον οδικό άξονα Προμαχώνας - Σέρρες - λιμάνι Θεσσαλονίκης είναι καταστροφική για τον Νομό Σερρών», δεν θα συζητηθεί λόγω κωλύματος του ερωτώντος Βουλευτή. Η πέμπτη με αριθμό 72/11-10-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών με θέμα: «Αναγνώριση του επαγγέλματος των πυροσβεστών ως βαρέος, ανθυγιεινού και επικίνδυνου και λήψη μέτρων προστασίας κατά τη διάρκεια των συμβάντων», δεν θα συζητηθεί λόγω αναρμοδιότητας. Το αρμόδιο Υπουργείο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Κυρίες και κύριοι συνάδελφοι, να σας ενημερώσω ότι για τα εν λόγω κωλύματα υπάρχει και σχετική επιστολή του Γενικού Γραμματέα της Κυβερνήσεως.
Κύριε Πρόεδρε, θα ήθελα τον λόγο.
Κύριε Κατσώτη, έχετε τον λόγο για ένα λεπτό.
Με έκπληξη ακούσαμε ότι δηλώνει αναρμοδιότητα το Υπουργείο Εσωτερικών για το θέμα της ερώτησης που έχουμε καταθέσει, την αναγνώριση του επαγγέλματος των πυροσβεστών ως βαρέος - ανθυγιεινού και επικίνδυνου και για τη λήψη μέτρων προστασίας κατά τη διάρκεια των συμβάντων. Αν δεν είναι αρμοδιότητας του Υπουργείου Εσωτερικών και Προστασίας του Πολίτη, στο οποίο υπάγεται το Πυροσβεστικό Σώμα, τίνος Υπουργείου αρμοδιότητας είναι; Με έκπληξη, πραγματικά, ακούσαμε κάτι τέτοιο εχθές που μας ειδοποίησαν από τις Υπηρεσίες της Βουλής. Επειδή είναι εδώ ο Αναπληρωτής Υπουργός Εσωτερικών, ο αρμόδιος Υπουργός είναι εδώ, θα τον παρακαλούσαμε να πάρει τον λόγο για να μας πει εάν πράγματι είναι αρμοδιότητά του ή όχι. Να μην τρελαθούμε κιόλας! Μπαλάκι οι εργαζόμενοι; Προηγουμένως μας είπε ο κ. Σκουρλέτης «δεν είναι δικό μας θέμα, είναι των δημάρχων» και τώρα μας λένε «δεν είναι δικό μας θέμα, είναι του Υπουργείου Εργασίας». Μπαλάκι, δηλαδή, οι εργαζόμενοι από εδώ και από εκεί! Να πάρετε τις ευθύνες σας!
Ευχαριστούμε, κύριε συνάδελφε. Ο κ. Τόσκας, Αναπληρωτής Υπουργός Εσωτερικών, έχει τον λόγο.
Δεν χρειάζεται να δημιουργούνται εντυπώσεις. Η ερώτηση αυτή δεν έφτασε ποτέ σε εμένα και γι' αυτό δεν απαντώ αυτή τη στιγμή, αλλιώς ευχαρίστως θα απαντούσα. Είναι θέμα, βέβαια, για το οποίο πρέπει να συνεργαστώ με το Υπουργείο Εργασίας, αλλά δεν θα είχα καμμία αντίρρηση να απαντήσω. Αιφνιδιάστηκα και εγώ σήμερα το πρωί. Μπορεί να είναι λάθος του επιτελείου μου. Δεν ξέρω ποιος έκανε το λάθος. Με την πρώτη ευκαιρία ευχαρίστως θα σας απαντήσω.
Ευχαριστούμε τον κύριο Υπουργό. Προχωρούμε, λοιπόν, στη συζήτηση της τρίτης με αριθμό 85/16-10-2017 επίκαιρης ερώτησης πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών με θέμα: «Υπολειτουργία της Αστυνομίας Ρόδου λόγω ακινητοποίησης των περιπολικών». Στην επίκαιρη ερώτηση θα απαντήσει ο Αναπληρωτής Υπουργός Εσωτερικών κ. Τόσκας. Κύριε Πρόεδρε, έχετε τον λόγο για δύο λεπτά για την πρωτολογία σας.
Κύριε Πρόεδρε και κύριε Υπουργέ, ειλικρινά σας διαβεβαιώ ότι δεν θα είχα υποβάλει αυτή την ερώτηση, αν ήταν, δηλαδή, μόνο τοπικού ενδιαφέροντος και αν από τα μέσα ενημέρωσης δεν εδίδετο εθνική διάσταση στο θέμα. Δηλαδή, την Κυριακή από έναν μεγάλο σταθμό επί ώρες αυτή η είδηση αναπαραγόταν συνέχεια, η οποία είδηση δεν βλάπτει μόνο την εικόνα της Κυβέρνησης αλλά την εικόνα του κράτους γενικότερα. Διότι, όταν ο πολίτης ακούει ότι το κράτος δεν μπορεί να κινητοποιήσει τα οχήματα της Αστυνομίας ή του Στρατού, αν θέλετε, λόγω του ότι δεν μπορεί να καταβάλει τη σχετική πίστωση, τη δαπάνη για να αγοράσει βενζίνη, τότε ο πολίτης αισθάνεται, όπως αντιλαμβάνεστε, πάρα πολύ άσχημα, για να μη χρησιμοποιήσω άλλη λέξη. Αναπαράγω αυτά τα οποία άκουγε ο πολίτης, δηλαδή ότι η μη εξόφληση των οφειλών για καύσιμα έχει φέρει σε αδιέξοδο την Αστυνομία Ρόδου, καθώς τα δώδεκα περιπολικά της έχουν κατ' ουσία αποσυρθεί από την κυκλοφορία. Η μη καταβολή έστω τμήματος της οφειλής, που ξεπερνά τις 60.000 ευρώ, επέφερε διακοπή της πίστωσης και, κατά συνέπεια, αναστολή των περιπολιών, όπως αναφέρουν βέβαια αναλυτικά τα δημοσιεύματα του Τύπου. Για να αντισταθμίσει στο ελάχιστο αυτή τη σοβαρή δυσλειτουργία η Αστυνομία της Ρόδου διατηρεί ένα περιπολικό στην κυκλοφορία με καύσιμα που προμηθεύεται από τον Στρατό και χρησιμοποιεί ακόμα και τα δικά τους οχήματα, ενώ δημοσιεύονται και πληροφορίες ότι έχουν κατά περίπτωση πληρώσει οι ίδιοι οι αστυνομικοί τη βενζίνη των περιπολικών. Έστω και αν πιστεύω ότι υπάρχει κάποια υπερβολή, διότι στις ειδήσεις πάντα υπάρχει υπερβολή, το όλο θέμα είναι σοβαρό. Γνωρίζω ότι ο Υπουργός κ. Τόσκας ασφαλώς έχει καταβάλει κάθε προσπάθεια για να μην υπάρχουν αυτά τα θέματα, εν τούτοις, όμως, το θέμα είναι υπαρκτό. Θα παρακαλούσα τον Υπουργό να διαβεβαιώσει ότι το θέμα έκλεισε, ότι από αύριο δεν υπάρχει αυτό το θέμα, ει δυνατόν, για να σταματήσει και ο σχετικός θόρυβος.
Ευχαριστούμε τον κύριο συνάδελφο. Κύριε Υπουργέ, έχετε τον λόγο για τρία λεπτά.
Κύριε Πρόεδρε, κύριε Κρεμαστινέ, η Ελληνική Αστυνομία έχει περίπου δωδεκάμισι χιλιάδες αυτοκίνητα και μοτοσυκλέτες διαφόρων τύπων και ξέρετε ότι μπορεί να υπάρχουν κατά καιρούς και προβλήματα, αλλά γενικότερα το ζήτημα των καυσίμων αντιμετωπίζεται με ορισμένες περιπτώσεις που μπορεί να υπάρχουν κάποιες καθυστερήσεις. Μια τέτοια περίπτωση είναι η περίπτωση της Ρόδου, όπου έγινε το εξής. Όπως σωστά αναφέρατε, τα πετρελαιοκίνητα οχήματα της Αστυνομίας τροφοδοτούνται από τον Στρατό και δεν υπάρχει κανένα πρόβλημα εκεί. Τα βενζινοκίνητα της Ρόδου, λοιπόν, παίρνουν βενζίνη από έναν βενζινοπώλη, ο οποίος είχε με βάση διαγωνισμό την υποχρέωση παροχής καυσίμου μέχρι το τέλος Σεπτεμβρίου. Από τον Ιούλιο, έγκαιρα, προκηρύχθηκε νέος διαγωνισμός ο οποίος δεν ευοδώθηκε, γιατί δεν παρουσιάστηκαν υποψήφιοι που θα έπρεπε να καλύπτουν τις προϋποθέσεις, δηλαδή να έχουν φορολογική ενημερότητα, ασφαλιστική ενημερότητα ή και άλλα δικαιολογητικά. Δεν είχαν, υπήρξε πρόβλημα στον διαγωνισμό και γι' αυτό παρουσιάστηκε ένα πρόβλημα για λίγες μέρες σε συνδυασμό με κάποια χρωστούμενα που πάντα υπάρχουν σε όλες αυτές τις δοσοληψίες προς τον συγκεκριμένο βενζινοπώλη. Ήδη από προχθές από τις 60.000 που η Ελληνική Αστυνομία χρωστούσε στον συγκεκριμένο βενζινοπώλη έχουν δοθεί οι 20.000 και μέχρι αύριο, μετά από αύξηση της παγίας προκαταβολής της Αστυνομικής Διεύθυνσης Ρόδου, θα έχουν δοθεί και τα υπόλοιπα χρήματα. Επομένως με αυτή τη διαδικασία δεν θα υπάρχει κανένα πρόβλημα. Δεν παρουσιάστηκε επιχειρησιακό πρόβλημα. Καλύφθηκε και με τα πετρελαιοκίνητα οχήματα και με τα υπόλοιπα οχήματα, γιατί υπήρχαν κάποιες ποσότητες βενζίνης. Δεν έδωσαν χρήματα αστυνομικοί από την τσέπη τους, όπως κάποιοι αναφέρουν. Ξέρουμε τις υπερβολές συγκεκριμένου μέσου ενημέρωσης που αναπαράγει μικρά προβλήματα. Επομένως το πρόβλημα, ουσιαστικά, θα έχει λυθεί μέχρι αύριο. Στη συνέχεια, μιας και συνεχίζονται οι ελεγκτικές διαδικασίες στις δαπάνες της Ελληνικής Αστυνομίας, εκτιμώ ότι δεν θα υπάρχει κανένα πρόβλημα. Ευχαριστώ.
Ευχαριστούμε τον κύριο Υπουργό. Ορίστε, κύριε Πρόεδρε, έχετε τον λόγο για τρία λεπτά για τη δευτερολογία σας.
Χαίρομαι που ο Υπουργός είπε ότι το πρόβλημα θα λυθεί μέχρι αύριο. Αυτό κρατώ ουσιαστικά, διότι αυτή ήταν η έννοια της ερωτήσεώς μου. Όμως, θέλω πάλι να επισημάνω ότι, όταν, για παράδειγμα, όπως ενημέρωσα εγώ ο ίδιος τον Υπουργό προηγουμένως, μου στέλνει e - mail ο πρόεδρος των Αξιωματικών Νοτίου Αιγαίου και μου λέει «κάνε ό,τι μπορείς γι' αυτό το θέμα», τότε δεν είναι ζήτημα προσωπικό, δικό μου, ούτε καν του Υπουργού, αλλά είναι θέμα της πολιτείας. Δηλαδή, δεδομένου ότι αυτά δημοσιεύονται στον Τύπο, τι θα πει ο πολίτης, όταν βλέπει, για παράδειγμα, μία επιστολή του προέδρου των Αξιωματικών Νοτίου Αιγαίου να ισχυρίζεται αυτά που συζητούμε αυτή τη στιγμή; Είναι πρόβλημα, δηλαδή, κύριε Υπουργέ, που πρέπει να το αντιμετωπίσετε και διαφορετικά. Εννοώ ότι πρέπει αυτοί οι άνθρωποι να κληθούν να μιλήσουν, να εκτονωθούν, προκειμένου να αντιληφθούν ότι η εικόνα που δίδεται για την Αστυνομία με όλα αυτά είναι αρνητική, χωρίς να φταίτε κι εσείς προσωπικά, γιατί δεν νομίζω ότι υπάρχει Υπουργός που να λέει «δεν με ενδιαφέρει να μην έχω λεφτά να πληρώσω τα οχήματα». Υπάρχει, λοιπόν, μία δυσλειτουργία. Αυτή η δυσλειτουργία πρέπει κατά κάποιον τρόπο να αντιμετωπιστεί.
Ευχαριστούμε τον κύριο Πρόεδρο και για την οικονομία στον χρόνο. Ορίστε, κύριε Υπουργέ, έχετε τον λόγο κι εσείς για τρία λεπτά.
Κύριε Κρεμαστινέ, όπως προανέφερα, στις δώδεκα χιλιάδες πεντακόσια οχήματα και μοτοσυκλέτες που έχει η Ελληνική Αστυνομία νομίζω ότι είναι λογικό να υπάρχουν κατά καιρούς διάφορα μικροπροβλήματα. Τώρα, από εκεί και πέρα, οι συνδικαλιστικές επιδιώξεις και υπερβολές είναι αναμενόμενες και είναι λογικό να υπάρχουν. Όμως, οι όποιοι αστυνομικοί, πέρα από τις προβολές των αιτημάτων τους, θα πρέπει να ξέρουν ότι έχουν και ιεραρχία και η ιεραρχία τους αντιμετωπίζει τα προβλήματα με τον πιο ικανοποιητικό τρόπο. Βέβαια, όταν δεν αντιμετωπίζονται, έρχεται η πολιτική ηγεσία που βρίσκει λύσεις. Και στη συγκεκριμένη περίπτωση είχαμε ένα πρόβλημα λίγων ημερών. Δεν επηρεάστηκε επιχειρησιακά η αστυνόμευση του νησιού ούτε η όλη λειτουργία. Ήταν ένα μικρό πρόβλημα, για το οποίο έχει ήδη βρεθεί λύση και έχει αποκατασταθεί η κατάσταση. Ευχαριστώ.
Ευχαριστούμε τον κύριο Υπουργό.
Κύριε Πρόεδρε, κρατούμε όλοι από τη συνομιλία μας το θετικό ότι αύριο δεν θα υπάρχει το πρόβλημα.
Ναι, κύριε Κρεμαστινέ.
Εντάξει. Ευχαριστώ.
Νομίζω ότι ήταν ξεκάθαρο και από την απάντηση του κυρίου Υπουργού και από εσάς. Ευχαριστώ πολύ και τους δυο σας για την οικονομία στον χρόνο. Να αποδεσμεύσουμε τον κ. Τόσκα και να ευχαριστήσουμε τον κ. Σκουρλέτη που επέτρεψε να μπει αυτή η ερώτηση ενδιάμεσα στις δικές του ερωτήσεις. Συνεχίζουμε με την όγδοη με αριθμό 98/17-10-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, σχετικά με τη λήψη μέτρων για την άμεση αποζημίωση των πλημμυροπαθών και την αποκατάσταση των ζημιών στη Σαμοθράκη. Ορίστε, κύριε συνάδελφε, έχετε δύο λεπτά για την πρωτολογία σας.
Ευχαριστώ. Η ερώτησή μας αφορά το νησί της Σαμοθράκης. Θα περίμενε κανείς ότι, έναν μήνα σχεδόν από τότε που έγινε η μεγάλη νεροποντή στο νησί, δεν θα ήταν επίκαιρη. Δυστυχώς, όμως, εξακολουθεί να είναι επίκαιρη, γιατί πολύ απλά στο νησί δεν έχει γίνει ό,τι θα έπρεπε να έχει γίνει μέχρι τώρα. Ήταν μια καταιγίδα που ήρθε να επιβεβαιώσει, βέβαια, το πόσο απαραίτητη είναι η αντιπλημμυρική προστασία και γενικότερα η προστασία από τα φυσικά φαινόμενα, τα οποία επαναλαμβάνονται περιοδικά και να αναδείξει ασφαλώς και όλες τις εγκληματικές ευθύνες όλων των κυβερνήσεων, μηδέ της σημερινής εξαιρουμένης, στον τομέα συντήρησης των υποδομών. Οι καταστροφές, λοιπόν, από την καταιγίδα της Σαμοθράκης στις 25 του Σεπτέμβρη ρήμαξαν κυριολεκτικά το νησί. Δεκάδες σπίτια και καταστήματα πλημμύρησαν. Ορισμένα από αυτά τα σπίτια έχουν προβλήματα στατικότητας και δεν μπορούν να κατοικηθούν. Το δημαρχείο πλημμύρισε. Οι υπηρεσίες του αναζητούν άλλους χώρους για να στεγασθούν και να λειτουργήσουν. Στο νηπιαγωγείο υπάρχουν ζημιές. Το κέντρο υγείας του νησιού ουσιαστικά έχει τεθεί εκτός λειτουργίας. Το ισόγειό του έχει καταστραφεί πλήρως, αφού πλημμύρισε και καταστράφηκε το ακτινολογικό, το μικροβιολογικό, η αποθήκη φαρμάκων, η μονάδα βραχείας νοσηλείας, το τμήμα επειγόντων περιστατικών. Όσο δε για το οδικό δίκτυο του νησιού, να πω ότι στο κεντρικό οδικό δίκτυο δυσκολεύεται κανείς να βρει μια γέφυρα που να έχει μείνει στη θέση της. Έχουν σχεδόν όλες γκρεμιστεί. Ενώ το αγροτικό δίκτυο πολύ απλά δεν υπάρχει πια. Πρόβλημα υπάρχει και με τη υδροδότηση του νησιού, αφού το άναρχο σύστημα των υδρομαστεύσεων, στο οποίο βασιζόταν, έχει καταστραφεί. Αιγοπρόβατα έχουν πνιγεί, σταβλικές εγκαταστάσεις έχουν ισοπεδωθεί, χιλιάδες ελαιόδεντρα έχουν καταστραφεί. Τι έπρεπε να έχει γίνει μέχρι τώρα. Πρώτα - πρώτα έπρεπε να έχει γίνει η πλήρης καταγραφή όλων των ζημιών. Να ακολουθήσει η αποζημίωση όλων των πληγέντων στο 100% της ζημιάς τους. Να αποφασιστεί η απαλλαγή αυτών των πληγέντων από τους φόρους, τα χαράτσια, τα δημοτικά τέλη. Να παγώσουν τα χρέη τους, οι διαδικασίες κατασχέσεων. Να τους δοθούν άτοκα δάνεια. Βεβαίως, πάνω από όλα, πρέπει να αρχίσουν επιτέλους να υλοποιούνται οι αναγκαίες υποδομές στο νησί της Σαμοθράκης. Για όλα αυτά περιμένουμε την απάντησή σας.
Ευχαριστούμε τον κύριο συνάδελφο. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Μόλις στις αρχές της εβδομάδας, τη Δευτέρα, είχα τη δυνατότητα απευθείας εκ του σύνεγγυς να συναντήσω τον δήμαρχο του νησιού, τον κ. Βίτσα, και να κάνουμε μια ανασκόπηση όλων εκείνων των πραγμάτων που ήδη έχουν γίνει. Και σας πληροφορώ ότι τα περισσότερα, στα οποία αναφερθήκατε, έχουν προχωρήσει. Καταγραφή έχει γίνει. Αυτή τη στιγμή, μάλιστα, από την αντίστοιχη Υπηρεσία Αποκατάστασης Σεισμοπλήκτων Βορείου Αιγαίου έχουν επισκεφθεί και έχουν καταγράψει εκατό κτήρια, εκ των οποίων εξήντα επτά έχουν αυτή τη στιγμή ζημιές και χρήζουν αποκατάστασης. Έχουν υπάρξει οι αποφάσεις, αυτές στις οποίες αναφερθήκατε, που προβλέπουν την παράταση καταβολής δόσεων και υποχρεώσεων προς την εφορία, ρυθμίσεων κ.λπ.. Από το Υπουργείο Εσωτερικών τον τελευταίο ενάμιση χρόνο έχουν δοθεί χρήματα για αποκατάσταση των θεομηνιών. Ιδιαίτερα για την τελευταία θεομηνία της 25ης του μηνός Σεπτεμβρίου έχει δοθεί το ποσό συνολικά των 245.000 ευρώ, εκ των οποίων τα 150.000 ευρώ δόθηκαν μόλις πριν από λίγες εβδομάδες για τη συγκεκριμένη θεομηνία. Από εκεί και έπειτα, την επόμενη κιόλας της θεομηνίας υπήρξε από τη Γενική Γραμματεία Προστασίας Πολιτισμού η κήρυξη σε καθεστώς έκτακτης ανάγκης, πράγμα που διευκολύνει για την απευθείας ανάθεση των έργων και ταυτόχρονα δίνει τη δυνατότητα στο νησί να προσλάβει έκτακτο προσωπικό σε δύο μήνες, σε πρώτη φάση μέχρι οκτώ μήνες, ακριβώς για να υπάρξουν όλα αυτά τα οποία είπατε: αντιμετώπιση συγκεκριμένων καταστάσεων, καταγραφή ζημιών. Το Υπουργείο Υγείας κινήθηκε άμεσα και τώρα λειτουργεί το περιφερειακό ιατρείο στην Καμαριώτισσα, με σκοπό να αποκατασταθεί και το κέντρο υγείας, όπως είπατε και εσείς, το οποίο υπέστη μεγάλες βλάβες, έτσι ώστε να επανέλθει η ζωή στην ομαλότητα. Το Υπουργείο Πολιτισμού έχει κάνει καταγραφή των ζημιών που έχουν πάθει τα αρχαία. Ενώ αντίστοιχη επιτροπή ελέγχει τα νεότερα μνημεία. Και κυρίως το Υπουργείο Υποδομών έχει προχωρήσει την εκπόνηση μελέτης, ενός master plan για την αντιπλημμυρική προστασία της Σαμοθράκης, αυτό που δεν είχε γίνει εδώ και δεκαετίες. Διότι όλοι αντιλαμβανόμαστε, ναι μεν ήταν μεγάλο το μέγεθος της βροχής, αλλά τα υπόλοιπα έργα που είχαν γίνει, ήταν αποσπασματικά μερικά και ημιτελή. Αυτό απέδειξαν τα γεγονότα. Σήμερα, λοιπόν, και μια συνολική αντιμετώπιση του θέματος έχει γίνει, ενώ για το οδικό δίκτυο έχει εγκριθεί ποσό 3 εκατομμυρίων ευρώ, πάλι από το Υπουργείο Υποδομών, έτσι ώστε και με τη συνδρομή της εταιρείας «ΕΓΝΑΤΙΑ ΟΔΟΣ» να αρχίσει να ανακατασκευάζεται. Νομίζω ότι η ανταπόκριση της πολιτείας σε αυτή την έκτακτη κατάσταση, όπως και στις υπόλοιπες που φέτος είχαμε, ήταν περισσότερο από κάθε άλλη φορά άμεση.
Ευχαριστούμε τον κύριο Υπουργό. Ορίστε, κύριε Δελή, έχετε τον λόγο για τρία λεπτά.
Ευχαριστώ. Νομίζω, κύριε Υπουργέ, ότι η τοποθέτησή σας περιείχε αρκετές αντιφάσεις, αφού με έμμεσο τρόπο ομολογήσατε και εσείς ότι ναι μεν έχουν προχωρήσει κάποια πράγματα αλλά δεν έχουν ολοκληρωθεί και δεν θα μπορούσαν, κύριε Υπουργέ, να ολοκληρωθούν, από τη στιγμή που ο Δήμος της Σαμοθράκης αυτός ο μικρός δήμος με τις δυνατότητες που έχει, δεν θα μπορούσε να ανταποκριθεί σε ένα τόσο πολύ μεγάλο και σύνθετο καθήκον της καταγραφής των ζημιών. Αυτό που χρειαζόταν και που δεν έχει γίνει μέχρι τώρα, είναι ότι δεν έχει σταλεί εκεί πέρα ένα κρατικό διυπουργικό κλιμάκιο από υπηρεσίες, οι οποίες να φροντίσουν την αναλυτική καταγραφή, έτσι ώστε να προχωρήσουμε στην άμεση αποκατάσταση και στις αποζημιώσεις, παρά έχει μείνει εκεί πέρα ένας δήμος αβοήθητος, μόνος με τους ελάχιστους υπαλλήλους που έχει, να μπορέσει να καλύψει αυτές τις ανάγκες και φυσικά δεν νομίζω ότι το ποσό των 100.000 ευρώ για το οποίο μιλήσατε ότι θα μπορούσε …
Είναι 150.000 ευρώ.
Έστω 150.000 ευρώ …
Ο προϋπολογισμός είναι 3 εκατομμύρια ευρώ.
…να δώσει λύση για καταστροφές - επειδή συμμετείχαν στο κλιμάκιο του ΚΚΕ, που επισκεφτήκαμε το νησί - οι οποίες είναι σε πολλές περιπτώσεις βιβλικές, εάν δει κανείς την κατάσταση του νησιού σήμερα. Εν πάση περιπτώσει αυτές οι καταστροφές, βέβαια, στη Σαμοθράκη δεν είναι τωρινές. Επαναλαμβάνονται κάθε λίγο και λιγάκι. Είναι φυσικά φαινόμενα και επαναλαμβάνονται συχνά και οι ίδιες καταστροφές, αφού δεν υπάρχει κανένα δίκτυο αποχέτευσης όμβριων υδάτων ούτε στους οικισμούς ούτε στο οδικό δίκτυο, είναι και η μορφολογία του νησιού τέτοια και έχουμε το εξής παράδοξο και τραγικό: Το νησί με τα πολλά νερά, το νησί με τις βάθρες, το νησί με τους καταρράκτες - είναι, πραγματικά, εντυπωσιακό το φυσικό περιβάλλον το νησιού - να έχει πρόβλημα υδροδότησης ακόμα και άρδευσης. Και αυτό, βέβαια, μαρτυρά την έλλειψη των υποδομών. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Νομίζω ότι δεν αρκούν, κύριε Υπουργέ, τα λόγια παρηγοριάς στα οποία αναφερθήκατε. Όσο για το περιφερειακό ιατρείο για το οποίο μιλήσατε, ξέρετε το κέντρο υγείας όπως είπα και στη πρωτολογία μου, έχει ουσιαστικά τεθεί εκτός λειτουργίας. Το περιφερειακό ιατρείο το οποίο και αυτό το επισκεφθήκαμε, δεν μπορεί να ανταποκριθεί στις ανάγκες των δυόμισι χιλιάδων κατοίκων του νησιού. Θα πρέπει άμεσα να σταλεί μια κινητή υγειονομική μονάδα, η οποία να καλύψει τις άμεσες, τις επείγουσες ανάγκες του νησιού. Είδαμε με τα ίδια μας τα μάτια τον χώρο του περιφερειακού ιατρείου, το οποίο ναι μεν είναι καλό για μια, δυο, τρεις περιπτώσεις, αλλά δεν μπορεί να καλύψει το σύνολο των αναγκών. Βεβαίως απαιτείται η κινητοποίηση του κρατικού μηχανισμού, όπως είπα, αφού οι ζημιές υπερβαίνουν πια τις δυνατότητες του δήμου. Σχετικά τώρα με τις αποζημιώσεις, εάν κρίνουμε από το πώς «περπατούν» και τα πώς υλοποιούνται τα ΠΣΕΑ ή οι αποζημιώσεις των οικοσκευών, οι οποίες όχι μόνο καθυστερούν αλλά και όταν δίνονται, είναι ψίχουλα, τότε μπορούμε να καταλάβουμε ποια είναι η επόμενη μέρα γι' αυτό το νησί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επαναλαμβάνω - και κλείνω - ότι είναι πλέον ζήτημα ζωτικής ανάγκης όχι μόνο για τη Σαμοθράκη αλλά για όλη τη χώρα, ιδίως, όμως, για τη Σαμοθράκη που έχει αυτά τα πολύ σοβαρά προβλήματα, η υλοποίηση πια των αναγκαίων και απαραίτητων υποδομών. Σας ευχαριστώ.
Ευχαριστούμε τον κ. Δελή. Ορίστε, κύριε Υπουργέ, έχετε τον λόγο για τρία λεπτά.
Χαίρομαι, κύριε συνάδελφε, διότι με τη δευτερομιλία σας επιβεβαιώσατε ότι έχουν γίνει πάρα πολλά βήματα. Δεν είπαμε ότι έχει ολοκληρωθεί το σύνολο του σχεδίου αποκατάστασης των ζημιών. Δεν θα μπορούσε να γίνει άλλωστε αυτό. Σε αυτό συμφωνούμε όλοι, αλλά όλα αυτά που είπατε, δηλαδή έχουν πάει οι επιτροπές καταγραφής. Μιλήσατε για κυβερνητικά κλιμάκια. Μα μέσα σε λίγες ώρες ήταν εκεί πέρα αντιπροσωπεία της Κυβέρνησης. Ρωτήστε παρακαλώ, απευθυνθείτε στον δήμαρχο, κοιτάξτε την τελευταία την χθεσινή του ανακοίνωση, να δείτε ακριβώς πως αναγνωρίζει αυτή την άμεση ανταπόκριση της Κυβέρνησης. Το πιο σημαντικό απ' όλα, όμως, το οποίο θα πρέπει να μας προβληματίσει - στο οποίο αναφερθήκαμε κι εσείς κι εγώ πριν από λίγο - , είναι τα εξής: Η παντελής έλλειψη ενός συνολικό σχεδιασμού που δεν εμφανίζεται ως φαινόμενο, ως πραγματικότητα μόνο στη Σαμοθράκη, αλλά υπάρχει συνολικά στη χώρα.
Ξέρετε ότι τα αντιπλημμυρικά δεν είναι επιλέξιμα από την Ευρωπαϊκή Ένωση.
Τα αντιπλημμυρικά δεν τα ανακαλύψαμε το 2017. Θα έπρεπε να υπάρχουν εδώ και δεκάδες χρόνια από τον προηγούμενο αιώνα, κι έχουν γίνει με στρεβλό τρόπο. Γνωρίζετε πολύ καλά ότι ήταν αφορμή αυτά τα δημόσια έργα, για να τρώνε διάφοροι από εδώ και από εκεί, κάτι το οποίο έχει σταματήσει επί των ημερών μας και το γνωρίζουν όλοι αυτό. Τουλάχιστον αυτά τα λίγα τα οποία διαθέτουμε, πιάνουν τόπο. Σας ερωτώ πάλι, όταν εδώ σας αναφέρω ότι αυτή τη στιγμή έχει δρομολογηθεί μελέτη για ένα συνολικό master plan αντιπλημμυρικής προστασίας, χρήζει επικρότησης από μεριάς σας ναι ή όχι, και ταυτόχρονα μιας επισήμανσης ότι δεν είχε γίνει εδώ και δεκαετίες όχι μόνο στη Σαμοθράκη αλλά και σε διάφορες άλλες περιοχές; Για να λέμε τα πράγματα με το όνομά τους, όπως συνολικά είναι η εικόνα. Έτσι είναι. Από εκεί και έπειτα υπάρχει και ένα άλλο θέμα, το οποίο μου έθεσε ο δήμαρχος. Υπάρχει αυτή τη στιγμή ένα πρόβλημα με την ελεύθερη βόσκηση που υπάρχει εκεί πέρα, ένας υπερπληθυσμός από πρόβατα και κατσίκια, τα οποία έχουν δημιουργήσει ένα σαθρό πια έδαφος, που στις δεδομένες ακραίες συνθήκες βροχόπτωσης δημιουργεί επιπλέον προβλήματα. Το αναφέρω αυτό το θέμα, διότι δεν αντιμετωπίζεται ως πρόβλημα μόνο στη Σαμοθράκη. Όλα αυτά θα πρέπει να τα δούμε με έναν συστηματικό τρόπο. Σε αυτό πρέπει να συμβάλλει και η τοπική κοινωνία και η τοπική κοινωνία δεν είναι μόνο ο δήμαρχος, είναι και ο κάθε κάτοικος ξεχωριστά. Αν δείτε πού είχε κτιστεί το δημαρχείο - και το έχετε δει, γιατί είπατε ότι πήγατε - , θα καταλάβετε και γιατί υπέστη τόσο μεγάλες ζημιές και αν θα έπρεπε να γίνει στο συγκεκριμένο, ενδεχομένως, μέρος. Αυτά, όμως, ήταν έννοιες αδιάφορες, ήταν έξω από την πρακτική μέχρι τώρα. Σημασία έχει κάποια στιγμή να γίνει η αρχή. Ξέχασα να σας πω πριν ότι και τα συνεργεία από τον ΕΛΓΑ έχουν προχωρήσει στην καταγραφή των ζημιών, για τις ζημιές που έχει υποστεί και το ζωικό και το φυτικό κεφάλαιο και μέχρι τις 22 Οκτωβρίου έχω την ενημέρωση ότι θα έχει εξατομικευτεί πια η ζημιά στον κάθε ένα, που είναι να λαμβάνει τις αντίστοιχες αποζημιώσεις. Νομίζω, λοιπόν, ότι αυτά που πρέπει να γίνουν, θα γίνουν. Μακάρι - εγώ δεν θα πάψω να το λέω - να είχαμε τη δυνατότητα και τα μέσα τουλάχιστον και σε επίπεδο πόρων, να μπορούμε να κάνουμε πολύ περισσότερα. Σας ευχαριστώ.
Ευχαριστούμε κι εμείς, κύριε Υπουργέ, μπορούμε να σας αποδεσμεύσουμε. Συνεχίζουμε με την πέμπτη με αριθμόν 80/16-10-2017 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αναδρομικές εισφορές δημοσιογράφων με παράλληλη απασχόληση». Στην επίκαιρη ερώτηση θα απαντήσει ο Υφυπουργός Εργασίας κ. Αναστάσιος Πετρόπουλος. Ελάτε, κύριε συνάδελφε, έχετε τον λόγο για δύο λεπτά.
Ευχαριστώ, κύριε Πρόεδρε. Ειλικρινά διερωτώμαι, αν ο τίτλος της ερώτησης έπρεπε να είναι «αναδρομικές εισφορές δημοσιογράφων» ή «σημεία και τέρατα του παρελθόντος». Πιστεύω στην ολιγόλεπτη συζήτηση που θα ακολουθήσει, να γίνει κατανοητός αυτός ο προβληματισμός μου. Κύριε Υπουργέ, επιτρέψτε μου, κατ' αρχάς, μια παρατήρηση, στην οποία είμαι σίγουρος ότι θα συμφωνήσετε. Σε μια περίοδο έντονων ανακατατάξεων στον χώρο των μέσων μαζικής ενημέρωσης οι εργαζόμενοι του χώρου όχι μόνο δεν πρέπει να είναι ο αδύναμος κρίκος, ο τελευταίος τροχός της αμάξης, αλλά αντίθετα, κατά τη γνώμη μου, η ατμομηχανή της ελεύθερης και χωρίς φραγμούς ενημέρωσης. Γι' αυτό έχουμε υποχρέωση άμεσα, να κάνουμε όλες εκείνες τις απαραίτητες ενέργειες στην κατεύθυνση της ανακούφισης από παθογένειες του παρελθόντος. Το δεύτερο όπως θα συμφωνήσετε και φαντάζομαι ότι γνωρίζετε καλύτερα απ' όλους μας, είναι ότι ο νέος νόμος για το ασφαλιστικό φέρνει στην επιφάνεια και αναδεικνύει αρκετές από τις παθογένειες και τις εξόφθαλμες στρεβλώσεις του παρελθόντος. Στα πλαίσια αυτά ολοένα και περισσότεροι εργαζόμενοι στον χώρο των ΜΜΕ βρίσκονται ενώπιον χρεών. Πρόκειται για δημοσιογράφους που ασκούν το εν λόγω επάγγελμα από το 1993, μισθωτούς ενταγμένους στο ΤΣΕΠΕΑΘ, κατόπιν ΤΑΠ - ΜΜΕ και των ΕΔΟΕΑΠ οι οποίοι διατηρούσαν παράλληλα δελτίο παροχής υπηρεσιών, ώστε να αμείβονται για δευτερεύουσες δημοσιονομικές εργασίες. Βλέπετε, κύριε Πρόεδρε, σχεδόν όλα τα μέσα μαζικής ενημέρωσης, ήταν απρόθυμα ακόμα και την περίοδο των «παχιών αγελάδων» να απασχολούν ως μισθωτούς δημοσιογράφους, οι οποίοι βρίσκονταν ήδη μέσα σε μισθολόγιο. Συμπληρωματικά θα πω ότι ήταν επιβεβαιωμένη η βεβαιότητα ότι με το ΤΕΒΕ ΟΑΕΕ, δεν είχαν σχέση οι μισθωτοί δημοσιογράφοι ακόμα και αν διέθεταν μπλοκάκι, εξαιρουμένων όσων ενδεχομένως το επιθυμούσαν είτε για να πάρουν δεύτερη σύνταξη ή που για κάποιον λόγο είχαν βρεθεί μπλεγμένοι με ΤΕΒΕ και ΟΑΕΕ. Κύριε Υπουργέ, επειδή δεν μπορούμε να επιτρέψουμε να αξιώνονται το 2017 από τους δημοσιογράφους ασφαλιστικές εισφορές με καθυστέρηση δεκαετιών, υπολογίζοντας μάλιστα ως οφειλόμενες εισφορές βάσει της ασφαλιστικής κλίμακας που θα βρίσκονταν οι οφειλέτες, αν είχαν ενταχθεί στο ΤΕΒΕ τότε που άνοιξαν μπλοκάκι, η ερώτηση είναι πότε και πώς θα προβεί το αρμόδιο Υπουργείο στην άρση των παραπάνω στρεβλώσεων, που βάλλουν ενάντια στους εργαζόμενους των ΜΜΕ. Επιφυλάσσομαι στη δευτερολογία μου να αναφερθώ και σε άλλες εξόφθαλμες περιπτώσεις. Ευχαριστώ.
Ευχαριστούμε τον κύριο συνάδελφο. Κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Ο σωστός τίτλος είναι «σημεία και τέρατα του παρελθόντος», κύριε Ηγουμενίδη. Το περίεργο είναι ότι ακόμα και στην περσινή συζήτηση που έγινε με αναλυτικό τρόπο στην αρμόδια επιτροπή για το ασφαλιστικό, η Νέα Δημοκρατία επέμενε να δείχνει ότι δεν καταλαβαίνει τι είναι αυτό που υπήρχε στο παρελθόν και ποιες νέες δυνατότητες δημιουργούνται με τον ενιαίο φορέα κοινωνικής ασφάλισης, καθώς αυτή είναι μία περίπτωση - και δεν είναι η μόνη - όπου δημοσιογράφοι είναι υπερχρεωμένοι. Επειδή η δημόσια διοίκηση και η κοινωνική ασφάλιση λειτουργούν με βάση την αρχή της νομιμότητας, λογικό είναι οι λειτουργοί που καλούνται να δουν τις οφειλές, οι οποίες έχουν σωρευτεί από το παρελθόν, να καλούν τους οφειλέτες να ανταποκριθούν στις υποχρεώσεις τους για την εξόφληση αυτών των οφειλών, αλλά αυτά δεν είναι συμπτώματα που τώρα δημιουργήθηκαν. Είναι συμπτώματα μιας παλιάς κατάστασης. Είναι οι πολλοί «κρυμμένοι σκελετοί στις ντουλάπες» του κάθε φορέα κοινωνικής ασφάλισης, οι οποίοι τώρα αναδεικνύονται μ' αυτόν τον τρόπο και αυτή την κατάσταση πρέπει εμείς τώρα να την αντιμετωπίσουμε με διαφορετικό τρόπο. Έχω πει ότι κάθε φαινόμενο μιας παλιάς πρακτικής και κακής νομοθέτησης στην πολυνομία που διέκρινε την κοινωνική ασφάλιση, πρέπει να το αντιμετωπίζουμε σήμερα, με βάση τους κανόνες που έχουμε εισάγει και που αρχίζουν να λειτουργούν σιγά - σιγά με πληρότητα. Πρέπει να αντιμετωπίσουμε τα θέματα αυτά, ώστε να εναρμονιστούν οι πρακτικές της αντιμετώπισης, με βάση αυτά που ισχύουν σήμερα. Όσο για το θέμα που αναφέρατε με τους δημοσιογράφους, δεν ήταν μόνο μισθωτοί δημοσιογράφοι. Υπήρχαν και δημοσιογράφοι με μπλοκάκια. Οι ανταποκριτές ξένου τύπου είχαν μπλοκάκι, αλλά ήταν ασφαλισμένοι στο ΕΤΑΠ - ΜΜΕ. Δεν ήταν στον ΟΑΕΕ. Θα έπρεπε, λοιπόν, και αυτοί οι δημοσιογράφοι που είχαν μπλοκάκι, που δεν ήταν συντάκτες - ανταποκριτές ξένου τύπου, να αντιμετωπίζονται μ' αυτόν τον ενιαίο τρόπο. Και όμως νομίμως, κατά την παραδοξολογία του νομοθέτη φυσικά, έπρεπε να καταβάλουν εισφορές που δεν κατέβαλαν και καλούνται τώρα να καταβάλουν όλες αυτές τις προσαυξήσεις και τα πρόστιμα. Να είστε βέβαιος ότι θα το αντιμετωπίσουμε αυτό. Εγώ έχω δώσει εντολή, να μην υπάρχουν διωκτικά μέτρα εναντίον αυτών των περιττών ασφαλισμένων και πρέπει, βεβαίως, να νομοθετήσουμε την απαλλαγή απ' αυτές τις υποχρεώσεις. Έχουμε, όμως, την υποχρέωση να κάνουμε, αυτό που η πολιτεία με τις προηγούμενες κυβερνήσεις όλα τα προηγούμενα χρόνια δεν έκανε, αλλά αντιθέτως δημιουργούσε προβλήματα. Αυτό εμείς πρέπει να το λύσουμε και αυτή είναι η δική μας πολιτική απόφαση. Θέλουμε κάποιον χρόνο, γιατί αυτό δεν είναι το μόνο θέμα. Υπάρχουν και άλλα τέτοιου είδους και τέτοιας φύσης προβλήματα, τα οποία με μια ενιαία νομοθετική ρύθμιση οφείλουμε στο προσεχές διάστημα να αντιμετωπίσουμε, για να μην έχουν αυτοί οι άνθρωποι όλο αυτό το βάρος χρεών που έχει σωρευτεί εναντίον τους.
Ευχαριστούμε τον κύριο Υπουργό. Κύριε συνάδελφε, έχετε τον λόγο για τρία λεπτά.
Ευχαριστώ, κύριε Υπουργέ, για την απάντησή σας. Να αναφέρω δυο - τρία στοιχεία από τα σημεία και τέρατα του παρελθόντος. Κατ' αρχάς στο ίδιο το καταστατικό του ΟΑΕΕ πρόσωπα εξαιρούμενα από την ασφάλιση του ΟΑΕΕ, είναι οι αυτοτελώς απασχολούμενοι, που με ειδικές διατάξεις νόμων έχουν υπαχθεί στην υποχρεωτική ασφάλιση άλλων φορέων κύριας ασφάλισης. Το καταθέτω στα Πρακτικά. [[Στο σημείο αυτό ο Βουλευτής Νικόλαος Ηγουμενίδης καταθέτει για τα Πρακτικά τo προαναφερθέν έγγραφο, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το θέμα είναι πως μπορεί να παρακάμπτει το ίδιο το καταστατικό του ο ΟΑΕΕ. Νομίζω ότι ακόμα και με μια σχετική υπεύθυνη δήλωση των δημοσιογράφων ότι συμφωνούν ότι εξαιρούνται από την υποχρεωτική ασφάλιση και από τον ΟΑΕΕ, το ζήτημα θα λυνόταν. Εν πάση περιπτώσει ας περιμένουμε τη νομοθέτηση της Κυβέρνησης. Δυο - τρία παραδείγματα καταθέτω απλά στα Πρακτικά για την ενημέρωση της αντιπροσωπείας από άλλα παρόμοια θέματα. Έχω ενημερώσει κι εσάς και το γραφείο σας, κύριε Υπουργέ. Παράδειγμα από την Κρήτη. Ελεύθεροι επαγγελματίες στον οικισμό των Καπαριανών. Είναι ένας οικισμός έξω από τις Μοίρες με δυο χιλιάδες κατοίκους. Οι εργαζόμενοι που είχαν δηλώσει εκεί την έδρα της εταιρείας τους, απαλλάσσονταν από την υποχρεωτική ασφάλιση. Αυτή τη στιγμή οι ελεύθεροι επαγγελματίες καλούνται να πληρώσουν εκπρόθεσμες οφειλές με προσαυξήσεις και πρόστιμα άνω των 20.000 ευρώ, παρά το ότι ως κάτοικοι της συγκεκριμένης κωμόπολης είχαν εξαιρεθεί από την υποχρεωτική ασφάλιση. Το καταθέτω κι αυτό στα Πρακτικά για την ενημέρωση της Αντιπροσωπείας. [[Στο σημείο αυτό ο Βουλευτής Νικόλαος Ηγουμενίδης καταθέτει για τα Πρακτικά τo προαναφερθέν έγγραφο, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παράδειγμα τρίτο. Μηχανικοί. Παρά το ότι υπάρχει στον νέο νόμο η αποσύνδεση της ασφάλισης από την ιδιότητα, πάνω κάτω βάζουν το ίδιο ζήτημα. Ζητούν να είναι ρητό και ξεκάθαρο και να εφαρμόζεται ότι η παράλληλη ασφάλιση αφορά τους κατ' εξοχήν εταιροαπασχολούμενους μηχανικούς, οι οποίοι ταυτόχρονα θέλουν να κρατήσουν και την ιδιότητα του μηχανικού παραμένοντας μέλη του ΤΕΕ και άρα υποχρεωτικά ασφαλισμένοι στο ΤΣΜΕΔΕ. Καταθέτω και τη συγκεκριμένη πρόταση επίσης στα Πρακτικά για την ενημέρωση της Αντιπροσωπείας. [[Στο σημείο αυτό ο Βουλευτής Νικόλαος Ηγουμενίδης καταθέτει για τα Πρακτικά τo προαναφερθέν έγγραφο, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέταρτη περίπτωση, κύριε Υπουργέ και κλείνω μ' αυτή. Μεμονωμένη; Ομολογώ ότι φοβούμαι να απαντήσω «ναι, είναι μεμονωμένη». Πρόκειται για έναν γιατρό συνάδελφό μου, καρδιολόγο από το Ηράκλειο της Κρήτης. Το 2011, ο γιατρός πλήρωσε κατά λάθος διπλή εισφορά. Δηλαδή το έτος 2011, πλήρωσε δυο φορές την εισφορά του στο ΕΤΑΑ - ΤΣΑΥ. Το 2012, ζήτησε ο συγκεκριμένος συνάδελφος να συμψηφιστεί, αφού είχε πληρώσει δυο φορές. Είναι χαρακτηριστικό ότι δυο χρόνια μετά επί κυβέρνησης Νέας Δημοκρατίας - που δεν καταλαβαίνει - η υπηρεσία του έστειλε απάντηση, λέγοντάς του «συγγνώμη που δεν σας απαντήσαμε ακόμα, γιατί είναι υποστελεχωμένη η υπηρεσία». Καταθέτω την απάντηση στα Πρακτικά. [[Στο σημείο αυτό ο Βουλευτής Νικόλαος Ηγουμενίδης καταθέτει για τα Πρακτικά τo προαναφερθέν έγγραφο, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το θέμα είναι ότι πριν από λίγους μήνες εκεί που του χρωστάγανε του πήραν και το βόδι. Αντί να συμψηφίσουν τα 1200 ευρώ που είχε πληρώσει εισφορές το 2011, βγήκε μια κατάσταση του ΕΦΚΑ, που του βγάζει οφειλή 41000 ευρώ. Φαντάζομαι ότι η μεμονωμένη περίπτωση, προφανώς μπορεί να αντιμετωπιστεί πολύ εύκολα, πέρα από το γεγονός ότι ο ΕΦΚΑ δεν του έχει παρουσιάσει το πότε δήλωσε συνταξιούχος. Δεν το δήλωσε ποτέ αυτός. Εκεί στηρίζονται. Ανησυχώ αν όντως είναι μεμονωμένη. Καταθέτω και το ιστορικό στα Πρακτικά. Παραλείπω το όνομά του για ευνόητους λόγους αλλά είναι στη διάθεσή σας. Το έχω στείλει και στο γραφείο σας, κύριε Υπουργέ. [[Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά τo προαναφερθέν έγγραφο, τo οποίo βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νομίζω ότι απ' όλα αυτά ένα είναι καθαρό και κλείνω μ' αυτό. Τα σημεία και τέρατα του παρελθόντος πρέπει άμεσα να εξαλειφθούν. Ελπίζω με το νομοθετικό έργο του Υπουργείου σας όντως να τα λύσουμε. Σας ευχαριστώ.
Έχετε τον λόγο, κύριε Υπουργέ, για τρία λεπτά.
Κύριε Ηγουμενίδη, κατ' αρχάς πρέπει να μαζέψουμε όλα τα τέρατα γιατί είναι πολλά. η νομοθέτηση δεν μπορεί να είναι αποσπασματική. Αλλιώς, αν ήταν ένα θέμα όπως αυτό των δημοσιογράφων θα το είχαμε λύσει. Όσο περνάει ο καιρός νέα προβλήματα διαπιστώνουμε. Θα πω ένα παράδειγμα: Στην Αρκαδία, στις πυρκαγιές του 2007, οι εκεί πολιτευτές της τότε κυβέρνησης και άλλων υποψηφίων φιλόδοξων να κυβερνήσουν μετά καλούσαν τους κατοίκους που είχαν καεί τα σπίτια τους να μην δηλώσουν και να μην πληρώσουν οικοδομικά ένσημα. Τους είπαν ότι δεν χρειάζεται και ότι θα απαλλαγούν. Γίνανε οι εκλογές. Και από τότε έχουν συγκεντρωθεί τεράστια χρέη σε βάρος αυτών των ανθρώπων. Τέτοια και άλλα πολλά υπάρχουν τα οποία, βεβαίως, δεν είναι εύκολο να τα αντιμετωπίσεις με τους κανόνες δικαίου που ισχύουν, ούτε μπορείς εύκολα να πεις «κάνω μια παρέμβαση» χωρίς να σκέφτεσαι τις συνέπειες που μπορεί να έχει μια τέτοια παρέμβαση, που μπορεί να προκαλέσει άλλου είδους ζητήματα, τα οποία δεν είναι εύκολο εδώ να αναφέρω εξαντλητικά, αλλά χρειάζεται μία προσεκτική σωστή και ορθολογική αντιμετώπιση αυτών των προβλημάτων. Γι' αυτό είπα πριν στην πρωτολογία μου ότι η βάση της λογικής μας είναι: Τι δεν ταιριάζει στο τωρινό νομοθετικό καθεστώς του Ενιαίου Φορέα Κοινωνικής Ασφάλισης; Δηλαδή, τι θα συνέβαινε εάν ίσχυε ο ν.4387 σήμερα; Αυτό είναι που θα πρέπει να ισχύσει για την αντιμετώπιση των παλαιών προβλημάτων. Γιατί σήμερα δεν θα υπήρχε ένας δημοσιογράφος με ασφάλιση ως ελεύθερος επαγγελματίας και ως συντάκτης εφημερίδας ή τηλεοπτικού ή άλλου μέσου. Θα ήταν ο ασφαλισμένος του ΕΦΚΑ με μια υποχρέωση εισφοράς και αυτό είναι που πρέπει να κυριαρχήσει στην αντιμετώπιση όλων των περιπτώσεων. Έτσι θα πάμε. Αυτό είναι που λέει ως βασική κατεύθυνση στην αντιμετώπιση αυτών των προβλημάτων, αλλά είναι κι άλλα όπως αυτό που ανέφερα στην Αρκαδία με τα σπίτια που κάηκαν που πρέπει να τα δούμε με άλλον τρόπο, με όρους της χρηστής διοίκησης και να αντιμετωπίσουμε προβλήματα τα οποία πραγματικά πρέπει να αντιμετωπίσουμε εμείς και θα το κάνουμε αυτό. Το έχουμε ξαναπεί. Αλλά πρέπει να το κάνουμε με προσοχή και με έναν τρόπο που πραγματικά δεν θα δημιουργεί άλλα θέματα. Σας ευχαριστώ πολύ.
Ευχαριστούμε κι εμείς τον κύριο Υπουργό. Συνεχίζουμε με την πρώτη με αριθμό 78/16-10-2017 επίκαιρη ερώτηση πρώτου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου». Ορίστε, κύριε συνάδελφε, έχετε τον λόγο για δύο λεπτά για να αναπτύξετε την επίκαιρη ερώτησή σας.
Ευχαριστώ, κύριε Πρόεδρε. Νομίζω ότι είναι αυτονόητη η κεφαλαιώδης σημασία που έχει για ένα ακριτικό νησί, όπως είναι η Χίος, το αεροδρόμιο και η ομαλή λειτουργία του και η επιχειρησιακή ικανότητά του. Πριν από αρκετά χρόνια έχει γίνει απαλλοτρίωση μιας περιοχής προς τη βόρεια πλευρά του αεροδρομίου η οποία μάλιστα έγινε με πολύ υψηλό τίμημα και έκτοτε είχε παραμείνει αδρανής αυτή η δραστηριότητα, η οποία θα βελτίωνε το «clear way» του αεροδρομίου της Χίου με ό,τι αυτό μπορεί να συνεπάγεται. Πριν από μερικούς μήνες ξεκίνησε η καθαίρεση των κτισμάτων στο τμήμα αυτό του «clear way» σε αυτήν την περιοχή που είχε απαλλοτριωθεί. Ξεκίνησαν οι εργασίες της διαμόρφωσης του «clear way», δηλαδή της καθαίρεσης όπως είπα, της απομάκρυνσης των υλικών, της περίφραξης της περιοχής η οποία όμως αυτήν τη στιγμή έχει σταματήσει έχει παγώσει, διότι υπάρχει ένα πρόβλημα με τον εργολήπτη ο οποίος λέει ότι για μια μεγάλη περίοδο δεν έχει πληρωθεί για τα ήδη εκτελεσμένα έργα και βεβαίως επειδή υπάρχει ένα μεγάλο έργο, ακριβό έργο - διότι έχει πολλά τεχνικά ζητήματα - , η επέκταση του περιμετρικού προς τη δυτική περιοχή του αεροδρομίου της οδού Χρήστου. Αυτά τα δύο ζητήματα, κύριε Υπουργέ, θα ήθελα να μας διευκρινίσετε σήμερα σε τι φάση βρίσκονται και κυρίως στο επίπεδο της χρηματοδότησης, διότι όπως προανέφερα πρόκειται για ένα έργο ζωτικής σημασίας για το νησί μας.
Ευχαριστούμε τον κύριο συνάδελφο. Κύριε Υπουργέ, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Αγαπητέ συνάδελφε, σας ευχαριστώ πολύ, κατ' αρχάς για την ερώτηση, που καταθέσατε, γιατί όντως το αεροδρόμιο της Χίου είναι ένα κλασικό παράδειγμα του τρόπου, που λίμναζαν τα έργα με το προηγούμενο καθεστώς. Εξαγγελίες και μόνο εξαγγελίες και καμμία διαβούλευση με την τοπική κοινωνία και τα έργα έμεναν συνήθως στα χαρτιά κολλημένα. Για το ιστορικό να θυμίσω ότι εκπονήθηκε από την ΥΠΑ η μελέτη το 1985 για βελτίωση των υποδομών του αεροδρομίου. Δεν υλοποιήθηκε ποτέ, δεν έχουν γίνει Μελέτες Περιβαλλοντικών Επιπτώσεων, επικαιροποιήθηκε το 1996, συντάχθηκε η Μ.Π.Ε το 1998 και όσον αφορά το master plan η ΥΠΑ συνέταξε νέο σχέδιο ανάπτυξης του Αεροδρομίου το 2003. Τροποποιήθηκαν οι όροι αυτοί το 2012, εννιά χρόνια μετά, και επανατροποποιήθηκαν το 2016, δηλαδή πριν ένα χρόνο. Αυτό καταλαβαίνετε ότι δεν είναι ανάγκη να εξηγήσουμε τι έχει γίνει με το έργο στο αεροδρόμιο της Χίου, μιλάνε οι ημερομηνίες από μόνες τους. Είχα πει σε προηγούμενη ερώτηση συναδέλφου ότι δεν πρόκειται να χρηματοδοτήσουμε έργα στα αεροδρόμια, τα οποία είχε εντάξει η προηγούμενη κυβέρνηση στο ΤΑΙΠΕΔ. Είχε δώσει το σύνολο, εκτός από τα δεκατέσσερα, που έγινε ο διαγωνισμός, και όλα τα υπόλοιπα αεροδρόμια βρίσκονταν στο επίκεντρο ιδιωτικοποίησης. Τον Μάιο δώσαμε έναν μεγάλο αγώνα, κρατήσαμε αυτές τις υποδομές εκτός ΤΑΙΠΕΔ, θα ανήκουν στον ελληνικό λαό και μπορούμε πλέον να προχωρήσουμε στην αναβάθμιση και στον εκσυγχρονισμό των υποδομών των υπόλοιπων αεροδρομίων της χώρας. Κύριε Πρόεδρε, για να μην κουράσω στη δευτερομιλία, θα τα πω όλα τώρα. Η Κυβέρνηση έχει αποδείξει ότι παρά τις δυσκολίες των καιρών προχωράει τα έργα και συνεργάζεται με τις τοπικές κοινωνίες και με την τοπική αυτοδιοίκηση. Όπως θυμάστε και εσείς, ο Δήμος Χίου μας ενημέρωσε για το θέμα, που δημιουργείται με το έργο, για την περίφραξη της απαλλοτρίωσης προς βορρά. Όντως βγήκε η μελέτη της περίφραξης, όμως θα ήθελα να πω ότι ακυρώσαμε - και καλά κάναμε και ακυρώσαμε - μια πολύ μεγάλη απαλλοτριωθείσα έκταση, που δεν είχαν προλάβει να την κάνουν, που ήταν της τάξης των 42.000.000 ευρώ, κάτι πάρα πάνω από 42.000.000 ευρώ. Θα ήθελα να πω ότι είχαμε συμφωνήσει να ολοκληρωθούν τα έργα του αεροδρομίου και επομένως, το έργο για την επέκταση της υφιστάμενης οδού Χρήστου και μέχρι την οδό Ροδοκανάκη πρέπει να γίνει και να ολοκληρωθεί. Αυτός είναι και ο λόγος, που πρέπει να γίνουν έργα υποδομής, πεζοδρόμησης, διαμόρφωσης χώρου και αυτός είναι και ο λόγος, που εντάξαμε το συγκεκριμένο έργο στο Πρόγραμμα Δημοσίων Επενδύσεων του 2017 της ΣΑΕ 571, που είναι οι επαναλαμβανόμενες δράσεις για οδικά έργα. Σας ευχαριστώ πολύ.
Ευχαριστούμε τον κύριο Υπουργό. Κύριε συνάδελφε, έχετε τον λόγο για τρία λεπτά.
Θέλω να δηλώσω κατ' αρχάς, κύριε Υπουργέ, την ικανοποίησή μας για την πρωτοβουλία της ένταξης του έργου και μάλιστα στο Πρόγραμμα Δημοσίων Επενδύσεων του 2017. Επίσης, θέλω να επισημάνω το γεγονός ότι ενώ στο σύνολό του όλο αυτό το ζήτημα του αεροδρομίου της Χίου σερνόταν για πολλά χρόνια, φτάνει σήμερα να ολοκληρώνεται τουλάχιστον σε αυτήν τη φάση σε μια ιδιαίτερα δύσκολη και εξαιρετικά δυσμενή συγκυρία οικονομική. Νομίζω ότι είναι μια πρωτοβουλία, για την οποία πραγματικά αξίζει συγχαρητηρίων το Υπουργείο σας. Ευχαριστώ.
Ευχαριστούμε τον κύριο συνάδελφο για την οικονομία στον χρόνο. Κύριε Υπουργέ, έχετε τον λόγο για τη δευτερολογία σας για τρία λεπτά.
Θα μιλήσω και λιγότερο. Θέλω να ενημερώσω τον κύριο συνάδελφο και τους πολίτες της Χίου για να ξέρουν ποιος είναι ο προγραμματισμός των ενεργειών μας από εδώ και πέρα, εκτός από το έργο του δρόμου. Ολοκληρώνονται οι ηλεκτρομηχανικές μελέτες και οι μελέτες πυρασφάλειας για την αναδιαρρύθμιση του υφιστάμενου αεροσταθμού. Η αρχιτεκτονική και η στατική μελέτη έχουν ελεγχθεί και έχουν ολοκληρωθεί. Η μελέτη για τη συντήρηση και τη βελτίωση του υφιστάμενου πεδίου ελιγμών του αεροδρομίου έχει εκπονηθεί και εγκριθεί με προϋπολογισμό περίπου 3 εκατομμυρίων ευρώ. Το έργο της περίφραξης το αναφέρατε και εσείς. Θα ολοκληρωθεί τώρα με την ένταξη της κατασκευής του δρόμου. Η εκπόνηση της γεωτεχνικής μελέτης για την επέκταση του αεροδιαδρόμου έχει ολοκληρωθεί και βέβαια η εκπόνηση της προμελέτης για την πιθανή επέκταση του διαδρόμου προς βορρά. Μετά θα αξιολογήσουμε και θα συζητήσουμε με την κοινωνία της Χίου για αυτά τα έργα που θα είναι ώριμα πλέον, ποιο θα προηγηθεί και ποιο όχι. Σας ευχαριστώ πολύ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Χολαργού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με τη δεύτερη με αριθμό 90/17-10-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη λήψη μέτρων για το δημογραφικό πρόβλημα της χώρας. Στην επίκαιρη ερώτηση θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου. Κύριε συνάδελφε, έχετε τον λόγο για δύο λεπτά να αναπτύξετε την επίκαιρη ερώτησή σας.
Κύριε Πρόεδρε, κυρία Υπουργέ, το δημογραφικό δεν είναι θέμα κομματικό ή στενά πολιτικό. Είναι ένα θέμα εθνικό, ένα θέμα που απειλεί τη χώρα με αφανισμό και κυριολεκτώ. Σας λέω, λοιπόν, ότι το 2050 όλες οι έρευνες λένε ότι ο λαός μας θα είναι δύο εκατομμύρια λιγότεροι πολίτες. Αυτό δεν έχει μόνο συνέπειες στην εθνική άμυνα, στα οικονομικά. Έχει και στο ασφαλιστικό πάνω από όλα. Αντιλαμβάνεστε ότι από το 65% του ενεργού πληθυσμού σήμερα θα πάμε στο 55%. Αντιλαμβάνεστε τι επιπτώσεις θα έχει στο ασφαλιστικό σύστημα. Θα είναι πολύ δυνατές. Και αυτό δεν είναι μόνο ελληνικό αλλά και ευρωπαϊκό πρόβλημα αυτό, κυρία Υπουργέ. Και γιατί το λέω αυτό; Θα σας καταθέσω έναν πίνακα που δείχνει την τραγικότητα της κατάστασης σήμερα για το δημογραφικό στη χώρα μας. Το 2008 είχαμε εκατόν δεκαοκτώ χιλιάδες τριακόσιες δύο γεννήσεις και θανάτους εκατόν επτά χιλιάδες. Δηλαδή, είχαμε συν δέκα χιλιάδες το 2008 περισσότερες γεννήσεις. Δεν θα τα πω αναλυτικά. Θα το καταθέσω στα Πρακτικά της Βουλής. Το 2014 είχαμε ενενήντα τρεις χιλιάδες γεννήσεις και εκατόν δεκατέσσερις χιλιάδες θανάτους, δηλαδή μείον είκοσι χιλιάδες. Το 2015 είχαμε ενενήντα δύο χιλιάδες γεννήσεις και εκατόν είκοσι μία χιλιάδες θανάτους, δηλαδή μείον είκοσι οκτώ χιλιάδες. Το 2016 είχαμε ενενήντα τρεις χιλιάδες γεννήσεις και εκατόν δεκαοκτώ χιλιάδες θανάτους. Το 2017 μέχρι τον Σεπτέμβριο είχαμε εξήντα μία χιλιάδες γεννήσεις και ογδόντα εννιά χιλιάδες θανάτους. Δηλαδή, αθροιστικά έχουμε εξακόσιες ενενήντα τέσσερις χιλιάδες θανάτους και πεντακόσιες ογδόντα χιλιάδες γεννήσεις. Αντιλαμβάνεστε πού οδηγούμαστε. Και όταν μιλάω για αφανισμό, κυρία Υπουργέ, μιλάω για πραγματικό αφανισμό. [[Στο σημείο αυτό ο Βουλευτής κ. Γεράσιμος Γιακουμάτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εδώ πρέπει να γίνει κάτι, να ληφθούν κάποια άμεσα μέτρα τα οποία δεν έχουν και δημοσιονομικό κόστος. Δεν μιλάω για δημοσιονομικό κόστος. Έχω αντίληψη της κατάστασης που βρίσκεται η χώρα μου. Όμως, θέλω να πω το εξής: Στην Ιρλανδία, που ήταν και αυτή στο μνημόνιο με τρόικα, έδινε 500 ευρώ επίδομα στους πολίτες με τέσσερα παιδιά κάτω των δεκαοκτώ χρονών, χωρίς εισοδηματικά κριτήρια. Αυτά έκανε η Ιρλανδία και χωρίς ποτέ να διανοηθεί η τρόικα να κάνει παρέμβαση. Δεν μίλησε για αυτό η τρόικα. Εγώ δεν λέω για τα 500 ευρώ, αλλά κάτι πρέπει να γίνει, κυρία Υπουργέ. Υπάρχει ωστόσο η διακομματική επιτροπή και πολύ σωστά λειτουργεί στη Βουλή, αλλά άμα περιμένουμε θα γεράσουμε. Πρέπει άμεσα, κυρία Υπουργέ, εσείς που ασχολείστε με την κοινωνική πολιτική και έχετε κάνει αρκετά, και εδώ να πατήσετε πόδι άμεσα. Χρειάζονται κάποια μέτρα. Τα μέτρα θα τα πω στη δευτερολογία, κύριε Πρόεδρε, για να είμαι συνεπής στον χρόνο. Ευχαριστώ.
Ευχαριστούμε, κύριε συνάδελφε. Κυρία Υπουργέ, έχετε τον λόγο.
Κύριε Γιακουμάτε, δεν μπορώ παρά να συμφωνήσω στις διαπιστώσεις και βεβαίως στο ότι είναι ένα θέμα πολυπαραγοντικό και πολλών μεταβλητών. Όμως, υπάρχουν τρία επίπεδα στα οποία η χώρα μας μέχρι στιγμής δεν έχει κάνει τίποτα ή ελάχιστα. Το πρώτο, απαιτεί συνεχή έρευνα σε εθνικό και ευρωπαϊκό επίπεδο. Δεν έχουμε ένα ινστιτούτο που να παρακολουθεί το δημογραφικό πρόβλημα. Είμαστε από τις λίγες χώρες στην Ευρώπη. Η Κυβέρνησή μου δεσμεύεται να προχωρήσει σε τέτοιου είδους ενέργεια.
Ούτε πόσους πολύτεκνους έχουμε δεν ξέρουμε.
Δεύτερον, μέχρι σήμερα το μόνο που υπάρχει είναι ένα πόρισμα της Βουλής των Ελλήνων του 1993 που κατέληγε σε συγκεκριμένες προτάσεις για το δημογραφικό. Τίποτα ή ελάχιστα έγιναν από αυτό. Αυτό το πόρισμα πρέπει πιστεύω - και σήμερα αυτό κάνει η εντατικοποίηση της σχετικής επιτροπής της Βουλής - να αναθεωρηθεί σε πολλές παραμέτρους του, γιατί ήταν προτάσεις χωρίς υποδομές για να τις υλοποιήσουν, προτάσεις που δεν εφαρμόστηκαν στο σύνολό τους, προτάσεις ηθικοπλαστικού χαρακτήρα που αναπαρήγαγαν στερεότυπα που θα τα ξεπερνούσε η ίδια η πραγματικότητα και η θεσμική και η κοινωνική. Αναφέρομαι προφανώς στη θεσμική κατοχύρωση της μονογονεϊκότητας, στο δικαίωμα της μητρότητας εκτός γάμου, στο σύμφωνο συμβίωσης αλλά και στα υψηλά ποσοστά διαζυγίου. Η Κυβέρνησή μας επιθυμεί να μετατοπίσει τις δράσεις της και τον σχεδιασμό της κυρίως στην ενίσχυση πρωτίστως του παιδιού, με μια σειρά μέτρων προστασίας και κινήτρων που θα σας πω παρακάτω. Τρίτον, είναι γνωστό ότι μηχανισμός ελέγχου δεν υπήρχε εδώ και είκοσι πέντε χρόνια από το 1993. Βραδυφλεγής βόμβα λένε σήμερα, λέτε κι εσείς, σαν να ανακαλύψαμε ξαφνικά όλα αυτά τα θέματα. Είκοσι πέντε χρόνια μετά δεν υπάρχει κανείς έλεγχος. Γιατί; Η Κυβέρνησή μου προτίθεται να φέρει σχετικό νομοσχέδιο για τους ελέγχους πάνω σε αυτό το επίπεδο και για όποιες αποφάσεις πάρει. Όπως εξελίσσεται το δημογραφικό, κύριε Γιακουμάτε, στην Ελλάδα και την Ευρωπαϊκή Ένωση, με τις δύο του όψεις, της υπογεννητικότητας απ' τη μια και την αύξηση του προσδόκιμου επιβίωσης, γερνάμε, δηλαδή και δεν πεθαίνουμε - ευτυχώς - επηρεάζει δύο τομείς συγχρόνως. Πρώτον, τη μείωση του εργατικού δυναμικού και βέβαια επιβαρύνεται με τις πολιτικές λιτότητας που τα νεοφιλελεύθερα κόμματα και η Ευρωπαϊκή Ένωση κυρίως εφάρμοσαν τα τελευταία χρόνια. Ακραίο παράδειγμα είναι η χώρα μας, που ό,τι και να κάνει για τη βραδυφλεγή βόμβα που λέτε, όταν έχει 27% καταστροφή του εργατικού της δυναμικού αυτό που υπήρξε το 2013, ανεργία 27% και σήμερα μπορεί να μιλάμε για 21,2% που κατάφερε η Κυβέρνησή μας, αλλά ακόμα τα νούμερα είναι δραματικά, πρόκειται για καταστροφή του εργατικού δυναμικού. Επομένως, αν δεν αναστρέψουμε αυτόν τον δείκτη, όλα τα άλλα κτίζουμε στην άμμο και απλά λέμε πράγματα σκόρπια για εντυπωσιασμό. Λέω, λοιπόν, το δεύτερο, όλες οι πολιτικές οι οποίες αποδιάρθρωσαν την αγορά εργασίας και μας έφτασαν σε εργασιακό μεσαίωνα είναι και αυτό στοιχείο γιατί δεν κάνει κανείς παιδιά σήμερα ή γιατί κάνουν ελάχιστα, γιατί τι να ελπίζουν όταν δεν βρίσκουν δουλειά ή ξέρουν με ποιους όρους θα πάνε να διοριστούν αριστερά - δεξιά. Δεύτερον, η γήρανση του πληθυσμού. Τι σημαίνει αυτό; Τι πολιτικές κάνουμε για τους ηλικιωμένους; Τι ακριβώς μέτρα προστασίας παίρνουμε για τους ηλικιωμένους; Από όσα είπα, προκύπτει ότι για τη χώρα μας προϋποθέσεις για την αντιμετώπιση του δημογραφικού είναι: Πρώτον, η αντιμετώπιση της φτώχειας, κύριε Πρόεδρε. Γιατί αυτές τις μέρες ακούσαμε μεγάλους λόγους αριστερά και δεξιά ότι η φτώχεια αυξήθηκε. Με μια διαφορά: ότι όλα τα στοιχεία της Eurostat, που επικαλεστήκαν τα ΜΜΕ, ακόμη και Βουλευτές και κόμματα, αφορούν το 2014. Δηλαδή, αφορούν κυρίως τα εισοδήματα του ελληνικού λαού το 2014 και μερικώς το 2015 για ορισμένα πράγματα. Εμείς, το 2016 δώσαμε 250 εκατομμύρια για την αντιμετώπιση της φτώχιας και το 2017 δίνουμε το ΚΕΑ, το κοινωνικό εισόδημα αλληλεγγύης, για την αντιμετώπισης της φτώχιας. Αν δεν αρθεί αυτή η απειλή πάνω από τα κεφάλια του ελληνικού λαού, ότι δηλαδή κινδυνεύουν από τη φτώχια, ό,τι συζητάμε για την υπογεννητικότητα είναι - ξαναλέω - ασκήσεις επί χάρτου. Θα πω - δεν υπεκφεύγω - και για τις ειδικότερες προτάσεις.
Παρακαλώ ολοκληρώστε, κυρία Υπουργέ. Έχετε και τη δευτερολογία σας.
Ολοκληρώνω, λοιπόν, σε ένα δευτερόλεπτο για το συγκεκριμένο θέμα. Σήμερα, εξακόσιες είκοσι τέσσερις χιλιάδες συμπολίτες μας παίρνουν το ΚΕΑ, κοινωνικό εισόδημα αλληλεγγύης, και είχαμε προϋπολογίσει ότι θα στοιχίσει στο κράτος 760 εκατομμύρια και του χρόνου θα ξαναβάλουμε το ίδιο ποσό. Το ίδιο ισχύει για την ανεργία. Τα είπα. Το τρίτο είναι η δημιουργία ισχυρού κοινωνικού κράτους, αλλά εκεί πια θα πω πιο αναλυτικά τα θέματα της αρμοδιότητάς μου.
Ευχαριστούμε, κυρία Υπουργέ. Κύριε συνάδελφε, έχετε τον λόγο για τρία λεπτά για τη δευτερολογία σας.
Κυρία Υπουργέ, μιλήσατε για την ανεργία. Και επειδή γίνεται μεγάλη σπέκουλα εναντίον της Νέας Δημοκρατίας για την ανεργία, θα σας πω ότι το 2007, που είχα την τιμή να είμαι Υπουργός στην Απασχόληση η ανεργία, από 11,4% που την παρέλαβε ο Καραμανλής την πήγε 7,3%. Αυτά είναι τα επίσημα στοιχεία. Να τα δείτε. Το 7,3% πώς έγινε 27%, ψάξτε σε άλλον, στον Γεώργιο Ανδρέα Παπανδρέου, όχι στην Νέα Δημοκρατία. Δεν μπορείτε να μας κατηγορείτε για ανεργία, όταν την παρέδωσα εγώ επίσημα στο 7,3% στα τέλη του 2007. Αυτό είναι το πρώτο. Μύθος. Δεύτερον, μην πάτε για το 27% -21%, γιατί το 27% -21% είναι τετρακόσιες χιλιάδες νέοι που έφυγαν για το εξωτερικό. Δεν υπολογίζονται ως άνεργοι. Είναι τετρακόσιες χιλιάδες. Δεν βάζετε τον τουρισμό, που ήταν πράγματι φέτος πολύ πετυχημένος και απασχολούσε κόσμο. Τώρα, πού θα πάνε αυτοί στον ΟΑΕΔ, να δούμε πόσοι θα είναι. Άρα, δεν μπορεί να χαιρόμαστε, έστω και για το 21%, διότι δεν θα είχαν ανάγκη το ΚΕΑ και τα επιδόματα. Τι θέλει ο άλλος; Δουλειά θέλει, δεν θέλει επίδομα. «Δώσε μου δουλειά, για να μην έχω ανάγκη από επίδομα». Είπατε για εργασιακό μεσαίωνα. Να συμφωνήσω μαζί σας; Μήπως δεν είστε στην Κυβέρνηση δυόμισι χρόνια; Γιατί δεν τον αλλάζετε; Δεν κατάλαβα. Εγκαλεί η Κυβέρνηση την Αντιπολίτευση γιατί ισχύουν οι νόμοι του μεσαίωνα. Άρα, ποιος τον φέρνει τον μεσαίωνα; Και τι σας εμποδίζει να τον αλλάξετε; Τόσες διατάξεις, τόσους νόμους έχετε, φέρτε να τον αλλάξετε. Τρίτον, λέτε για τους ηλικιωμένους. Μην μιλάτε στο σπίτι του κρεμασμένου για σκοινί. Είμαστε η μοναδική χώρα στην Ευρώπη, που έχει 24% ΦΠΑ στα γηροκομεία. Το έβαλε η Κυβέρνησή σας. Έχει σύνταξη 500 ευρώ, πληρώνει το 21% ΦΠΑ, όταν σε όλες τις χώρες της Ευρώπης είναι 0% μέχρι 7%. Άρα, λοιπόν, μην τα λέτε αυτά. Και για τη φτώχια δεν τα βγάλαμε εμείς. Η Eurostat τα έβγαλε. Όπως σας διέψευσε ότι λέγαμε επί Σαμαρά ότι είχαμε 0,7% ανάπτυξη και λέγατε «όχι», ωρυόσαστε και το έβγαλε τώρα ότι η Eurostat και ότι δύο χρόνια 2015, 2016 έχουμε ύφεση. Έλεος! Δεν μπορεί συνέχεια με ψέματα και με παραμύθια να ενημερώνετε τον λαό! Πάμε στο συγκεκριμένο θέμα. Υπάρχουν μέτρα, κυρία Υπουργέ, που δεν έχουν δημοσιονομικό κόστος, για να πάμε στην ταμπακιέρα τελικά. Πρώτον, είναι δύσκολο για τις προσλήψεις, κύριε Πρόεδρε, του ΑΣΕΠ να βάλουμε ένα ποσοστό 20%, 15% να μπαίνουν από πολύτεκνους, που έχουν τέσσερα παιδιά και είναι και τα τέσσερα άνεργα; Να δώσουμε ένα κίνητρο. Αυτό δεν έχει δημοσιονομικό κόστος, μπορείτε να το κάνετε άμεσα ούτε επιτροπή περιμένουμε ούτε τα άλλα συμβούλια. Δεύτερον, μετεγγραφές. Ίσχυαν τριάντα δύο χρόνια ελεύθερες μετεγγραφές και οι πρυτάνεις δεν είχαν κανένα παράπονο και καμμία αντίρρηση. Δεν έχει κόστος. Και με τέσσερα παιδιά, πολύτεκνος που δεν έχει τι να φάει, να έχει και τέσσερα παιδιά το ένα εδώ και το άλλο στην Κορώνη. Τρίτον, φόρος πολυτελείας στα αυτοκίνητα από 1.900 κυβικά και πάνω. Ωραία, έχω εννέα παιδιά, οκτώ παιδιά, επτά παιδιά, πρέπει να πάρω ένα βανάκι να τα πηγαίνω είτε σχολείο είτε οπουδήποτε. Αυτό το βανάκι δεν μπορεί να είναι κάτω από 1.900 κυβικά. Ας βάλει, λοιπόν, σε αυτές τις περιπτώσεις ο κ. Σπίρτζης ότι δεν θα έχουμε φόρο πολυτελείας. Τι ζητάω; Και βέβαια, θα σας πω και το εξής: Εδώ δεν ήρθα για κομματική αντιπαράθεση ούτε ήρθα να απολογηθώ για το παρελθόν. Τα μνημόσυνα στην πολιτική δεν μου άρεσαν ποτέ. Η Νέα Δημοκρατία και οι κυβερνήσεις όλες κρίνονται. Εμείς κριθήκαμε. Για εσάς, όμως, πράγματι δεν υπάρχει απογραφή. Συμφωνώ να γίνει ένα ινστιτούτο για καταγραφή του πληθυσμού κ.λπ.. Όμως, το Ε21 που έχουμε και γράφουμε τους πολύτεκνους - αυτό να το δείτε - πρέπει να φτιάξει ένα κουτάκι, που να καταγράφει. Σήμερα, αν σας ρωτήσω και σαν Υπουργείο, πόσοι πολύτεκνοι υπάρχουν, δεν το ξέρετε. Άρα, λοιπόν, αλλάξτε το Ε21, ώστε να μπορούμε να καταγράφουμε πραγματικά πόσοι είναι οι πολύτεκνοι στην Ελλάδα. Ευχαριστώ.
Ευχαριστούμε τον κ. Γιακουμάτο. Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.
Δεν θέλετε την πολιτική αντιπαράθεση, όμως αφιερώσατε τον μισό σας λόγο σε αυτήν. Εν πάση περιπτώσει, κύριε Γιακουμάτο, η Ελλάδα δεν σταμάτησε το 2007 και η Νέα Δημοκρατία κυβέρνησε ξανά, κυρίως τα δύο χρόνια της μεγάλης κρίσης, όπου κατέστρεψε το σύμπαν. Αυτή την ιστορία, ότι «εμείς τελειώσαμε το 2007 με τον Κωνσταντίνο Καραμανλή» πρώτη φορά την ακούω. Τώρα, κατανοώ ότι αυτήν τη στιγμή κάνατε μια σειρά μέτρων, όχι για το δημογραφικό, αλλά υπέρ πολυτέκνων. Πολύ καλά κάνατε. Κι εγώ, όπως κι όλη η Κυβέρνησή μου, μελετάμε πάρα πολλά πράγματα για τους πολύτεκνους. Όμως, αντιμετωπίζω την ερώτησή σας επί της ουσίας και δεν υπεκφεύγω, δεν ρίχνω την μπάλα εκτός γηπέδου, όπως κάνατε εσείς. Διότι η ερώτηση δεν αφορά μόνο τους πολύτεκνους, αφορά το κάθε παιδί που δεν γεννιέται, το κάθε παιδί που είναι σε οικογένεια, το κάθε παιδί που είναι σε μονογονεϊκή οικογένεια, το κάθε παιδί που είναι εκτός γάμου, το κάθε παιδί που βρίσκεται σε χωρισμένη οικογένεια. Για όλα αυτά τα παιδιά μιλάμε. Πάμε, λοιπόν, να δούμε τι κάνουμε για την κοινωνική προστασία. Είπα και πριν ότι το πρώτο και το σημαντικότερο είναι να δημιουργήσουμε κράτος ισχυρό, που σημαίνει κοινωνική προστασία ισχυρή. Τι σημαίνει αυτό; Κατ' αρχάς αύξηση των κονδυλίων. Πώς μπορούμε να μιλάμε σήμερα για κοινωνικό κράτος προστασίας, δηλαδή πρόνοιας, κοινωνικής αλληλεγγύης, που λέμε εμείς, όταν ακόμα και την εποχή της ευημερίας η Ελλάδα ήταν η τελευταία στα κονδύλια; Για διαβάστε, λοιπόν, τα λέει η Eurostat που σας αρέσει και η ΕΛΣΤΑΤ, για να δείτε ότι ήμασταν οι τελευταίοι σε κονδύλια της Ευρώπης. Και τότε είχαμε υψηλή ανάπτυξη και μεγάλη ευημερία. Πόσα; Επτακόσια ογδόντα εκατομμύρια, όσα παραλάβαμε. Εμείς τι κάναμε μέσα σε έναν χρόνο; Διπλασιάσαμε τα ποσά για την πρόνοια. Πώς θέλετε να γίνει; Χωρίς λεφτά, όπως μου λέτε; Δεν θέλω τώρα να παραπέμψω σε άλλα θέματα. Χωρίς λεφτά αυτό δεν γίνεται.
Είπα, μη δημοσιονομικά μέτρα, όχι δημοσιονομικά.
Κύριε συνάδελφε, δεν ακούγεστε. Μην ανοίγετε διάλογο.
Δεύτερον, με βάση τα μέτρα του 2019, θα έχουμε σχεδόν τετραπλασιασμό των κονδυλίων για την πρόνοια. Και τώρα ειδικότερα μέτρα προστασίας για το παιδί και κίνητρα για απόκτηση παιδιού. Πρώτον, όλες οι μελέτες δείχνουν και στη Γαλλία και τη Γερμανία - η οποία κυρίως κατάφερε εν μέρει να αναστρέψει αυτήν την κατάσταση, ενώ όλες οι άλλες ευρωπαϊκές χώρες έχουν κατακρημνιστεί στο δημογραφικό - ότι το πιο σημαντικό μέτρο είναι, το παιδί να μπορεί να το αναλαμβάνει το κράτος με δωρεάν δομές από όταν γεννιέται, όπως βρεφονηπιακοί σταθμοί, πολλοί και μεγάλοι. Τι κάνατε; Κρύψατε το πρόβλημα κάτω από το χαλί, δύο χιλιάδες οκτακόσιους βρεφονηπιακούς σταθμούς σε όλη τη χώρα. Δεν μπορούμε να αντιμετωπίσουμε τη ζήτηση σήμερα, γιατί βάλαμε τα φτωχά παιδιά, ενώ εσείς βάζετε μόνο τα παιδιά από τις εργαζόμενες γυναίκες. Καλά κάνετε. Όμως τα φτωχά παιδιά από πού θα έμπαιναν; ‘Η από τις άνεργες γυναίκες; Δεύτερον, λένε όλες οι μελέτες και οι μελέτες της Βουλής ότι χρειάζεται νόμος, για εκσυγχρονισμό του πλαισίου αναδοχής και υιοθεσίας. Φέρνουμε, λοιπόν, εντός του μήνα στη διαβούλευση τον νέο νόμο για την αναδοχή και την υιοθεσία, ο οποίος ελπίζουμε ότι θα ψηφιστεί τον Νοέμβριο. Τρίτον. Σχολικά γεύματα. Εκατό τριάντα χιλιάδες μαθητές με διεθνή διαγωνισμό θα πάρουν σε επτακόσια εξήντα τρία σχολεία της χώρας κάθε ημέρα ένα ζεστό γεύμα το 2017-2018, ενώ το 2019 θα δοθούν πεντακόσιες χιλιάδες ζεστά γεύματα την ημέρα σε όλα τα σχολεία της χώρας σχεδόν, σε μεγάλα ποσοστά, ακριβώς γιατί είδαμε ότι είναι από τις σημαντικές δράσεις που ενισχύουν το αίσθημα ασφάλειας της οικογένειας: «Το παιδί μου πηγαίνει σχολείο, κάπου τρώει».
Κυρία Υπουργέ, παρακαλώ να ολοκληρώσετε.
Ολοκληρώνω, κύριε Πρόεδρε.
Θα μου κάνετε παράπονα μετά ότι δεν μπορείτε να πάτε στην επιτροπή σας.
Έχετε δίκιο. Τέταρτον. Στήριξη του επιδόματος παιδιού στα μέτρα του 2019, όσον αφορά τα οικογενειακά επιδόματα. Διακόσια εξήντα εκατομμύρια επιπλέον στον προϋπολογισμό βάλαμε, ακριβώς, για να ενισχύσουμε το πρώτο και το δεύτερο παιδί. Διότι οι οικογένειες, με πρώτο και δεύτερο παιδί, αν δεν συναινέσουν να κάνουν άλλο ένα, δεν βλέπουμε κανένα φως. Αυτός είναι ο συντριπτικά μεγάλος αριθμός και αυτό πρέπει να το λάβετε πολύ υπόψη σας. Πέμπτον. Διακόσια πενήντα κέντρα κοινότητας, που εγκρίνουμε σε όλη τη χώρα σήμερα, θα κρεμαστούν κάτω από τα κέντρα κοινότητας, θα συνδυαστούν δομές ειδικές. Εκατό κέντρα στήριξης οικογένειας. Τα υποβάλαμε στην αναθεώρηση του ΕΣΠΑ και αυτή τη στιγμή προχωρούν καλά. Έκτον. Πολιτική στέγης. Επιδότηση της στέγασης για τις οικογένειες με 600 εκατομμύρια ευρώ από το 2019, τα οποία ψηφίστηκαν στα αντίμετρα και τα οποία θα φέρουν μεγάλη ανακούφιση για όλες τις οικογένειες, που είναι σε νοίκι ή που έχουν δάνειο. Αυτά είναι χειροπιαστά πράγματα. Τα κάνουμε. Είναι μικρά πράγματα. Δεν προσδοκούμε με αυτά να αντιστρέψουμε τα πάντα, αλλά δεν βαυκαλιζόμαστε κιόλας ότι, επιδοτώντας μόνο μία κατηγορία αυτών που έχουν παιδιά, θα λύσουμε το δημογραφικό. Αυτή είναι ίσως και η μεγάλη μας διαφορά, κύριε Γιακουμάτο, ως κόμμα.
Ευχαριστούμε την κυρία Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Αμαρουσίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με την έβδομη με αριθμό 99/17-10-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα αδιέξοδα στη λειτουργία των παιδικών σταθμών και τα χιλιάδες παιδιά, που είναι αποκλεισμένα από τις δομές αυτές. Κύριε Συντυχάκη, έχετε το λόγο για δύο λεπτά, για να αναπτύξετε την ερώτησή σας.
Ευχαριστώ πολύ, κύριε Πρόεδρε. Κυρία Υπουργέ, ενώ μας λέγατε, και εσείς προσωπικά, αλλά και η Κυβέρνηση συνολικά, ότι θα λύνατε το πρόβλημα στους παιδικούς σταθμούς, τελικά είμαστε μάρτυρες υποκρισίας της κοινωνικής σας πολιτικής. Πιο συγκεκριμένα, και φέτος, όπως και σε προηγούμενες χρονιές, πάνω από τριάντα πέντε χιλιάδες παιδιά δεν έγιναν δεκτά στους δημοτικούς παιδικούς σταθμούς από το πρόγραμμα ΕΣΠΑ. Δέκα χιλιάδες παιδιά φτωχών, νεαρών οικογενειών, που πήραν το voucher, δεν μπορούν να κάνουν χρήση του δικαιώματος, αφού στην περιοχή τους δεν υπάρχει αντίστοιχη δομή, που να λειτουργεί. Ακόμα περισσότερα είναι τα παιδάκια που οι γονείς τους δεν πληρούν προϋποθέσεις για να κάνουν αίτηση ή να ενταχθούν στο πρόγραμμα. Κάθε χρόνο, λοιπόν, η ίδια αγωνία και για τους γονείς και για τα παιδιά. Κάθε χρόνο, αντί για σταθερές και σε διάρκεια κρατικές δομές αγωγής και φροντίδας του παιδιού, βρίσκονται μπροστά πάντα στις εμβαλωματικές κρατικές δράσεις ενός «χρονιάτικου πάρκινγκ» για το παιδί τους. Δεύτερον. Στα βρεφικά τμήματα η κατάσταση είναι ακόμα πιο τραγική, διότι ο αριθμός των τμημάτων που αφορούν αυτές τις ηλικίες, προφανώς είναι σταγόνα στον ωκεανό. Οι ελλείψεις είναι απίστευτες. Μιλάω για τους δημοτικούς παιδικούς σταθμούς και όχι για τους ιδιωτικούς. Τρίτον. Οι εργαζόμενοι όλων των ειδικοτήτων, που στελεχώνουν αυτές τις δομές, συνεχίζουν να είναι όμηροι των συμβάσεων ορισμένου χρόνου και ένα μέρος τους καλύπτεται με τα οκτάμηνα του ΟΑΕΔ, που αποχωρούν αμέσως το επόμενο χρονικό διάστημα, μόλις ολοκληρωθεί η σύμβασή τους. Οι μόνιμοι πλέον, είναι ελάχιστοι, οι περισσότεροι έχουν συνταξιοδοτηθεί και έχουν σταματήσει οι προσλήψεις, ως μνημονιακή υποχρέωση και δική σας και των προηγούμενων κυβερνήσεων. Τέταρτον, πολλοί από τους τυχερούς γονείς που θα εγγράψουν παιδί τους σε κάποια δομή θα κληθούν να πληρώσουν και τροφεία, την ώρα που το οικογενειακό εισόδημα βυθίζεται, στην κυριολεξία, και είναι δυσεύρετο. Έχοντας, λοιπόν, υπόψη όλα τα παραπάνω, είναι πρόκληση να εξαγγέλλει η Κυβέρνηση μία δέσμη μέτρων για ίδρυση δήθεν χιλίων οκτακοσίων νέων παιδικών σταθμών, που θα καλύψουν μέχρι το 2021 επιπλέον σαρανταπέντε χιλιάδες παιδιά. Εάν και όποτε αυτές οι υποσχέσεις υλοποιηθούν, θα αφορούν και πάλι ένα πολύ μικρό ποσοστό των παιδιών και σε ευκαιριακές δομές, που θα λειτουργήσουν, με τις περίφημες κοινωνικές συνεταιριστικές επιχειρήσεις και από ιδιώτες. Σας ρωτάμε, λοιπόν, κυρία Υπουργέ: Τι μέτρα προτίθεστε να πάρετε, έτσι ώστε να εξασφαλιστεί άμεσα η αναγκαία κρατική χρηματοδότηση για τη στελέχωση με το αναγκαίο προσωπικό των παιδικών σταθμών, προκειμένου να καλυφθούν στοιχειωδώς οι διαπιστωμένες ανάγκες; Δεύτερον, θα υπάρξει σχεδιασμός και χρηματοδότηση από το Πρόγραμμα Δημοσίων Επενδύσεων και βέβαια, γενναία αύξηση των κονδυλίων του ΕΣΠΑ για ένα συνεκτικό δίκτυο σύγχρονων δημόσιων κτηριακών υποδομών σε όλους τους δήμους της χώρας και κατά προτεραιότητα στα μεγάλα αστικά κέντρα, έτσι ώστε σε ένα βραχυπρόθεσμο επίπεδο να καλυφθούν, με σταθερές δημόσιες δομές, οι ζωτικές ανάγκες φροντίδας και αγωγής του παιδιού; Τέλος, θα μονιμοποιηθούν επιτέλους και πότε οι συμβασιούχοι εργαζόμενοι στις αντίστοιχες δομές, για να δούμε τελικά σε ποιο επίπεδο συζητάτε και αυτή τη δίκαιη ανάπτυξη; Ευχαριστώ πάρα πολύ.
Ευχαριστούμε τον κ. συνάδελφο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο Εκπαιδευτικοί Πρόγραμμα «Εργαστήρι Δημοκρατίας», που οργανώνει το ‘Ιδρυμα της Βουλής, δεκαέξι μαθητές και μαθήτριες και δύο συνοδοί εκπαιδευτικοί από το 1ο Δημοτικό Σχολείο Ζεφυρίου. Η Βουλή τούς καλωσορίζει. Ευχαριστούμε που είσαστε κοντά μας. [[Χειροκροτήματα απ' όλες τις πτέρυγες της Βουλής]] Τον λόγο έχει η κυρία Υπουργός για τρία λεπτά.
Κύριε Συντυχάκη, θα μου επιτρέψετε στην αρχή να κάνω διορθώσεις στα νούμερα που είπατε, ακριβώς γιατί έχω, βέβαια, τα τελικά στοιχεία, που πράγματι, το κόμμα σας δεν τα ήξερε. Πρώτον, φέτος υπήρξαν εκατόν τριάντα τρεις χιλιάδες έγκυρες αιτήσεις. Απ' αυτές μπήκαν με voucher, δηλαδή, χωρίς να πληρώνουν, εκατόν οκτώ χιλιάδες παιδιά συν χίλια διακόσια πενήντα επτά παιδιά που μπήκαν στους είκοσι τέσσερις βρεφονηπιακούς σταθμούς του ΟΑΕΔ πανελλαδικά. Το σύνολο είναι εκατόν εννέα χιλιάδες εξακόσια δέκα παιδιά. Πράγματι εάν κάνετε τις προσθαφαιρέσεις, έμειναν περίπου είκοσι τέσσερις χιλιάδες παιδιά απ' έξω. Εννοώ ότι έμειναν απ' έξω χωρίς voucher. Και βεβαίως εδώ κάνετε ένα μεγάλο λάθος, κύριε Συντυχάκη. Όλα τα παιδιά που ήταν από φτωχές οικογένειες πήραν voucher καθ' υπέρβαση όλων των προϋπολογισμών από κρατικά κονδύλια. Μιλάμε για όλα τα παιδιά από τις φτωχές οικογένειες. Βεβαίως, έχετε δίκιο, ότι εάν δεν βρήκαν θέση να πάνε στην περιοχή τους, υπάρχει ένα μεγάλο πρόβλημα γιατί ήταν δώρον άδωρο αυτό που τους έγινε. Δεύτερον, αυξήσαμε τα κονδύλια για τους βρεφονηπιακούς σταθμούς. Ενώ το 2014-2015 υπήρχαν 174 εκατομμύρια από το ΕΣΠΑ και τότε η Κυβέρνηση είχε βάλει 12 εκατομμύρια από εθνικούς πόρους, σήμερα υπάρχουν από το ΕΣΠΑ μόλις 71.800.000 και άρα η Κυβέρνηση έβαλε 151.600.000 από τον προϋπολογισμό. Αυτό δείχνει ακριβώς ότι τα χρήματα του ΕΣΠΑ φαγώθηκαν τον πρώτο καιρό και μάλιστα όχι για τις φτωχές οικογένειες και τις άνεργες. Γι' αυτό σήμερα εμείς βάζουμε - και είμαστε αποφασισμένοι - από τον προϋπολογισμό. Ένα δεύτερο σημείο που πρέπει να διορθώσω σε αυτά που είπατε είναι ότι αυτή τη στιγμή οι βρεφονηπιακοί σταθμοί είναι ένα χρονιάτικο «πάρκινγκ». Να μου επιτρέψετε να σας πω ότι αυτοί οι βρεφονηπιακοί σταθμοί για τους οποίους μιλάμε, λειτουργούν στους δήμους της χώρας με αυστηρά κριτήρια που ελέγχουν το Υπουργείο Εσωτερικών και οι δήμοι μέσω της ΕΕΤΑΑ, της διαχειριστικής αρχής τους, με προκηρύξεις των νηπιαγωγών, των βρεφοκόμων κ.λπ. που χρειάζονται και είναι μεγάλη υποτίμηση να λέτε σε όλες αυτές τις χιλιάδες εργαζόμενους ότι δουλεύουν σε «πάρκινγκ». Όχι μόνο δεν δουλεύουν σε «πάρκινγκ», αλλά προκηρύσσονται οι θέσεις με διαδικασίες οι οποίες είναι πολύ διαυγείς κάθε φορά, με όλα τα κριτήρια, υπογράφουν συμβάσεις, οι οποίες είναι ενδεκάμηνες και ανανεώνονται κάθε χρόνο συνεχώς. Είπατε και κάτι ακόμη ανακριβές, ότι η Κυβέρνηση θα φτιάξει με ΚΟΙΝΣΕΠ παιδικούς και βρεφονηπιακούς σταθμούς. Κύριε Συντυχάκη, εμείς δεν περιμένουμε το 2019- γιατί βεβαίως εκεί θα φτιάξουμε χίλιους οκτακόσιους νέους βρεφονηπιακούς σταθμούς σε δήμους - , αλλά φέρνουμε τα μέτρα και πιο νωρίς, ώστε να τα δοκιμάσουμε και να δούμε αν αυτά που λέμε μπορούν να γίνουν. Γι' αυτό η Κυβέρνησή μας βάζει στόχο για το 2018, για φέτος δηλαδή, και θα καλέσει πολύ γρήγορα τους ανάλογους δήμους που έχει επιλέξει, γιατί οι δήμοι που έχουν επιλεγεί είναι με αυστηρά κριτήρια, εκεί που πραγματικά είχαν έλλειψη αυτών των δομών. Θα βάλουμε, λοιπόν, γύρω στα 20.000.000 ευρώ για το 2018 στον προϋπολογισμό του 2018, για να ιδρύσουμε νέους δημοτικούς σταθμούς στις περιοχές ακριβώς που είδαμε ότι υπάρχει μεγάλο πρόβλημα: Διακόσιοι τρεις δήμοι, τριακόσιοι εξήντα έξι νέοι βρεφονηπιακοί σταθμοί με έμφαση κυρίως στους βρεφικούς, γιατί εκεί είναι η μεγάλη έλλειψη, και περίπου εννέα με δέκα χιλιάδες παιδιά επιπλέον όσων σας είπα. Και αυξάνουμε κάθε χρόνο τα παιδιά που βάζουμε, γιατί, όπως σας εξήγησα, εμείς παραλάβαμε ογδόντα χιλιάδες παιδιά το 2014-2015 και σήμερα έχουμε φτάσει τα εκατόν εννέα χιλιάδες παιδιά. Δεν επαιρόμαστε γι' αυτό. Μη γίνει καμμία παρανόηση.
Κυρία Υπουργέ, έχετε και τη δευτερολογία σας. Ολοκληρώστε, σας παρακαλώ.
Ακριβώς αυτό θέλω να πω, ότι απλά όταν βρίσκεσαι μπροστά σε ένα τεράστιο πρόβλημα, επιχειρείς με κάθε τρόπο να το αντιμετωπίσεις. Κάνουμε μικρά βήματα βεβαίως, δίνουμε ανάσες, όμως, σημαντικές αυτή τη στιγμή στην κατάσταση της κρίσης και στα δημοσιονομικά περιθώρια που παραλάβαμε.
Ευχαριστούμε, κυρία Υπουργέ. Κύριε Συντυχάκη, έχετε τον λόγο για τρία λεπτά.
Κυρία Υπουργέ, κατανοώ ότι προσπαθείτε με έναν τρόπο να δικαιολογήσετε την απόσταση των μεγάλων διακηρύξεων για την επίλυση του προβλήματος των παιδικών σταθμών με αυτό που πραγματικά συμβαίνει και θεωρούμε ότι είναι κομμάτι υποκρισίας και ψευτιάς από την πλευρά της Κυβέρνησης. Και θα σας πω και μια μαντινάδα: «Από μικρό με μάθανε να λέω την αλήθεια. Ποτέ μου δεν αγάπησα ψευτιές και παραμύθια». Άρα έχει πολύ μεγάλη σημασία απέναντι στους γονείς και στα παιδιά να λέτε την αλήθεια. Διότι λέτε ότι ικανοποιήθηκαν τα αιτήματα των φτωχών οικογενειών με το μοίρασμα άλλων δέκα χιλιάδων κουπονιών από το πρόγραμμα του ΕΣΠΑ, όταν στην πραγματικότητα πρόκειται για αναδιανομή όσων περίσσεψαν από εκείνους που αρχικά τα πήραν, μεταξύ των οποίων χιλιάδες φτωχές οικογένειες, οικογένειες με ανέργους κλπ. δεν κατάφεραν να βρουν μια θέση στην αντίστοιχη δομή. Η Κυβέρνηση πανηγυρίζει πως με το μοίρασμα των κουπονιών κάλυψε τα αιτήματα των πιο φτωχών οικογενειών. Μα, από μόνο του αυτό δείχνει ότι το σύστημά σας υπηρετεί την αναδιανομή της φτώχειας ανάμεσα στους περισσότερο και στους λιγότερο φτωχούς και όχι βέβαια την ανάγκη να έχουν όλα τα παιδιά δωρεάν μια θέση στην προσχολική αγωγή, η οποία υπονομεύεται, επίσης, από τη μεγάλη έλλειψη κρατικών παιδικών σταθμών σε ολόκληρη τη χώρα. Την ίδια στιγμή, βέβαια - και εδώ είναι το μεγάλο ψέμα και η υποκρισία - στο πλαίσιο της άδικης, ταξικής ανάπτυξης, που επικαλείστε εσείς και η Κυβέρνησή σας, και της υποταγής στα ιμπεριαλιστικά συμφέροντα, απλόχερα θα δώσει η Κυβέρνησή σας κάτι δισεκατομμύρια για τα F -16. Μπορείτε να μας πείτε από πού θα τα δώσει αυτά και πόσα θα δώσετε για τους παιδικούς σταθμούς, πόσα θα δώσετε για την κοινωνική πολιτική, όταν εκκρεμεί το πετρέλαιο θέρμανσης να το κόψετε σταδιακά, όταν εκκρεμεί μέσα από το κοινωνικό τιμολόγιο να βγάλετε πάρα πολύ κόσμο; Άρα αυτή η κοινωνική σας πολιτική έχει πάει στα τάρταρα και δεν μπορεί να πείσει κανέναν. Να μας πείτε πολύ συγκεκριμένα πόσες αιτήσεις κατατέθηκαν. Οι αιτήσεις που κατατέθηκαν ήταν εκατόν πενήντα χιλιάδες περίπου. Μιλάμε για τους δωρεάν παιδικούς σταθμούς και δομές ΑΜΕΑ. Οι έγκυρες είναι εκατόν τριάντα τρεις χιλιάδες. Αυτό σημαίνει ότι ένα μέρος αυτών των αιτήσεων που απορρίψατε είναι γιατί δεν πληρούσαν τα κριτήρια και τις προϋποθέσεις στην πλειονότητά τους. Όμως προέρχονται από εργατικές λαϊκές οικογένειες και απλώς δεν πληρούσαν τα εισοδηματικά κριτήρια. Στο κάτω - κάτω ούτε πλούσιοι είναι ούτε έχουν τις βίλες και τη δυνατότητα να πάνε τα παιδιά τους στους ιδιωτικούς παιδικούς σταθμούς. Άρα θα πρέπει να λέτε την αλήθεια έτσι όπως είναι. Αυτό σε σχέση με τα ζητήματα που θέσατε. Από εκεί και πέρα, κυρία Υπουργέ, το κόμμα μας θεωρεί ότι η φοίτηση των παιδιών στις δομές των παιδικών σταθμών δεν είναι απλά λόγω μιας ανάγκης του γονέα να βρει εργασία ή να συνεχίσει αυτήν που μπορεί να έχει. Είναι βασική ανάγκη και δικαίωμα του παιδιού, προκειμένου να κοινωνικοποιηθεί και να αναπτυχθεί ολόπλευρα. Ως τέτοιο δικαίωμα και ανάγκη χρειάζεται να προσφέρεται με ευθύνη αποκλειστικά του κράτους, με σύγχρονες και ασφαλείς δομές, με ολοκληρωμένο παιδαγωγικό πρόγραμμα για όλα τα παιδιά. Είναι «πάρκινγκ» οι παιδικοί σταθμοί. Δεν συζητάμε όταν κάποτε οι παιδικοί σταθμοί ανήκαν στο κράτος, στην αποκλειστική ευθύνη του κράτους. Τώρα δεν είναι στην αποκλειστική ευθύνη του κράτους. Έχουν περάσει στην ευθύνη των δήμων. Η διαχείριση γίνεται από την πλευρά των δήμων. Γνωρίζετε πάρα πολύ καλά ότι είναι πετσοκομμένες οι χρηματοδοτήσεις και ότι προσπαθούν να καλύψουν τα έξοδα οι παιδικοί σταθμοί από τα τροφεία. Και ξέρετε ότι το πρόγραμμα του ΕΣΠΑ είναι πολύ ευάλωτο. Δεν μπορείς να στηριχθείς σε ένα πρόγραμμα ΕΣΠΑ για να πεις ότι θα φτιάξεις ολοκληρωμένες και ουσιαστικές δομές προσχολικής αγωγής.
Ολοκληρώστε, κύριε Συντυχάκη, σας παρακαλώ.
Οι εξελίξεις επιβεβαιώνουν την επικαιρότητα των θέσεων του ΚΚΕ, που αναδεικνύει την ανάγκη για ολοκληρωμένο σχέδιο αγωγής και φροντίδας για όλα τα παιδιά, με αποκλειστική ευθύνη του κράτους, που θα είναι στελεχωμένο με εξειδικευμένο και βοηθητικό προσωπικό. Απ' αυτήν την άποψη, λοιπόν, το ΚΚΕ καλεί και τους εργαζόμενους και τους γονείς - τα νέα ζευγάρια κυρίως - να παλέψουν για αποκλειστικά δημόσια και δωρεάν παιδεία για όλους και δίχρονη υποχρεωτική προσχολική αγωγή - προνήπια και νήπια στο δημόσιο νηπιαγωγείο - , για σίτιση για όλα τα παιδιά με αποκλειστική ευθύνη του κράτους, όλα τα παιδιά κάτω των τεσσάρων ετών σε δημόσιους παιδικούς σταθμούς, χωρίς τροφεία, για μόνιμη και σταθερή δουλειά για όλους τους εργαζόμενους. Αυτά, κατά τη γνώμη μας, πρέπει να αποτελέσουν στοιχεία πάλης του εργαζόμενου λαού και των γονέων και το ΚΚΕ θα σταθεί στο πλάι τους. Ευχαριστώ, κύριε Πρόεδρε, για την ανοχή σας.
Ευχαριστούμε κι εμείς τον κύριο Συντυχάκη. Κυρία Υπουργέ, έχετε τον λόγο. Παρακαλώ να είστε όσο το δυνατόν πιο συνεπής στον χρόνο.
Ναι, κύριε Πρόεδρε. Κύριε Συντυχάκη, σέβομαι την πολιτιστική κουλτούρα της Κρήτης. Όμως επειδή αναγνώσατε μια μαντινάδα ή την τραγουδάτε, δεν σημαίνει ότι εσείς λέτε αλήθεια και εγώ λέω ψέματα. Όσα στοιχεία κατέθεσα επίσημα στη Βουλή ισχύουν και μπορεί το κόμμα σας ανά πάσα στιγμή να τα ελέγξει. Εκατόν σαράντα εννέα χιλιάδες ήταν οι αιτήσεις, αλλά δεν ήταν έγκυρες, κύριε Συντυχάκη. Οι έγκυρες ήταν εκατόν τριάντα τρεις.
Γιατί;
Δεύτερον, όσον αφορά τα τροφεία, την απορροφητικότητα κ.λπ., ακούστε, κύριε Συντυχάκη. Προβήκαμε σε έναν εκσυγχρονισμό ολόκληρου του πλαισίου των βρεφονηπιακών σταθμών που έκανε λίγο καλύτερη τη ζωή των εργαζόμενων, αλλά και των γονιών. Τουτέστιν: Πρώτον, δώσαμε το δικαίωμα σε όλους τους βρεφονηπιακούς σταθμούς των δήμων και στείλαμε εγκύκλιο, στην οποία αναφέραμε ότι η κατεύθυνσή μας είναι να γεμίσουν όλες οι θέσεις που έχουν με voucher. Αυτό δεν γινόταν πριν. Γινόταν μέχρι 70%. Άρα αυξήσαμε τη δυνατότητα να πάρουν οπωσδήποτε περισσότερα παιδιά, με αυτό που κάναμε. Δεύτερον, η μητέρα που πήρε voucher και δεν βρήκε πού να το πάει, το κρατάει. Δεν της το πήραμε και το δώσαμε σε άλλους. Το κρατάει, γιατί μπορεί να μετακομίσει, κύριε Συντυχάκη. Παλαιότερα, και να μετακόμιζε, δεν μπορούσε να πάει το παιδί της σε έναν σταθμό που έβρισκε. Όμως μπορεί και να πάει αλλού μέσα στη διάρκεια. Το voucher που πήρε η μητέρα το έχει και δεν το χάνει. Τρίτον, όπως είπα, στείλαμε εγκύκλιο, μεταξύ των άλλων, όπου απαγορεύουμε ρητά τα τροφεία. Αυτό είναι μία πράξη η οποία θα ελεγχθεί, εάν δηλαδή επιπλέον των voucher οι δήμοι ζητάνε και τροφεία. Θα ελεγχθεί και δεν θα το αφήσουμε έτσι. Τέταρτον, οι εργαζόμενοι, οι οποίοι όταν έφτασα εγώ σε αυτό το Υπουργείο ήταν απελπισμένοι γιατί είχαν να πληρωθούν έξι και οκτώ μήνες, τώρα πληρώνονται μηνιαία. Έχουν εντεκάμηνες κανονικές συμβάσεις, όση είναι και η διάρκεια των βρεφονηπιακών σταθμών. Στην επίκαιρη ερώτησή σας λέτε κάτι που δεν ισχύει, ότι είναι οκτάμηνα του ΟΑΕΔ. Είναι εντεκάμηνες κανονικές συμβάσεις, ανανεούμενες κάθε χρόνο. Πράγματι, δεν μπορώ να κάνω εξαγγελίες που δεν αφορούν το δικό μας Υπουργείο και αφορούν το Υπουργείο Εσωτερικών, για τη μονιμοποίηση των εργαζομένων. Πιστεύω ότι αυτό, σε σχέση με τις αναλογίες των αποχωρήσεων και αυτών που θα παίρνουμε από εδώ και ύστερα, θα επαναρυθμιστεί, με καλύτερο τρόπο. Θέλω να πω και τα εξής: Ποτέ δεν ισχυρίσθηκα εγώ και πολύ περισσότερο η Κυβέρνησή μου, που βρήκε αυτό το τοπίο που εξηγώ, ότι αλλάζουμε τους βρεφονηπιακούς σταθμούς, κάνουμε μεγάλη πολιτική για τους βρεφονηπιακούς σταθμούς κ.λπ.. Όμως λέμε ότι θα φτιάξουμε αυτές τις τριακόσιες εξήντα έξι νέες δομές τώρα, ότι θα καλέσουμε τον Υπουργό Εσωτερικών, όλους τους δημάρχους, για να συζητήσουμε πώς θα τις φτιάξουμε. Δέχομαι ότι το Κομμουνιστικό Κόμμα θέλει το βέλτιστο, θέλει το όνειρο, αυτό που ίσως δεν μπορεί να συμβεί σήμερα με αυτά τα δημοσιονομικά όρια. Καλά κάνει και το διεκδικεί. Όμως μπορούμε να ελέγχουμε την Κυβέρνηση γι' αυτά που κάνει και να λέμε εάν αυτό είναι θετικό μέτρο για τη βελτίωση της κατάστασης ή όχι; Και βεβαίως, όταν έχουμε βάλει 200 εκατομμύρια για την ίδρυση των χιλίων οκτακοσίων σταθμών, τα οποία λέτε δήθεν εδώ, όμως ψηφίσατε τα αντίμετρα - όχι εσείς, αλλά η Βουλή - και θα εφαρμοστούν, ξέρετε, κύριε Συντυχάκη, γιατί είναι Κυριακή κοντή γιορτή το 2019, αφού θα εφαρμόσουμε το πιλοτικό για τριακόσιες εξήντα έξι σταθμούς το 2018 θα είμαστε και έτοιμοι, με τα λάθη ή όχι και τις διορθώσεις, να το καλυτερεύσουμε τότε, δηλαδή το 2019. Επομένως, αυτά που προσπαθούμε να κάνουμε είναι να πολλαπλασιάσουμε με μεγάλους και πολύ γρήγορους ρυθμούς μία κατάσταση που βρήκαμε, η οποία ήταν κρυμμένη κάτω από το χαλί. Η προστασία του παιδιού είναι επιλογή της Κυβέρνησής μας. Θα φέρουμε πολλά μέτρα για την προστασία του παιδιού και να είστε σίγουροι ότι εκεί θα έχουμε εστιάσει όλη μας την προσοχή, όσον αφορά ένα κομμάτι πολύ σημαντικό του χαρτοφυλακίου της πρόνοιας, δηλαδή της κοινωνικής αλληλεγγύης.
Ευχαριστούμε την κυρία Υπουργό. Συνεχίζουμε με την ένατη με αριθμό 84/16-10-2017 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Λειτουργία Κέντρων Κοινότητας». Κυρία Τζούφη, έχετε τον λόγο για δύο λεπτά.
Ευχαριστώ, κύριε Πρόεδρε. Κυρία Υπουργέ, το θέμα της ερώτησής μου είναι πράγματι η λειτουργία των κέντρων κοινότητας. Το Υπουργείο σας, αναγνωρίζοντας την ανάγκη ενημέρωσης και πρόσβασης των πολιτών σε δράσεις κοινωνικής προστασίας, με τον ν.4368 και την κοινή υπουργική απόφαση που ακολούθησε τον Μάρτιο του 2016 ίδρυσε τη λειτουργία των κέντρων κοινότητας. Με βάση αυτόν τον ιδρυτικό νόμο, αλλά και την κοινή υπουργική απόφαση, τα κέντρα κοινότητας περιγράφονται ως ένας βασικός πυρήνας διευρυμένων υπηρεσιών τύπου «one stop shop» με εξατομικευμένη ολιστική προσέγγιση, ο οποίος, υποστηρίζοντας ή σε συνέργεια με τη Διεύθυνση Κοινωνικών Υπηρεσιών κάθε Οργανισμού Τοπικής Αυτοδιοίκησης, έχει ως στόχο να αποτελέσει μια δράση - «ομπρέλα», να παρέχουν δηλαδή τα κέντρα υπηρεσίες οι οποίες θα ανταποκρίνονται και θα ενισχύουν τις πολιτικές που ήδη υλοποιούνται ή εκείνες που προγραμματίζονται. Για παράδειγμα, ο κύριος ρόλος τους αφορά την εφαρμογή του Κοινωνικού Εισοδήματος Αλληλεγγύης, το πρόγραμμα του ΤΕΒΑ, το τι γίνεται με τις ενεργητικές πολιτικές απασχόλησης, για τις οποίες και προηγουμένως ερωτηθήκατε, σε συνεργασία με τον ΟΑΕΔ, με τη Γενική Γραμματεία Διά Βίου Μάθησης και λοιπά. Ξέρουμε ότι έχει ξεκινήσει η λειτουργία κάποιων κέντρων κοινότητας στους δήμους. Υπάρχει, από ό,τι προκύπτει, θέμα και με τη στελέχωσή τους με αυτό το ειδικό προσωπικό, το οποίο, όμως, προβλέπεται στον σχετικό νόμο. Επίσης, είναι πάρα πολύ σημαντική για τη λειτουργία τους η ηλεκτρονική διασύνδεση με όλα τα μητρώα του Εθνικού Μηχανισμού Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής. Και το άλλο πολύ σοβαρό θέμα είναι η ενημέρωση των πολιτών, δηλαδή να ξέρουν οι πολίτες τι ακριβώς μπορούν να περιμένουν από αυτά τα Κέντρα Κοινότητας. Έχετε πει πολλές φορές, βέβαια, ότι εκεί πρέπει να πηγαίνει ο πολίτης με το ΑΦΜ του και με τον ΑΜΚΑ του και να ενημερώνεται καθημερινά για τα δικαιώματά του, για τα επιδόματά του, για τη δυνατότητα ανεύρεσης εργασίας, για το αν μπορεί να βρει μια θέση στα ιδρύματα της περιοχής του για τον ηλικιωμένο, τον ανάπηρο, για τα παιδιά με προβλήματα αναπηρίας, για όλες τις δυνατές επιδοτήσεις. Επομένως, το ερώτημά μου - διότι έχω ξεπεράσει τον χρόνο μου - είναι το εξής: Τι μέτρα προτίθεστε να πάρετε, κατ' αρχάς, για να επεκταθεί το πρόγραμμα και ποιο είναι το χρονοδιάγραμμα σε όλους τους δήμους που συμμετέχουν στο πρόγραμμα για την άμεση λειτουργία τους; Και βεβαίως, στην κατεύθυνση αυτή, πείτε μας πόσα είναι ήδη σε λειτουργία και πόσοι πολίτες έχουν εξυπηρετηθεί σε αυτά. Τέλος, εάν θεωρείτε ότι πρέπει να γίνει κάτι - είτε σε κεντρικό είτε σε περιφερειακό επίπεδο - ώστε οι πολίτες του δήμου με έναν συντονισμένο τρόπο, πέραν των φυλλαδίων τα οποία ήδη έχουν εκδοθεί και υπάρχουν, να ενημερωθούν και να ενσωματωθούν εκεί και όλα τα προγράμματα που τους αφορούν σε εθνικό και τοπικό επίπεδο.
Ευχαριστούμε την κυρία συνάδελφο. Ορίστε, κυρία Υπουργέ, έχετε τον λόγο για τρία λεπτά. Παρακαλώ, όσο μπορείτε, να τηρήσετε τον χρόνο.
Κυρία Τζούφη, θα πω πολύ γρήγορα ότι, όπως ξέρετε, ο θεσμός των κέντρων κοινότητας ήταν μια επινόηση του Υπουργείου μας ως κομμάτι του εθνικού μηχανισμού. Είναι ένας πολύ καινοτόμος θεσμός. Γιατί; Διότι για πρώτη φορά συνδέει το κεντρικό κράτος με τους δήμους - λυπάμαι που δεν είναι ο κ. Συντυχάκης εδώ - , δηλαδή συνδέει το κράτος με τους δήμους, ακριβώς γιατί μέσα από το ενιαίο γεωπληροφοριακό σύστημα που έχουν ό,τι ακριβώς πληροφορία δίνεται στον πολίτη και ό,τι ερώτηση απευθύνει ο πολίτης καταγράφεται κεντρικά μέσα στο Υπουργείο Πρόνοιας, μέσα στη νέα διεύθυνση του μηχανισμού που εμείς ιδρύσαμε. Επομένως, για πρώτη φορά συνδέεται η καθημερινότητα των δήμων με την κεντρική κυβέρνηση, η οποία μπορεί να βλέπει ποια από τα πράγματα που φαντάζεται ενδιαφέρουν τους πολίτες και ποια δεν τους ενδιαφέρουν και ούτω καθεξής. Άρα, είναι ένας πολύ σοβαρός θεσμός. Είναι ένα front desk, δηλαδή, δεν λύνει τα προβλήματα, λέει στον δημότη πού να πάει και τι να κάνει, τον βοηθάει ηλεκτρονικά αν χρειαστεί, για να κάνει τις δουλειές του, τις οποίες ίσως δεν μπορεί να κάνει σπίτι του. Είναι όπως το ΚΕΑ και όπως άλλα. Έχουν τρία μητρώα τα κέντρα κοινότητας, κύριε Πρόεδρε. Το πρώτο είναι οι ωφελούμενοι, όπως και στο ΚΕΑ. Η μεγάλη τους διαφορά με τα ΚΕΠ - και δεν υπάρχει καμμία σχέση με τα ΚΕΠ - είναι ότι στα μεν ΚΕΠ σού εκδίδουν μια προϋπάρχουσα κατάστασή σου, δηλαδή σου λένε ότι είσαι τρίτεκνος, ή σου δίνουν ένα αποδεικτικό για τις σπουδές σου, ή ένα αποδεικτικό για το αν έχεις τελειώσει το σχολείο, ή οτιδήποτε άλλο, του δημοτολογίου κ.λπ.. Αντίθετα, τα κέντρα κοινότητας, επειδή φέρνουν όλα τα προσωπικά δεδομένα μπροστά στον διαπιστευμένο υπάλληλο, σου λένε τι ακόμα μπορείς να πάρεις, ποια επιδόματα μπορείς να πάρεις, σε ποιες υπηρεσίες μπορείς να απευθυνθείς. Για παράδειγμα, μπορείς να πάρεις voucher για το παιδί σου λοιπόν, μπορείς να απευθυνθείς στο τάδε γηροκομείο, νομικό πρόσωπο ιδιωτικού δικαίου με αυτούς τους όρους στην περιοχή σου ή με εκείνους τους όρους εάν πας στο δημόσιο γηροκομείο και ούτω καθεξής, μπορείς και έχεις δικαίωμα να πας εκεί, δεν έχεις δικαίωμα να πας εδώ, μπορείς να συνδεθείς με τον ΟΑΕΔ κ.λπ.. Αλλάζουν, δηλαδή, την καθημερινότητα των πολιτών και συγχρόνως τους λένε ποια προγράμματα «τρέχουν» στον κάθε δήμο, δηλαδή εθνικά προγράμματα, προγράμματα ΕΣΠΑ, αλλά και ειδικά προγράμματα του δήμου. Αυτή είναι η μεγάλη διαφορά τους. Πιστεύω ότι θα γίνουν εξαιρετικά δημοφιλή. Χρειάζεται βέβαια ο ελληνικός λαός να καταλάβει τι ακριβώς κάνουν. Νομίζω, όμως, ότι γρήγορα ο ελληνικός λαός μαθαίνει όταν βλέπει ότι υπάρχει ένας μηχανισμός που του ξαναδίνει την αξιοπρέπειά του. Καταθέτω τον κανονισμό λειτουργίας, που τον βγάλαμε τον Μάιο του 2016, που προβλέπει πολλά από αυτά που ζητάτε, κυρία Τζούφη, και ορίζει ακριβώς πώς θα εκπαιδευθούν οι υπάλληλοι των κέντρων κοινότητας, πώς θα γίνει η δημοσιοποίηση, με φυλλάδια, με ειδικά σποτ στην τηλεόραση κ.λπ.. Θεωρούμε ότι όλοι οι υπάλληλοι, που έχουν προσληφθεί στα κέντρα κοινότητας είναι κατ' αρχάς κάτω από την κοινωνική υπηρεσία του δήμου και συγχρόνως, όμως, είναι διορισμένοι μέσω ΑΣΕΠ, ακριβώς για να μην υπάρχουν και τα πολύ γνωστά και «ευκολάκια» ότι «οι Συριζαίοι μπαίνουν παντού και κάνουν τούτο και εκείνο», αλλά και γιατί προφανώς πιστεύουμε ότι έτσι πρέπει να γίνονται τα πράγματα. [[Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το Εθνικό Κέντρο Δημόσιας Διοίκησης έχει κάνει ήδη σεμινάρια στους εργαζόμενους. Κάνουμε συνεχώς σεμινάρια και θα τα εντείνουμε ανά περιφέρεια. Καταφέραμε να τα εντάξουμε στο ΕΣΠΑ. Θα κοστίσουν περίπου 53 εκατομμύρια ευρώ. Για το 2017-2020 είναι εξασφαλισμένα τα χρήματα αυτά. Επίσης, ανανεώνονται για το 2020-2023 και τα έχουμε εντάξει και στο νέο ΕΣΠΑ. Να πω λεπτομερώς τι υπάρχει αναλυτικά σε όλη την Ελλάδα.
Κυρία Φωτίου, θα ήταν καλύτερα να το κάνετε στη δευτερολογία σας. Ήδη έχουμε φτάσει στα πέντε λεπτά.
Μάλιστα.
Ευχαριστώ. Κυρία Τζούφη, έχετε τον λόγο για τη δευτερολογία σας.
Κύριε Πρόεδρε, ως Βουλευτής Ιωαννίνων θα μιλήσω και λίγο για τα τοπικά θέματα, αλλά και για την εμπειρία μου από την επίσκεψη στο κέντρο κοινότητας του Δήμου Ιωαννιτών. Στη δική μας περιφέρεια, λοιπόν, έχουν ανοίξει κάποια κέντρα, προγραμματίζεται να ανοίξουν κάποια άλλα και κάποια δεν έχουν ακόμα στελεχωθεί. Η εμπειρία μου από την επίσκεψή μου σε αυτό το κέντρο κοινότητας ήταν η εξής: Οι υπάλληλοι βρίσκονταν εκεί, το κέντρο είχε εξοπλιστεί με τις κατάλληλες υλικοτεχνικές υποδομές, ήταν σε περιοχή προσβάσιμη για τους πολίτες του δήμου. Ουσιαστικά, όμως, ήταν ένα μη λειτουργικό κέντρο κοινότητας. Ενημερώθηκα, λοιπόν, από τους εργαζόμενους ότι τα θέματα που τους απασχολούσαν για να μπορούν να προσφέρουν τις υπηρεσίες τους ήταν κυρίως ότι ζητούσαν να επιταχυνθεί η διαδικασία της εκπαίδευσης και της επιμόρφωσής τους, τι ακριβώς πρέπει να κάνουν, αλλά και για τον συνολικότερο σχεδιασμό. Επίσης, έθεσαν το θέμα ότι δεν είχαν καταγραφεί στο μητρώο του εθνικού μηχανισμού οι δημόσιοι και οι ιδιωτικοί φορείς, κυρίως σε τοπικό επίπεδο, ώστε να υπάρχει αυτή η δυνατότητα της άμεσης σύνδεσης και της ενημέρωσης των πολιτών. Τέλος, τους απασχολούσε πάρα πολύ το αν θα πρέπει να υπάρξουν και κάποιες εξωστρεφείς δράσεις είτε κεντρικά είτε τοπικά, κάτι που ρώτησα και στην πρωτομιλία μου, για να αναδειχθεί η λειτουργία αυτών των κέντρων ως πεδίο παροχής αυτών των υπηρεσιών προς όφελος των πολιτών, δεδομένου ότι στην ουσία μπαίνουν μέσα οι πολίτες, που τυχαία περνούν απέξω. Νομίζω ότι η πρόθεση του Υπουργείου είναι τελείως διαφορετική. Επομένως θα είμαι συγκεκριμένη, με τρεις ερωτήσεις και πάλι: Τι μπορείτε να κάνετε για να επιταχύνετε την υλοποίηση του αιτήματος των εργαζομένων για την εκπαίδευση και την επιμόρφωσή τους, αλλά και για να ανοίξουν τα υπόλοιπα κέντρα κοινότητας τα οποία δεν έχουν ξεκινήσει ακόμα; Τι μπορεί να γίνει - είναι ένα δεύτερο αίτημα που τίθεται από τις κοινωνικές υπηρεσίες των δήμων - για τον διαδημοτικό ή τον περιφερειακό συντονισμό; Δηλαδή, πώς αυτές οι δομές μπορούν να συντονιστούν με τις υπόλοιπες κοινωνικές υπηρεσίες των ΟΤΑ - αλλά αν είναι δυνατόν, σε περιφερειακό επίπεδο, διότι είναι κρίσιμο - και άλλων δομών που παρέχουν υπηρεσίες κοινωνικής πρόνοιας και προστασίας; Το θεωρούν πάρα πολύ σημαντικό, ώστε να υπάρχει κοινός προγραμματισμός, σχεδιασμός, αλλά και βοήθεια προς τους ωφελούμενους. Τέλος, θα ήθελα να σας ρωτήσω αν προγραμματίζετε, διότι έχουμε μπροστά μας και το περιφερειακό αναπτυξιακό συνέδριο, κάτι πιο συγκεκριμένο στη δική μας περιοχή, ώστε να ενημερώσουμε και για τη δική σας πιθανόν παρουσία τους πολίτες της περιοχής για τη λειτουργία αυτών των κέντρων. Ευχαριστώ.
Ευχαριστούμε την κ. Τζούφη. Επιτρέψτε μου ένα σχόλιο. Μακάρι η Βουλή να έχει συναδέλφους με τη δική σας ευγένεια και το ήθος και το λέω πραγματικά από καρδιάς! Ορίστε, κυρία Υπουργέ, έχετε τον λόγο.
Κύριε Πρόεδρε, κυρία Τζούφη, καταλαβαίνω ότι η επιμέλειά σας, δηλαδή το γεγονός ότι ως Βουλευτής επιτελείτε το καθήκον σας, ελέγχετε τις δομές που ιδρύουμε, βλέπετε τα προβλήματα κ.λπ., σας οδηγεί σε ορισμένες σκέψεις, ότι ίσως αυτή τη στιγμή τα κέντρα κοινότητας βρίσκονται σε μια κατάσταση που δεν λειτουργούν, δεν ξέρουν τι κάνουν κ.λπ., κ.λπ.. Δεν είναι αλήθεια αυτό. Κατ' αρχάς, θα ήθελα να σας ενημερώσω πώς λειτουργούν σε όλη την Ελλάδα και τι συμβαίνει σε κάθε περιφέρεια. Αυτό είναι το ένα για το οποίο θέλω να σας ενημερώσω. Το δεύτερο, όμως, που θέλω εξαρχής να πω είναι το εξής: Εδώ προσπάθησα να εξηγήσω ότι είναι ένας θεσμός εντελώς καινούργιος, ο οποίος θα έχει μεγάλη βιωσιμότητα. Εγώ έτσι ελπίζω και έτσι φαντάζομαι. Πραγματικά, είναι ο πυλώνας του νέου προνοιακού κράτους. Δεν υπήρχε προηγουμένως τέτοιο πράγμα. Υπήρχαν μόνο τα ιδρύματα και τα επιδόματα. Αυτή ήταν όλη η ιστορία. Αυτή τη στιγμή υπάρχει ένας βασικός θεσμός ο οποίος θα αναπτυχθεί, είναι μέσα στις υπηρεσίες των δήμων, στελεχώνει αποδυναμωμένες υπηρεσίες δήμων αυτή τη στιγμή που δεν μπορούν να αντεπεξέλθουν σε τέτοια ιστορία και είναι εντελώς καινοτόμος. Άρα, εγώ πιστεύω ότι χρειάζεται λίγη υπομονή. Θεωρώ μεγάλο κατόρθωμα ότι έχουμε εκατόν σαράντα λειτουργούντα κέντρα κοινότητας, όταν αυτή η ιστορία έχει ξεκινήσει από το 2015 και έχουμε ψηφίσει τα σχετικά μέτρα από τον Δεκέμβριο του 2015, οπότε καταλαβαίνετε και φαίνεται ότι είναι ένα πράγμα που δεν μπορεί να γίνει από τη μια μέρα στην άλλη και ότι πάμε με πολύ γρήγορους ρυθμούς. Οι αριθμοί είναι οι εξής: Υπάρχουν μία, δύο, τρεις, τέσσερις, πέντε, έξι περιφέρειες οι οποίες βρίσκονται πολύ ψηλά, δηλαδή έχουν από 100%, που έχει το βόρειο Αιγαίο. Έχει φτιάξει και λειτουργούν τα κέντρα του. Μάλιστα, πήγα πέρσι τον Μάιο και εγκαινίασα στη Ρόδο και σας πληροφορώ για τον ενθουσιασμό των ανθρώπων που ήταν εκεί, αλλά χρειάζεται και μια συνέργεια δήμων, δημάρχων δηλαδή, με όλο αυτό που λέμε τη βοήθεια που χρειάζεται να παίρνουν από εμάς. Το βόρειο Αιγαίο, λοιπόν, έχει 100%, μέχρι 70% -77% η δυτική Μακεδονία, η Ήπειρος - είστε μέσα σε αυτά, κυρία Τζούφη - δηλαδή κατά 77% περίπου έχουν ιδρυθεί τα κέντρα στην περιφέρειά σας, τα επτά από τα εννιά. Δεν έχουν ιδρυθεί σε δύο περιοχές, δηλαδή στον Δήμο Ηγουμενίτσας και στον Δήμο Σουλίου. Υπάρχει η δεύτερη ταχύτητα, που είναι γύρω στο 62% που έχουν δημιουργηθεί, όπως στην Αττική και στην κεντρική Μακεδονία. Βέβαια, υπάρχει η τρίτη ταχύτητα και η τελική ταχύτητα, που δεν υπάρχει τίποτα, είναι 0%. Ας πούμε, είναι 0% η Πελοπόννησος. Η Πελοπόννησος έχει και μια ιδιαιτερότητα, όπως ξέρετε. Αρνήθηκε ο περιφερειάρχης της να τα εντάξει. Αποφάσισε να κάνει περιφερειακή δομή μόνος του και να φτιάξει μόνο έξι έναντι των είκοσι έξι που έπρεπε να φτιάξει και όπως βλέπω τώρα εδώ, δεν έχει φτιάξει κανένα. Το ίδιο συμβαίνει και με την Περιφέρεια των Ιονίων Νήσων. Ελπίζω να επιταχυνθεί και εκεί. Υπάρχει, όμως και το μεσιανό κομμάτι, η Θεσσαλία, το 12% δηλαδή, υπάρχει η Στερεά με πιο υψηλό ρυθμό κ.λπ.. Αυτή είναι η εικόνα. Τώρα να αναφερθώ σε όλα αυτά που είπατε για τον περιφερειακό σχεδιασμό. Εμείς σκοπεύουμε, πλέον, τα σεμινάρια να τα κάνουμε σε περιφερειακό επίπεδο, γιατί μέχρι σήμερα τα κάναμε ή σε έναν δήμο ή τους φέρναμε όλους εδώ στο ΕΚΔΔΑ. Άρα, θα προχωρήσουμε τώρα και θα φτιάξουμε και έναν οδηγό, ο οποίος θα μπορεί να γίνεται κατευθείαν τηλεπικοινωνιακά, δηλαδή θα τους λέει ακριβώς τα βήματα, που πρέπει να κάνουν και στη χρήση των εργαλείων, αλλά και περαιτέρω θα τα βλέπουν σε οθόνη μήπως αυτό βοηθάει καλύτερα. Τρίτον, ο περιφερειακός σχεδιασμός για εμάς είναι στην πληροφόρηση και στην ενημέρωση των εργαζομένων πάνω στις δουλειές τους. Θέλω να πω, παρ' όλο που καταλαβαίνω πολύ την ανησυχία σας, εκτιμώντας ότι είναι ένας εξαιρετικός θεσμός, γιατί δεν επιταχύνεται, ότι πιστεύω...
Ανησυχούμε λίγο και για τον χρόνο, κυρία Φωτίου.
Επιταχύνω και στον χρόνο, λοιπόν. Θα σας πω το εξής, κυρία Τζούφη. Μέχρι τον Οκτώβριο φέτος τα κέντρα κοινότητας που είχαν στηθεί ήταν ελάχιστα. Τώρα βλέπουμε κάθε μέρα που περνάει να αυξάνεται συνεχώς ο αριθμός. Έχω βάσιμες ελπίδες, λοιπόν, ότι μέχρι το τέλος του χρόνου θα έχουμε και τα διακόσια πενήντα και, βέβαια, με διαφορετικές ταχύτητες. Θα μπορέσουμε, όμως, πολύ γρήγορα μέσα στο 2018 να έχουμε μια πολύ ολοκληρωμένη εικόνα της λειτουργίας τους και επιτάχυνση όλων των διαδικασιών και, όπως είπα, αλλαγή και του επικοινωνιακού εργαλείου που θα χρησιμοποιήσουμε τόσο για τους εργαζόμενους όσο και για τις περιφέρειες και για τους πολίτες.
Ευχαριστούμε, κυρία Υπουργέ. Συνεχίζουμε με την έκτη με αριθμό 73/11-10-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Πολιτισμού και Αθλητισμού, με θέμα: «Η προοπτική αποκατάστασης του ιστορικού κτιρίου του Ερνέστο Τσίλλερ και η επαναλειτουργία των κινηματογράφων «ΑΤΤΙΚΟΝ» και «ΑΠΟΛΛΩΝ»». Κύριε Πρόεδρε, έχετε τον λόγο για δύο λεπτά.
Ευχαριστώ, κύριε Πρόεδρε. Κυρία Υπουργέ, οι πολίτες της Αθήνας, κάθε Αθηναίος και κάθε Αθηναία που αγαπάει την πόλη του, που ζει και κινείται στην πόλη, που περπατάει το κέντρο της δεν μπορεί παρά να αισθάνεται απέραντη θλίψη βλέποντας εδώ και πέντε χρόνια αυτή την ανοικτή πληγή στην οδό Σταδίου, αυτό το κουφάρι που στέκεται όρθιο εκεί και ερειπωμένο, το πυρπολημένο ιστορικό κτήριο του Τσίλλερ. Κοιτάξτε να δείτε έτσι και αλλιώς μετά την κρίση αυτός ο μεγάλος δρόμος στο κέντρο της Αθήνας, η Σταδίου, είναι μια απωθητική, καταθλιπτική, σκοτεινή πλευρά της πόλης. Έστω όμως και εκεί υπήρχε κάποιος χώρος ζωντανός, υπήρχε φως ακόμα, υπήρχε το ιστορικό ξενοδοχείο «ΕΣΠΕΡΙΑ» από την άλλη πλευρά, ο κινηματογράφος «ΑΣΤΟΡ», το «ΑΤΤΙΚΟΝ» και ο «ΑΠΟΛΛΩΝ», το πυρπολημένο κτήριο, υπήρχε μια ζωντάνια σε αυτό το σημείο της πόλης. Τώρα δεν υπάρχει τίποτα, η απέραντη θλίψη επαναλαμβάνω. Εμπλέκονται στην ιστορία της αποκατάστασης ή μη αποκατάστασης του κτηρίου διάφοροι φορείς, το Ίδρυμα του Μουσείου της Αθήνας, το Ίδρυμα Βούρου - Ευταξία και το Ίδρυμα Δεκόζη - Βούρου που έχει το άλλο μισό από το ιστορικό κτήριο. Το Μουσείο της Αθήνας λέει ότι το άλλο μισό, το Ίδρυμα Δεκόζη - Βούρου, του χρωστάει 26 εκατομμύρια και αν δεν τα πάρει, δεν ξέρω τι μπορεί να κάνει γύρω από αυτό το κτήριο, να δώσει άδεια, δηλαδή, για την οποιαδήποτε ενέργεια επ' αυτού; Ο Δήμος της Αθήνας έχει πει ότι αν η ασφάλεια, που θα εισπραχθεί πάει για την εξωτερική του πλευρά και αν κάνουμε αποδεκτή την προσφορά του Ιδρύματος Νιάρχου, για να ενδιαφερθεί να αποκατασταθεί το εσωτερικό, θα μπορούσε το πράγμα να προχωρήσει. Το Ίδρυμα Νιάρχου, όμως, λέει ότι για είκοσι χρόνια δεν πρέπει να πουληθεί το κτήριο για να σας δώσω εγώ τη βοήθεια αποκατάστασης του και το Ίδρυμα του Μουσείου της Αθήνας λέει ότι εγώ, εάν δεν πάρω τα λεφτά μου, δεν μπορώ παρά να πουλήσω το κτήριο, άρα δεν μπορώ να δεχτώ την πρόταση του Ιδρύματος «Σταύρος Νιάρχος» και το κτήριο μένει ως έχει κουφάρι, ανοικτή πληγή, δυστυχία για το κέντρο της Αθήνας και μια καταθλιπτική εικόνα για κάθε Αθηναίο. Ήθελα να σας ρωτήσω - παρά το ότι καταλαβαίνω ότι οι ευθύνες του Υπουργείου ή της πολιτείας επ' αυτού δεν μπορούν παρά να είναι ευθύνες για μια προσπάθεια αρωγής στην ιστορία - εάν το σκέφτεστε εσείς αυτό το ζήτημα. Και πώς νομίζετε ότι μπορεί να παρέμβει η πολιτεία και το Υπουργείο; Απευθύνομαι σε έναν άνθρωπο της τέχνης και των γραμμάτων. Δεν μπορεί να μην σας θλίβει αυτή η εικόνα. Είναι ένα ιστορικό κτήριο, ένα πολιτιστικό διαμάντι στο κέντρο της Αθήνας και η λειτουργία ενός χώρου τέχνης με δύο κινηματογράφους, οι οποίοι ήταν ζωή στο κέντρο. Τι θα κάνουμε, κυρία Υπουργέ, επ' αυτού;
Ευχαριστούμε. Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου.
Κύριε Λυκούδη, δεν μπορώ παρά να συμφωνήσω μαζί σας για τη μεγάλη πολιτισμική αξία που προσέφερε στο κέντρο της Αθήνας αυτό το εκπληκτικό κτήριο. Δεν μπορώ παρά να συμφωνήσω για τη μεγάλη θλίψη, που προξενεί σε όλους μας το γεγονός ότι αυτό το κτήριο ακόμα βρίσκεται σε αυτήν την κατάσταση. Παρακολουθούμε προσεκτικά όλα αυτά τα οποία εξελίσσονται σε σχέση με αυτό το κτήριο και είμαστε πρόθυμοι να βοηθήσουμε με όποιον τρόπο μπορούμε. Όμως, νομικά, όπως και ο ίδιος είπατε, η ευθύνη μας είναι περιορισμένη, διότι το διώροφο κτήριο αυτό ιδιοκτησιακά ανήκει στο Ίδρυμα Σταματίου Δεκόζη - Βούρου. Άρα, το Υπουργείο Πολιτισμού δεν σχετίζεται με το συγκεκριμένο κτήριο κι έτσι δεν μπορεί να παρέμβει με κάποιον τρόπο έτσι ώστε να βοηθήσει για την αποκατάσταση και να το κάνει ξανά όπως ήταν. Επομένως, την υποχρέωση και τη μέριμνα για την αποκατάσταση, τη συντήρηση και τη στερέωση του μνημείου την έχει αποκλειστικά ο ιδιοκτήτης, βάσει του ν.3028/2002. Επίσης, ένας δεύτερος παράγοντας, που μας εμποδίζει να παρέμβουμε είναι ότι το κτήριο δεν είναι χαρακτηρισμένο από το Υπουργείο Πολιτισμού. Έχει χαρακτηριστεί το 1984 από το πρώην Υπουργείο Χωροταξίας και Περιβάλλοντος, ΥΠΕΧΩΔΕ και άρα, ούτε μέσα από αυτό το πλαίσιο χαρακτηρισμού μπορεί να βοηθήσει το Υπουργείο Πολιτισμού. Εκεί που μπορεί να βοηθήσει είναι από το γεγονός ότι βρίσκεται στον περιβάλλοντα χώρο του χαρακτηρισμένου από το Υπουργείο Πολιτισμού και Αθλητισμού ως νεότερου μνημείου κτηρίου του ΟΤΕ επί της οδού Σταδίου 1, το οποίο έχει χαρακτηριστεί. Επομένως, σύμφωνα με τις διατάξεις για την προστασία των αρχαιοτήτων μπορεί να αποτελέσει παράγοντα, ώστε το Υπουργείο Πολιτισμού να βοηθήσει αυτό το κτήριο. Όμως, αυτό προϋποθέτει την ύπαρξη μελετών αποκατάστασης για το κτήριο, που συζητάμε οι οποίες ακόμα δεν έχουν πραγματοποιηθεί, δεν έχουν έρθει. Επομένως, και σε αυτό το σημείο δεν μπορούμε ακόμα να βοηθήσουμε. Όμως, μόλις υπάρξουν αυτές οι μελέτες και το αίτημα επέμβασης ή αλλαγής χρήσης του μνημείου, που θα έρθει έτσι κι αλλιώς στο Υπουργείο Πολιτισμού, εκεί θα είμαστε αρωγοί σε αυτήν την προσπάθεια. Ωστόσο, ήδη το Υπουργείο Πολιτισμού έχει βοηθήσει σε μέτρα αντιστήριξης, μέτρα αποκατάστασης των ζημιών στις κεντρικές εισόδους. Έχει βοηθήσει στην τοποθέτηση μεταλλικών ικριωμάτων, έχει συμβάλει σε όλη αυτήν την κατ' αρχάς προστασία του κτηρίου από περαιτέρω βλάβη και την προστασία βεβαίως, και των πολιτών. Ευχαριστώ.
Ευχαριστούμε την κυρία Υπουργό. Τον λόγο έχει ο Ζ΄ Αντιπρόεδρος της Βουλής κ. Σπυρίδων Λυκούδης.
Κυρία Υπουργέ, πρέπει να σας πω ότι η απάντησή σας εμένα με απογοητεύει και νομίζω ότι και τους πολίτες της Αθήνας απογοητεύει. Όχι γιατί έχετε αρνητική στάση για το θέμα, εγώ θέλω να είμαι δίκαιος, ούτε γιατί αυτά που είπατε δεν είναι όπως τα είπατε. Ούτε νομική δυνατότητα έχει, ούτε και νομική υποχρέωση με βάση το ισχύον καθεστώς γύρω από το κτήριο το πυρπολημένο, η πολιτεία και το Υπουργείο. Όμως, ξέρετε τι γίνεται; Κάποια στιγμή κάτι πρέπει να κάνουμε ως υπεύθυνη πολιτεία για κάτι το οποίο δεν προχωράει μέσα απ' αυτήν την απίστευτη δυσκολία που προκύπτει από τους εμπλεκόμενους. Η πολιτεία, ξέρετε, εκτός από τη νομική της υποχρέωση - το ξέρετε πάρα πολύ καλά, αρνούμαι να έχω την οποιαδήποτε παρουσία συμβουλάτορα εδώ - έχει μία ηθικού χαρακτήρα ευθύνη και μία επιβεβλημένη ευαισθησία για τέτοιου τύπου ζητήματα. Δεν ξέρω τι μπορεί να κάνει, παρεμβαίνοντας στο επίπεδο των τυπικών δεδομένων του προβλήματος. Έχει, όμως, υποχρέωση πολιτικών πρωτοβουλιών. Να τις πάρει. Δεν είναι δυνατόν το ιστορικό κτήριο του Τσίλλερ, το οποίο δόθηκε μέσα από κάποια κληροδοτήματα στο Μουσείο των Αθηνών, στο Ίδρυμα Δεκόζη - Βούρου κ.λπ., το οποίο είναι κτήριο της πόλης, είναι κτήριο της πατρίδας μας, να εμπλέκεται στη διαδικασία ποιος χρωστάει, σε ποιον και τι μπορεί να γίνει. Βεβαίως, το καταλαβαίνω ότι υπάρχουν και αυτές οι τυπικές πλευρές. Από την άλλη μεριά, μία πολιτεία ευνομούμενη και λειτουργούσα πρέπει να πάρει πολιτικού χαρακτήρα πρωτοβουλίες. Τι εννοώ; Με συγχωρείτε, αλλά έχω ιδιαίτερη ευαισθησία για το θέμα. Είμαι ένας Αθηναίος και δεν μπορώ να το βλέπω αυτό το πράγμα συνεχώς. Προτείνω να καλέσετε τους εμπλεκόμενους φορείς, να αποκαταστήσετε μία καινούργια επαφή με το Ίδρυμα Νιάρχου, να βρείτε τον Δήμαρχο της Αθήνας, να υπάρξει μία σύσκεψη φορέων, να μπουν τα θέματα κάτω και να κάνουν όλοι, αν είναι δυνατόν, ένα βήμα πίσω, παραχωρώντας τη δυνατότητα στην πολιτεία να παρέμβει και με άλλον τρόπο. Κυρία Υπουργέ, αυτή την πληγή δεν μπορείτε να την αφήνετε ανοιχτή. Είναι απελπιστική η εικόνα στο κέντρο της Αθήνας. Δεν πιστεύω ότι μπορεί να υπάρχει άλλη πρωτεύουσα στην Ευρώπη στην οποία να υπάρχει αυτό το κουφάρι μέσα στο κέντρο και να παραμένει. Υπήρχε στο Βερολίνο την επομένη των βομβαρδισμών, αλλά είχαμε πόλεμο. Ευχαριστώ πάρα πολύ.
Και εμείς ευχαριστούμε και για την οικονομία στον χρόνο. Κυρία Υπουργέ, έχετε τον λόγο για τρία λεπτά.
Κατ' αρχάς, θα ήθελα να τονίσω το γεγονός ότι το Υπουργείο Πολιτισμού και Αθλητισμού έχει μία πολύ μεγάλη ευαισθησία στα ιστορικά κτήρια και τα διατηρητέα κτήρια σε όλη την Αθήνα. Έχει αποκαταστήσει είκοσι δύο κτήρια στο πλαίσιο του ΜΕΛΤ: Το «Ακροπόλ», «το Λοβέρδου», τη Μητρόπολη Αθηνών, τον Ιερό Ναό Κωνσταντίνου και Ελένης, το θέατρο «Ρεξ», το Εθνικό Θέατρο, είκοσι πέντε κτήρια στην Πλάκα. Επίσης, ελεύθερους χώρους, όπως Ακρόπολη, Εθνικός Κήπος. Εξακόσια κτήρια περίπου είναι χαρακτηρισμένα, που παρακολουθούνται. Είναι, δηλαδή, τεράστιο το έργο του Υπουργείου Πολιτισμού για την προστασία του ιστορικού κέντρου και της ιστορικής μνήμης μέσα από τα κτήρια του κέντρου της Αθήνας. Δεν αποποιούμαστε την έγνοια που έχουμε για αυτό το κτήριο. Όμως, όπως σας είπα, το κτήριο αυτό είναι ιδιωτικό κτήριο. Δεν έχουμε το δικαίωμα να παρέμβουμε. Αυτό, όμως, που κάνουμε και έχουμε ήδη ξεκινήσει να κάνουμε είναι ότι είμαστε σε συνεργασία με τον Πανελλήνιο Σύλλογο Ιδιοκτητών Διατηρητέων Κτηρίων και Μνημείων για την ένταξη και ιδιωτικών έργων στο ΕΣΠΑ. Μέχρι στιγμής ακόμα δεν έχει προχωρήσει, δεν έχει ολοκληρωθεί το όλο εγχείρημα, αλλά είμαστε σε προσπάθεια γι' αυτό. Επίσης, η Κυβέρνηση επεξεργάζεται σχέδιο βελτίωσης της εικόνας του ιστορικού κέντρου της Αθήνας με διάφορες δράσεις, με αξιοποίηση, επανάχρηση κτηρίων, με την ανάδειξη μνημείων, καθώς και τη βελτίωση των κοινόχρηστων χώρων του ιστορικού κέντρου. Ακόμα, μας απασχολεί πάρα πολύ και έχουμε ήδη ξεκινήσει διεργασίες για την παρέμβαση σε εγκαταλελειμμένα κτήρια, που είναι και κίνδυνος για τους πολίτες. Αυτά, όμως, χρειάζονται χρόνο για να μπορούν να υποστηριχτούν και νομικά και να είναι αποφάσεις που θα είναι κοινή συναινέσει με τους ιδιοκτήτες και τους πολίτες. Επομένως, το Υπουργείο Πολιτισμού διαχρονικά πραγματικά αγωνίζεται για τη διατήρηση του πολιτιστικού αποθέματος του ιστορικού κέντρου που του αναλογεί και συμβάλλει για την αποκατάσταση των κτηρίων σε όλο το κέντρο. Με το Ίδρυμα «Σταύρος Νιάρχος», όπως ίσως γνωρίζετε, έχουμε πάρα πολύ καλή συνεργασία. Έχουμε μία πολύ καλή σχέση εμπιστοσύνης, συνεργαζόμαστε σε πάρα πολλές εμβληματικής σημασίας δράσεις και ελπίζουμε να μπορέσει να βρεθεί μία λύση, ώστε να ευοδωθεί αυτή η χορηγία. Επίσης, είναι σημαντική και η πρωτοβουλία του Δήμου Αθηναίων για τα χρήματα της ασφάλειας. Δεν γνωρίζουμε πού βρίσκονται αυτά τα χρήματα της ασφάλειας για να βοηθηθεί το κτήριο, δηλαδή να αρχίσει η μελέτη και η αποκατάστασή του. Όμως, αυτό που μπορούμε να πούμε είναι ότι μας απασχολεί πάρα πολύ το γεγονός. Η Σταδίου, παρ' όλο που έχει πληγεί, δεν θα πρέπει να ξεχνάμε ότι έχει ακόμα ιστορικά θέατρα στη διαδρομή της, ιστορικούς χώρους, όπως το Θέατρο Τέχνης και άλλα θέατρα. Δεν έχει, δηλαδή, ερημωθεί εντελώς, όπως το λέτε. Και δεν πρέπει να το λέμε αυτό, διότι δημιουργούμε μία λανθασμένη εικόνα που πλήττει αυτούς τους χώρους, που είναι ακόμα ζωντανοί.
Ευχαριστούμε και εμείς την κυρία Υπουργό. Συνεχίζουμε με την πρώτη με αριθμό 79/16-10-2017 επίκαιρη ερώτηση δεύτερου κύκλου της Βουλευτού Κορινθίας του Συνασπισμού Ριζοσπαστικής Αριστεράς κ. Μαρίας Θελερίτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία εργαζομένων στους ΟΤΑ και τήρηση κανόνων υγιεινής και ασφάλειας». Τον λόγο έχει η κ. Θελερίτη για δύο λεπτά για να αναπτύξει την ερώτησή της.
Κύριε Πρόεδρε, κυρία Υπουργέ, το θέμα της ερώτησης πραγματικά είναι η προστασία των εργαζομένων στους ΟΤΑ και η τήρηση κανόνων υγιεινής και ασφαλείας. Τα τελευταία χρόνια τα εργατικά ατυχήματα στους δήμους παρατηρούμε ότι έχουν αυξηθεί σημαντικά, ενώ πάρα πολλά απ' αυτά είναι θανατηφόρα. Ειδικότερα τον Δεκέμβριο του 2015 έως τον Ιούνιο του 2017 έχουν συμβεί τριάντα δύο σοβαρά εργατικά ατυχήματα και από τον Ιούλιο του 2014 έως τον Αύγουστο του 2017 έχουν συμβεί τριάντα τέσσερα ατυχήματα εν ώρα εργασίας στους δήμους. Οι αριθμοί αυτοί μάλιστα είναι πιθανόν να είναι μεγαλύτεροι, εάν λάβουμε υπ' όψιν μας ότι δεν έχουμε όλα τα στοιχεία, ιδιαίτερα όταν αυτά τα στοιχεία αφορούν συμβάσεις, συμβασιούχους δηλαδή ορισμένου χρόνου. Γνωρίζουμε πάρα πολύ καλά ότι συχνά υφίστανται τις συνέπειες των εργατικών ατυχημάτων σιωπηλά λόγω της επισφαλούς σχέσης εργασίας με τους ΟΤΑ. Ένα άλλο στοιχείο που έχει ιδιαίτερη σημασία και θα πρέπει οπωσδήποτε να ληφθεί υπ' όψιν είναι το δεδομένο ότι το μεγαλύτερο ποσοστό των ατυχημάτων αυτών προκύπτει στον τομέα της καθαριότητας των δήμων. Είναι, επίσης, ένας τομέας που, όπως γνωρίζουμε όλοι, η επισφάλεια είναι ακόμα μεγαλύτερη. Συγκεκριμένα, τα θανατηφόρα ατυχήματα αφορούν εργάτες, εργάτριες, συνοδούς απορριμματοφόρων που είτε έπεσαν από τους βατήρες είτε χτυπήθηκαν από τα ίδια τα οχήματα. Επίσης, τα περισσότερα ατυχήματα οφείλονται και σε παραβάσεις των όρων υγιεινής και ασφάλειας. Δεν παρέχονται, δηλαδή, στους εργαζόμενους και στις εργαζόμενες τα απαιτούμενα μέσα ατομικής προστασίας. Δεν πραγματοποιείται συντήρηση του εξοπλισμού και των μέσων. Πολλές φορές είναι ακατάλληλα τα τεχνικά μέσα, όπως για παράδειγμα η παλαιότητα των απορριμματοφόρων. Άρα παρά τις προσπάθειες της Κυβέρνησης και - γνωρίζω ιδιαίτερα - του Υπουργείου Εσωτερικών με το άρθρο 97 του ν.4483/2017, που πρόσφατα ψηφίσαμε, προβλέπει τρεις κύριες παρεμβάσεις. Επεκτείνει στους εργαζόμενους καθαριότητας με συμβάσεις ορισμένου χρόνου το δικαίωμα να χορηγούνται τα μέσα ατομικής προστασίας. Διευρύνει τις αρμοδιότητες της παρέμβασης της Επιθεώρησης Εργασίας. Δηλαδή, η λεγόμενη «έκθεση» που πρέπει να υποβληθεί, εάν διαπιστώσει κενά σε ζητήματα ασφάλειας και υγιεινής, για πρώτη φορά μπορεί να εισηγηθεί επιβολή προστίμου. Επίσης, την επιτροπή που όρισε για να αξιολογήσει το ισχύον νομοθετικό πλαίσιο όσον αφορά τα μέσα ατομικής προστασίας, τη λήψη των μέτρων προστασίας στην υγεία και στην ασφάλεια και να υποβάλει προτάσεις για την αναβάθμιση του εκσυγχρονισμού. Σημειωτέον ότι συμμετέχουν και οι φορείς και οι εργαζόμενοι από τη μεριά της αυτοδιοίκησης. Φυσικά δεν θα αναφερθώ στο πρόσφατο - θα λέγαμε - άρθρο 119 του ν.4487/2017, στην πρόσφατη τροπολογία του Υπουργείου σας, λόγω έλλειψης χρόνου και σεβασμού στο χρόνο. Θα πω ότι παρά τις προσπάθειες που έχουν κατά καιρούς καταβληθεί από την Κυβέρνηση, κρίνεται σκόπιμη η άμεση λήψη επιπρόσθετων μέτρων για την πρόληψη των ατυχημάτων αλλά και την εφαρμογή της κείμενης νομοθεσίας. Σας θέτω τα εξής ερωτήματα: Τι μέτρα σκοπεύει να λάβει στο άμεσο μέλλον η Κυβέρνηση για την πρόληψη των εργατικών ατυχημάτων στους ΟΤΑ και τη διασφάλιση ότι η παραβίαση των όρων της εργατικής νομοθεσίας περί υγείας και ασφάλειας θα τιμωρούνται με βάση την κείμενη νομοθεσία του Υπουργείου σας; Τι μέτρα προτίθεται να λάβει για την εφαρμογή ή εν ανάγκη την αναθεώρηση του θεσμικού πλαισίου που διέπει τις υποχρεώσεις των ΟΤΑ ως εργοδοτών; Ευχαριστώ.
Ευχαριστούμε την κ. Θελερίτη. Τον λόγο έχει η κυρία Υπουργός για τρία λεπτά.
Κυρία Θελερίτη, θίγετε πράγματι ένα πολύ σημαντικό ζήτημα που αφορά την υγεία και ασφάλεια των εργαζομένων ιδίως στους Οργανισμούς Τοπικής Αυτοδιοίκησης. Είναι γεγονός πως υπάρχει μία αυξητική τάση στα εργατικά ατυχήματα στους ΟΤΑ. Το Υπουργείο Εργασίας έχει από καιρό αναλάβει πρωτοβουλίες τόσο σε επιτελικό επίπεδο, δηλαδή, οργανωτικό, νομοθετικό, ενημέρωσης, όσο και σε επίπεδο ελεγκτικό. Κατ' αρχάς, να καταστήσω ξεκάθαρο ότι οι διατάξεις της εργατικής νομοθεσίας για την υγεία και ασφάλεια αφορούν όλους τους εργαζόμενους με οποιαδήποτε σχέση εργασίας και αν εργάζονται, τόσο στον δημόσιο όσο και στον ιδιωτικό τομέα, δηλαδή είτε έχουν συμβάσεις ιδιωτικού δικαίου ορισμένου χρόνου, είτε αορίστου χρόνου, είτε μίσθωσης έργου, με οποιαδήποτε σχέση εργασίας και αν βρίσκονται στον δημόσιο ή στον ιδιωτικό τομέα, οφείλουν να τηρούνται οι διατάξεις της εργατικής νομοθεσίας. Με αυτή την έννοια, και οι Οργανισμοί Τοπικής Αυτοδιοίκησης στο πλαίσιο της νομικής αποκλειστικής ευθύνης του εργοδότη έχουν πλήρη υποχρέωση να διασφαλίζουν τα μέτρα υγείας και ασφάλειας για τους εργαζομένους τους. Τώρα στο πλαίσιο της πρόληψης. Το Υπουργείο Εργασίας μέσω του Σώματος Επιθεώρησης Εργασίας εντατικοποιεί τις παρεμβάσεις του τόσο σε ό,τι αφορά την ενημέρωση όσο και σε ό,τι αφορά τους ελέγχους. Για την ενημέρωση ήδη διεξάγονται σε διάφορους δήμους της χώρας ενημερωτικές ημερίδες σε συνεργασία με τους Οργανισμούς Τοπικής Αυτοδιοίκησης για την εφαρμογή και για την καλύτερη συμμόρφωση με τις διατάξεις της εργατικής νομοθεσίας για την υγεία και ασφάλεια στην εργασία, ενώ στο επίπεδο των ελέγχων έχουν εντατικοποιηθεί οι έλεγχοι αυτοί. Θα μου επιτρέψετε να σας δώσω μερικά στοιχεία για να αποδείξω ακριβώς αυτό, ότι τα τελευταία δυόμισι χρόνια υπάρχει ένας πολλαπλασιασμός των ελέγχων, που διεξάγει το Σώμα Επιθεώρησης Εργασίας. Το 2014 το Σώμα Επιθεώρησης Εργασίας πραγματοποίησε 297 ελέγχους - πάντα μιλάμε για τον κλάδο δημόσιας διοίκησης και άμυνας - για την υγεία και ασφάλεια. Το 2015 πραγματοποίησε 427 ελέγχους. Δηλαδή, παρατηρείται μία αύξηση περίπου 44% στους ελέγχους, που διενεργεί το Σώμα Επιθεώρησης Εργασίας από το 2014 έως το 2015. Το 2016 οι έλεγχοι ήταν σε περίπου ίδιο επίπεδο με το 2015, δηλαδή, 416 έλεγχοι και 40 μηνύσεις υποβλήθηκαν κατά την διάρκεια αυτών, ενώ το 2017 ήδη το πρώτο εξάμηνο έχουν πραγματοποιηθεί 299 έλεγχοι. Βλέπετε ότι ήδη το πρώτο εξάμηνο του 2017 το Σώμα Επιθεώρησης Εργασίας πραγματοποίησε περισσότερους ελέγχους από ότι είχαν πραγματοποιηθεί συνολικά το 2014. Παρ' όλα αυτά, ο αριθμός των ατυχημάτων συνεχίζει να μας προβληματίζει. Είναι γεγονός πως στους δήμους παρατηρείται πολύ μεγάλη έλλειψη στη συμμόρφωση με τους κανόνες υγείας και ασφάλειας. Νομίζω ότι χαρακτηριστικότερο παράδειγμα είναι ο έλεγχος που έγινε τον Ιούνιο του 2017 στον Δήμο Αθηναίων, τον πρώτο δήμο της χώρας και στον οποίο υπεβλήθη μήνυση από την Επιθεώρηση Εργασίας ακριβώς, διότι δεν τηρούνταν οι κανόνες υγείας και ασφάλειας στην εργασία. Στη δευτερολογία μου θα αναφέρω τις περαιτέρω πρωτοβουλίες, που αναλαμβάνω.
Ευχαριστούμε την κυρία Υπουργό. Κυρία συνάδελφε, έχετε τον λόγο για τρία λεπτά για τη δευτερολογία σας.
Κυρία Υπουργέ, πραγματικά είναι πολύ σημαντικό ότι το ΣΕΠΕ έχει εντατικοποιήσει τους προληπτικούς ελέγχους και νομίζω ότι αυτό θα βοηθήσει πάρα πολύ στην εφαρμογή της νομοθεσίας και από την μεριά της τοπικής αυτοδιοίκησης. Το δεύτερο, που θα ήθελα να επισημάνω, είναι η υποχρέωση της χρήσης, - εννοώ από την μεριά των δήμων - υπηρεσιών τεχνικού ασφαλείας και ιατρού εργασίας. Νομίζουμε ότι είναι πάρα πολύ σημαντικό αυτό να διασφαλιστεί, ότι θα λειτουργούν αυτές οι υπηρεσίες σε επίπεδο δήμων. Βέβαια, είναι εξαιρετικά αμφίβολο αν ένας μεγάλος αριθμός δήμων διατηρεί αυτές τις υπηρεσίες για τους εργαζόμενους και τις εργαζόμενες. Διαπιστώνουμε ότι υπάρχει μία έλλειψη ως προς τη χρήση και την τήρηση αυτών των υπηρεσιών. Το δεύτερο, που αφορά την τήρηση των υποχρεώσεων από την μεριά των δήμων, είναι η παροχή μέσων ατομικής προστασίας, τα οποία μέσα ατομικής προστασίας σε πολλές περιπτώσεις μένουν στα χαρτιά. Και αυτό γιατί οι δήμοι στην πλειονότητά τους είτε δεν έχουν την οικονομική δυνατότητα για την παροχή είτε επικαλούνται την έλλειψη αυτής της οικονομικής δυνατότητας. Επίσης, παρατηρείται μία έλλειψη ως προς την ενημέρωση και την κατάλληλη επαρκή εκπαίδευση των εργαζομένων σε θέματα ασφαλείας και υγείας. Είναι πολύ ενθαρρυντικό αυτό, το οποίο αρχίσατε και κάνατε, με τις ημερίδες να ενημερώνετε τους δήμους, γιατί παρατηρείται ότι υπάρχει μεγάλη έλλειψη στο κομμάτι της κατάρτισης της εκπαίδευσης των εργαζομένων σε αυτά τα θέματα. Και το τελευταίο, που φαντάζομαι ότι δεν είναι και δική σας αρμοδιότητα, αλλά αφορά περισσότερο το Υπουργείο Εσωτερικών και άρα, πολύ σωστά απαιτείται αυτή η συνεργασία των δύο Υπουργείων, είναι η συντήρηση των οχημάτων, των μηχανημάτων και η τήρηση των κανόνων που επιβάλλονται για την ασφαλή οδήγηση αυτών. Θεωρώ πως η κατανόηση της ευθύνης για την εφαρμογή του νομοθετικού πλαισίου από τους δήμους, η ενίσχυση όπως προαναφέρατε του ρόλου του ΣΕΠΕ και η εφαρμογή των κανόνων υγείας και ασφάλειας και από τους εργαζόμενους και τις εργαζόμενες στο πλαίσιο μίας γόνιμης και αποτελεσματικής συνεργασίας, είναι παράγοντες που θα συμβάλλουν αποτελεσματικά, έτσι ώστε να αντιμετωπίσουμε ή να ελαχιστοποιήσουμε τα εργατικά ατυχήματα και μάλιστα τα θανατηφόρα εργατικά ατυχήματα. Νομίζω ότι η συνεργασία των δυο Υπουργείων θα φέρει και αντίστοιχα αποτελέσματα και άρα, και τα μέτρα που θα ανακοινώσετε θα μας βοηθήσουν, έτσι ώστε να συμβάλλουμε και εμείς από τη μεριά μας. Ευχαριστώ πολύ.
Ευχαριστούμε πολύ και για την ακρίβεια στον χρόνο, κυρία συνάδελφε. Κυρία Υπουργέ, έχετε τον λόγο για τρία λεπτά.
Θα ξεκινήσω απ' αυτό που αναφέρατε, δηλαδή την υποχρέωση να υπάρχουν υπηρεσίες τεχνικού ασφαλείας και γιατρού εργασίας. Ήδη, από τις αρχές του έτους, το Σώμα Επιθεώρησης Εργασίας στέλνει έγγραφα σε όλους τους δήμους και τους ενημερώνει για τις τρεις βασικές υποχρεώσεις τους. Πρώτον, ότι πρέπει να διατηρούν γιατρό εργασίας και τεχνικό ασφαλείας, δεύτερον, ότι πρέπει να υπάρχει γραπτή εκτίμηση επαγγελματικού κινδύνου και τρίτον, ότι πρέπει να παρέχονται τα μέσα ατομικής προστασίας και να επιβλέπεται η ορθή χρήση τους. Αυτό σε ό,τι αφορά το Σώμα Επιθεώρησης Εργασίας. Ειδικότερα για τα μέσα ατομικής προστασίας, απλώς διευκρινίζω ξανά ότι δικαιούχοι των μέσων ατομικής προστασίας είναι όλοι οι εργαζόμενοι με οποιαδήποτε σχέση εργασίας και αν δουλεύουν στον δήμο, στον δημόσιο ή στον ιδιωτικό τομέα, εφόσον απασχολούνται σε εργασίες που είναι από τη φύση τους ανθυγιεινές ή επικίνδυνες, όπως η καθαριότητα, οι χωματερές κλπ.. Με δεδομένη ακριβώς αυτή την ανάγκη να χορηγούνται τα μέσα ατομικής προστασίας, νομοθετικά το 2017 με τον νόμο που ψηφίστηκε, το ν.4483, προβλέφθηκε κατ' αρχάς ότι δεν είναι δυνατόν να αποτιμώνται τα μέσα ατομικής προστασίας σε χρήμα, διότι στο παρελθόν ήταν πάγια αυτή η τακτική να μην χορηγούνται τα μέσα ατομικής προστασίας σε είδος και να αποτιμώνται σε χρήμα. Δεύτερον, προβλέφθηκε η δυνατότητα επιβολής διοικητικών κυρώσεων, προστίμων δηλαδή, στους οργανισμούς τοπικής αυτοδιοίκησης, όταν μετά από τους σχετικούς ελέγχους του Σώματος Επιθεώρησης Εργασίας διαπιστώνεται παραβίαση, κάτι που δεν ίσχυε στο παρελθόν. Τρίτον, ακριβώς επειδή παρατηρείται από τους ελέγχους που διεξάγουμε ότι τα περισσότερα και τα σοβαρότερα ατυχήματα στους οργανισμούς τοπικής αυτοδιοίκησης λαμβάνουν χώρα από την πτώση των εργαζομένων από τα απορριμματοφόρα οχήματα, αναθεωρούμε συνολικά το πρότυπο για τη λειτουργία των απορριμματοφόρων οχημάτων. Αυτή τη στιγμή είναι σε εξέλιξη αυτή η διαδικασία. Επίσης, επειδή διαπιστώσαμε ότι ένας μεγάλος αριθμός των εργαζομένων στους οργανισμούς τοπικής αυτοδιοίκησης το 2015 και το 2016 απασχολήθηκε μέσω των προγραμμάτων κοινωφελούς εργασίας, οπότε ήταν εξαιρετικά πιθανό ένας εργαζόμενος να μην έχει τις αναγκαίες γνώσεις ή την αναγκαία κατάρτιση για να μπορέσει να υλοποιήσει αυτές τις εργασίες, με υπουργική απόφαση που εκδώσαμε καταστήσαμε σαφές ότι δεν είναι δυνατόν να απασχολούνται στις εργασίες που απαιτούν αυτή την εξειδικευμένη γνώση και την εμπειρία εργαζόμενοι μέσω των κοινωφελών προγραμμάτων. Και ακόμη πιο ξεκάθαρα, ότι δεν είναι δυνατόν να τους ανατίθενται καθήκοντα αποκομιδής απορριμμάτων σε απορριμματοφόρα οχήματα. Αναφορικά με την πληροφόρηση και την ενημέρωση, νομίζω ότι σημαντική είναι η συμβολή αυτού του εθνικού εστιακού πόλου για την ενημέρωση και την τεκμηρίωση. Στο πλαίσιο αυτού, υλοποιείται αυτή τη στιγμή ένα ετήσιο πρόγραμμα για την ενημέρωση ακριβώς για τα ζητήματα υγείας και ασφάλειας στην εργασία και διεξάγονται μια σειρά από δράσεις, συμβουλευτικής, ευαισθητοποίησης κ.λπ., ειδικά στο χώρο της τοπικής αυτοδιοίκησης. Τελευταίο - και νομίζω ίσως και σημαντικότερο είναι η εθνική στρατηγική για την υγεία και την ασφάλεια, που εγκρίθηκε πια χθες με υπουργική απόφαση που υπέγραψα, η οποία προβλέπει ένα σύνολο δράσεων για την υγεία και την ασφάλεια στην εργασία. Μεταξύ άλλων, ειδικά για το ζήτημα που συζητάμε, προβλέπει τη δημιουργία εσωτερικών δομών για την υγεία και την ασφάλεια στην εργασία σε κάθε Υπουργείο, σε κάθε νομικό πρόσωπο δημοσίου δικαίου, σε κάθε οργανισμό τοπικής αυτοδιοίκησης. Εκτιμώ ότι μέσα από το σύνολο όλων αυτών των δράσεων - περίπου οκτώ, εάν δεν κάνω λάθος - θα μπορέσουμε πραγματικά να δώσουμε μια ουσιαστική λύση στο πρόβλημα των εργατικών ατυχημάτων.
Ευχαριστούμε την κυρία Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Αμαρουσίου (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με τη δεύτερη με αριθμό 91/17-10-2017 επίκαιρη ερώτηση δευτέρου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Αποκατάσταση της εισοδηματικής απώλειας των αλιέων του Σαρωνικού». Κυρία συνάδελφε, έχετε δύο λεπτά να αναπτύξετε την ερώτησή σας.
Ευχαριστώ, κύριε Πρόεδρε. Κύριε Υπουργέ, εκτός της τεράστιας περιβαλλοντικής επιβάρυνσης, η καταστροφή που έχουν υποστεί οι αλιείς του Σαρωνικού μετά το ναυάγιο του «ΑΓΙΑ ΖΩΝΗ ΙΙ» είναι αδιαμφισβήτητη και η εισοδηματική τους απώλεια βεβαίως δεδομένη. Αυτή τους, λοιπόν, την απόγνωση, κύριε Υπουργέ, μας την περιέγραψαν με τον πιο γλαφυρό, με τον πιο εύληπτο τρόπο όταν στις 21 Σεπτεμβρίου με τον Αρχηγό της Αξιωματικής Αντιπολίτευσης, τον κ. Κυριάκο Μητσοτάκη, τους επισκεφθήκαμε στην ιχθυόσκαλα του Κερατσινίου τους παράκτιους αλιείς, τους ερασιτέχνες, βεβαίως και τους εκπροσώπους της μέσης αλιείας. Μας μίλησαν, λοιπόν, τότε, κύριε Υπουργέ, για την απόλυτη κατάρρευση των εισοδημάτων τους που έφτανε έως - σύμφωνα και με τις μαρτυρίες τους - το 80%, καθώς η σύγχυση του καταναλωτικού κοινού και το σαφέστατο έλλειμμα ενημέρωσης για το αν τα αλιεύματα είναι κατάλληλα ή όχι από πλευράς βεβαίως των συναρμόδιων Υπουργείων και των σχετικών υπηρεσιών λειτουργούσε οριζόντια. Εσείς, κύριε Υπουργέ, χρειάστηκαν δεκαέξι ολόκληρες μέρες μετά το συγκεκριμένο θλιβερό συμβάν για να συναντηθείτε μαζί τους και να προβείτε - να μου επιτρέψετε να πω με βάση και τα δελτία τύπου που εξέδωσαν - σε αόριστες υποσχέσεις ως προς την εισοδηματική τους αποκατάσταση. Και σήμερα ακόμη, ένα μήνα και εννέα μέρες μετά το ναυάγιο, το θέμα βεβαίως δεν είναι στην πρώτη γραμμή της επικαιρότητας, αλλά το πρόβλημα συνεχίζεται. Μιλώντας χθες μαζί τους η εισοδηματική τους απώλεια συνεχίζει να φτάνει το 50% των ψαράδων, αλλά και όλων των συναρτώμενων κλάδων, των ιχθυοπωλείων, των καταστημάτων εστίασης, των παραγωγών που πουλάνε στις λαϊκές αγορές, την ίδια στιγμή βεβαίως που εκτός του να διατηρήσουν το βιος τους και να ανταποκριθούν στην επιβίωσή τους, οι υποχρεώσεις τους, ασφαλιστικές, φορολογικές και όλες οι σχετικές, συνεχίζονται κανονικά. Την ίδια στιγμή να πούμε ότι από 1η Οκτωβρίου έχει ξεκινήσει η αλιευτική δραστηριότητα της μέσης αλιείας, που μπορεί να μου πείτε ότι δεν επηρεάζεται, γιατί ψαρεύουν στο ενάμιση ναυτικό μίλι, βεβαίως αυτό πρέπει να το γνωματεύσουν οι ειδικοί, ωστόσο η έλλειψη, επαναλαμβάνω, επίσημης ενημέρωσης ως προς την καταλληλότητα ή μη των αλιευμάτων συνεχίζει να τους πλήττει. Όπως αντιλαμβάνεστε, κύριε Υπουργέ, η απαγόρευση της αλιείας ή μη, εκτός των ζητημάτων δημόσιας υγείας, συναρτάται ευθέως και με τις αποζημιώσεις των αλιέων. Επειδή, λοιπόν, όλοι περιμένουν πραγματικά στο κενό τα πορίσματα του ΕΛΚΕΘΕ, εγώ σας ρωτώ: Τι ακριβώς έχει αναλάβει να μελετήσει το ΕΛΚΕΘΕ; Τι λέει η σύμβασή του; Πότε ξεκίνησαν οι έρευνες του ΕΛΚΕΘΕ και πότε θα παραδώσει το πόρισμα; Και ποιες ενέργειες έχετε κάνει σε επίπεδο Ευρωπαϊκής Ένωσης, προκειμένου να διεκδικήσετε αναγκαία κονδύλια για την εισοδηματική αποκατάσταση των ψαράδων;
Κύριε Υπουργέ, έχετε τον λόγο για τρία λεπτά.
Κατ' αρχάς, να πω ότι θα κάνουμε αυτά που πρέπει και την ώρα που πρέπει. Και το λέω αυτό διότι από την αρχή για να μπορέσουμε να ανταπεξέλθουμε στις επιπτώσεις ενός ατυχήματος που ήταν πάρα πολύ σοβαρό, προσπαθήσαμε όσο τον δυνατόν να συντονιστούν όλες οι υπηρεσίες, να προγραμματιστούν όλοι οι έλεγχοι σε όστρακα και ψάρια υδατοκαλλιέργειας και συλλεκτικής αλιείας. Συνεχίζουμε ακόμη και μέχρι σήμερα να πραγματοποιούμε τοπικούς ελέγχους και να ενημερώνουμε όλους όσους δραστηριοποιούνται στην περιοχή. Οι μέχρι σήμερα έλεγχοι έχουν δείξει ότι τα αλιεύματα που διακινούνται στην ιχθυόσκαλα Κερατσινίου δεν έχουν κανένα πρόβλημα. Δεν υπάρχει κανένα πρόβλημα. Το επαναλαμβάνουμε συνεχώς. Οφείλω, όμως, να τονίσω για μια ακόμη φορά ότι οι ίδιοι οι παράκτιοι αλιείς της περιοχής από δική τους πρωτοβουλία σταμάτησαν και εξακολουθούν μέχρι σήμερα να μην αλιεύουν στη συγκεκριμένη περιοχή. Άρα, δεν υπάρχει καμμία μα καμμία επίπτωση όσον αφορά στα θέματα της υγείας των αλιευμάτων. Εμείς, λοιπόν, άμεσα συναντηθήκαμε με τους επαγγελματίες αλιείς της ευρύτερης περιοχής, τους ενημερώσαμε και τους ενημερώνουμε για τις ενέργειες του Υπουργείου. Ταυτόχρονα, βεβαίως, έγιναν και από πλευράς μας οι απαραίτητες ενέργειες, θα έλεγα, να συναντηθούν - και συναντήθηκαν - οι εκπρόσωποι των αλιέων με τα συναρμόδια Υπουργεία, αυτά που έχουν σχέση με την έκτακτη οικονομική βοήθεια, με θέματα μεταφοράς υποχρεώσεων. Καταλαβαίνετε ότι δεν είναι αρμοδιότητά μας. Όμως, ταυτόχρονα, εμείς θα τους βοηθήσουμε ιδιαίτερα για να συγκροτήσουν έναν φάκελο, ο οποίος θα έχει τις απώλειες στο εισόδημα τους, για να διεκδικήσουν τόσο απέναντι στην ασφάλεια του πλοίου, όσο, βεβαίως, και στο Διεθνές Ταμείο, γιατί εκεί πραγματικά με τη δική μας βοήθεια θα τεκμηριωθούν στοιχεία για την καταβολή των αποζημιώσεων. Εξετάσαμε, επίσης, εμείς τη δυνατότητα αποζημίωσης των αλιέων από το Επιχειρησιακό Πρόγραμμα Αλιείας 2014-2020. Στο συγκεκριμένο άρθρο 33 του Κανονισμού υπάρχει η δυνατότητα της προσωρινής παύσης αλιευτικών δραστηριοτήτων, όπως συμβαίνει στην περίπτωση αυτή, ώστε να υπάρξει μια πρώτη αποζημίωση. Ήδη γι' αυτό το συμβάν ενημερώσαμε την Ευρωπαϊκή Επιτροπή και ότι παρακολουθούμε σε συνεργασία με το ΕΛΚΕΘΕ τις επιπτώσεις, καθώς, βεβαίως, έχουμε μπροστά μας και την περίπτωση ενδεχόμενης ενεργοποίησης του άρθρου 12, που αφορά μέτρα της επιτροπής σε περίπτωση σοβαρής απειλής από θαλάσσιους βιολογικούς πόρους. Παράλληλα, βεβαίως, στα πλαίσια του Επιχειρησιακού Προγράμματος Αλιείας και σε συνεργασία με τους αλιείς, θέλουμε να ιδρύσουμε το ταμείο αλληλοβοήθειας. Προβλέπεται το συγκεκριμένο ταμείο στο άρθρο 35 του Κανονισμού και για το οποίο το Ευρωπαϊκό Ταμείο Θάλασσας και Αλιείας μπορεί να συνεισφέρει μέχρι το ποσό των 10 εκατομμυρίων. Όμως, η λειτουργία του συγκεκριμένου ταμείου αλληλοβοήθειας προϋποθέτει και την οικονομική εισφορά των αλιέων. Γι' αυτό, λοιπόν, περιμένουμε με την ολοκλήρωση της ψήφισης του συνδικαλιστικού νομοσχεδίου - διότι έχουμε και ένα άλλο πρόβλημα στον συγκεκριμένο χώρο, δεν υπάρχει καμμία εκπροσώπηση - να μπορέσουμε να συνεννοηθούμε μαζί με τους αλιείς για να πάρουμε αυτές τις απαραίτητες πρωτοβουλίες για να ιδρύσουμε μαζί το ταμείο. Επίσης να γίνει γνωστό ότι το συγκεκριμένο ταμείο προϋποθέτει και τη συμμετοχή των ίδιων των αλιέων. Τέλος, όσον αφορά τις έρευνες που γίνονται, συνεχίζονται από πλευράς του ΕΛΚΕΘΕ. Εμείς έχουμε αλλεπάλληλες συναντήσεις με το ΕΛΚΕΘΕ, πέραν των επιστολών και περιμένουμε, γιατί έχει αναλάβει τη μελέτη των επιπτώσεων της πετρελαιοκηλίδας στην περιοχή, το πόρισμά του για να προχωρήσουμε στις επόμενες ενέργειες.
Ευχαριστούμε τον κύριο Υπουργό. Κυρία Αραπατζή, έχετε τον λόγο για τρία λεπτά για τη δευτερολογία σας.
Κύριε Υπουργέ, είπατε ότι συνεχίζετε να ενημερώνετε όσους αφορά το θέμα και ότι υπάρχει επίσημη ενημέρωση. Όσον αφορά αυτή την επίσημη ενημέρωση, υπάρχει κάποιο έγγραφο που μπορείτε να μας επιδείξετε ότι τα μέχρι στιγμής λεγόμενα αλιεύματα είναι απολύτως ασφαλή; Δεν θέλει κανείς να το αμφισβητήσει πραγματικά. Την ίδια στιγμή, όμως, κύριε Υπουργέ, οι ψαράδες, οι αλιείς, δηλώνουν επισήμως ανημέρωτοι, όπως και το καταναλωτικό κοινό, με αποτέλεσμα και αν ακόμη - που όλοι το ευχόμαστε - τα αλιεύματα είναι απολύτως ασφαλή, αυτό να μη μεταφράζεται σε συνέχιση κανονική της εμπορικής τους δραστηριότητας, γιατί ο κόσμος συνεχίζει να αποφεύγει όντας σε σύγχυση. Είπατε επίσης ότι έχετε κάνει την ώρα που έπρεπε όλες τις ενέργειες. Εγώ θέλω να ρωτήσω έτσι όπως έκλεισα την πρωτολογία μου, κύριε Υπουργέ: Σε επίπεδο Ευρωπαϊκής Ένωσης επισήμως και εγγράφως τι έχετε κάνει; Χθες ο Πρόεδρος της Νέας Δημοκρατίας συναντήθηκε με την πλειοψηφία των Ευρωπαίων Επιτρόπων, ανάμεσα στους οποίους ήταν και ο Επίτροπος Περιβάλλοντος και Αλιείας κ. Καρμένου Βέλλα, προκειμένου να καταδείξουμε το ενδιαφέρον της χώρας μας, γιατί εμείς για τη χώρα μας μιλάμε, κύριε Υπουργέ, για την εισοδηματική ενίσχυση των συγκεκριμένων ανθρώπων και όλων όσοι έχουν πληγεί από τη συγκεκριμένη καταστροφή. Τι έχετε κάνει προς αυτή την κατεύθυνση; Μιλάτε συνέχεια για το άρθρο 33. Εγώ θα σας πω για το άρθρο 35 και για τις δυνατότητες που δίνει το ΕΠΑΛΘ 2014-2020, κύριε Υπουργέ, που λέει ότι προβλέπονται αποζημιώσεις για αλιείς αναφορικά με απώλειες οφειλόμενες σε δυσμενή καιρικά φαινόμενα ή σε περιβαλλοντικά συμβάντα, καθώς και σε περιπτώσεις θαλασσίων ατυχημάτων. Προϋπόθεση, όμως, κύριε Υπουργέ, που θέτει ο κανονισμός τον οποίον επικαλεστήκατε, είναι από την επίσημη αρχή, από το κράτος, να αναγνωριστούν αυτά τα συμβάντα. Οι δε προϋποθέσεις για τη σύσταση του ταμείου που επικαλεστήκατε, του ταμείου αλληλοβοηθείας, όπου είπατε για συνδικαλιστική εκπροσώπηση, για συνεισφορά των αλιέων, επαφίενται στις αποφάσεις του κράτους μέλους. Εσείς, δηλαδή, αποφασίζετε για το συγκεκριμένο ταμείο αλληλοβοηθείας, αν θα συνεισφέρουν, πώς θα συγκροτείται. Ερωτώ: Έχετε συγκροτήσει το συγκεκριμένο ταμείο, κύριε Υπουργέ; Πώς θα ληφθούν οι αποζημιώσεις; Θα μιλήσω λίγο για τις καλές πρακτικές. Δεν είμαστε οι μόνοι που έχουμε υποστεί τέτοιες καταστροφές, κύριε Υπουργέ. Το 2002 η Ισπανία με τη μαύρη παλίρροια και το ναυάγιο του «PRESTIGE» κατόρθωσε μέσα σ' ένα μήνα και κάτι να αποσπάσει από την Ευρωπαϊκή Επιτροπή 117.000.000 ευρώ με το συγκεκριμένο άρθρο - θα το καταθέσω στα Πρακτικά - μέσα σε χρόνο - ρεκόρ, δηλαδή σε όσο χρόνο έχουμε διανύσει μέχρι σήμερα εμείς και ακόμη δεν έχουμε πορίσματα. «Έτρεξαν» όλες τις απαραίτητες ενέργειες. Επίσης, προβλέπεται το άρθρο 41 και 50, όπως έκαναν οι Πορτογάλοι, για την ανακατεύθυνση του προϋπολογισμού σε περίπτωση πυρκαγιών. Αυτό επίσης είναι ένα εργαλείο που μπορείτε να χρησιμοποιήσετε. Κύριε Υπουργέ, οι Ισπανοί μέχρι και το ταμείο αλληλεγγύης, που δεν προβλέπει κανονικά αποζημιώσεις για τέτοια συμβάντα, κατόρθωσαν και το ενεργοποίησαν και πήραν άλλα 8.600.000 ευρώ - θα το καταθέσω και αυτό στα Πρακτικά - και ένα σωρό άλλα κονδύλια. Το ερώτημα είναι συγκεκριμένα εμείς τι κάνουμε για όλα αυτά. Μη μου λέτε, κύριε Υπουργέ, για το ΕΠΑΛΘ 2014-2020, όταν το ποσοστό της απορρόφησης είναι στο 0,74% της χώρας μας, με τον κοινοτικό μέσο όρο στο 12%. Και βγάζετε περήφανα δελτία τύπου ότι μετά από δυόμισι χρόνια ολοκληρώσατε τις προπαρασκευαστικές πράξεις - δελτίο τύπου του Υπουργείου σας είναι - για την προκήρυξη των μέτρων; Σοβαρά, κύριε Υπουργέ; Δυόμισι χρόνια μετά; Είπατε για το άρθρο 35, κύριε Υπουργέ, στο οποίο βεβαίως και αναφέρθηκα, του οποίου έκαναν χρήση οι Ισπανοί, ότι υπάρχουν 10.000.000 ευρώ. Κύριε Υπουργέ, εδώ έχω την τροποποίηση με δική σας υπογραφή του ΕΠΑΛΘ 2014-2020 για το συγκεκριμένο, ότι τα 10.000.000 με δική σας τροποποίηση τα πήγατε στα 2.000.000. Ισχύει αυτό ή δεν ισχύει; Δέκα είναι τελικά τα εκατομμύρια ή δύο; Θα ήθελα μία απάντηση και γι' αυτό. Πείτε μας γι' αυτά τα θέματα, λοιπόν, κύριε Υπουργέ, έστω και στο «και πέντε». Περιμένω κατ' αρχάς μία απάντηση για το πότε ξεκίνησαν οι έρευνες του ΕΛΚΕΘΕ και ποιος υπογράφει τη συγκεκριμένη σύμβαση. Τι θα κάνετε για τους δεσμευμένους κοινοτικούς πόρους, για την απώλεια εισοδήματος των συγκεκριμένων πληγέντων ψαράδων και βεβαίως για την αποκατάσταση της ισορροπίας του θαλασσίου περιβάλλοντος και της ευρύτερης περιοχής που επίσης προβλέπεται από τα συγκεκριμένα άρθρα του κανονισμού του ΕΠΑΛΘ 2014-2020; Ευχαριστώ.
Ευχαριστούμε την κ. Αραμπατζή. Κύριε Υπουργέ, έχετε τον λόγο για τρία λεπτά.
Κυρία συνάδελφε, σας είπα ότι κάνουμε τα πράγματα που πρέπει την ώρα που πρέπει. Η συνδικαλιστική εκπροσώπηση των αλιέων δεν υπάρχει θεσμοθετημένη. Με δική μας πρωτοβουλία μαζέψαμε τους ψαράδες της περιοχής και συστήθηκε μία προσωρινή επιτροπή με την οποία ουσιαστικά συνδιαλεγόμαστε και την ενημερώνουμε. Δεύτερον, σας είπα ότι στείλαμε συγκεκριμένη επιστολή στη DG - AGRI, με την οποία την ενημερώσαμε άμεσα ότι έχουμε αυτό το περιστατικό, ότι έχουμε διαρροή πετρελαίου. Ταυτόχρονα, εμείς τους λέμε ότι ήδη έχει ανατεθεί στο ΕΛΚΕΘΕ, ο κατ' εξοχήν επιστημονικός οργανισμός στη χώρα μας, για να προχωρήσει στη μελέτη και βεβαίως ιδιαίτερα των επιπτώσεων της επέκτασης, μέχρι πού έχει πάει. Πότε ολοκληρώνεται αυτή η διαδικασία; Περιμένουμε και να ξέρετε ότι κάθε μέρα σχεδόν ενοχλούμε για να έχουμε ένα τελικό πόρισμα από το ΕΛΚΕΘΕ, πάνω στο οποίο θα ακουμπήσουμε για να τεκμηριώσουμε τον φάκελο που τους λέμε εδώ στην επιστολή ότι θα ενεργοποιήσουμε το συγκεκριμένο άρθρο και βεβαίως σε συνεργασία με το ΕΛΚΕΘΕ. Να το ξεκαθαρίσουμε αυτό το πράγμα, διότι δεν μπορούμε να στοιχειοθετούμε φακέλους χωρίς να υπάρχει μια συγκεκριμένη τεχνοκρατική προσέγγιση. Επειδή αναφερθήκατε πάλι στο άρθρο 35 και μέχρι πού τροποποιήθηκε κ.λπ., το άρθρο 35 στα πλαίσια του επιχειρησιακού προγράμματος αλιείας προβλέπει μέχρι τα 10 εκατομμύρια ευρώ. Σας επαναλαμβάνω ότι αντίστοιχα απαιτεί και ποσά, συνεισφορές από τους αλιείς. Έβαλαν 2 εκατομμύρια οι αλιείς; Άλλα τόσα ενισχύει από την άλλη πλευρά το συγκεκριμένο ταμείο. Και επειδή δεν υπάρχει συνδικαλιστική εκπροσώπηση, εδώ και καιρό ασχολούμαστε με αυτή τη διαδικασία ξεκινώντας ιδιαίτερα την υλοποίηση του ΕΠΑΛ. Αυτή την ώρα πρέπει να εξαντλήσουμε όλες τις άλλες δυνατότητες. Έχουμε την ασφάλεια του πλοίου. Έχουμε το Διεθνές Ταμείο, όπου εκεί έχουμε το άρθρο 33. Βεβαίως όλα αυτά, όπως σας είπα, είναι στον στόχο μας. Εμείς κοιτάμε την ουσία. Προσπαθούμε πάντα να βρούμε βιώσιμες, εφαρμόσιμες λύσεις, διότι όντως είναι πολλά τα προβλήματα του πρωτογενούς τομέα, ιδιαίτερα και των αλιέων. Άρα αυτή η διαδικασία πρέπει να γίνει κατανοητό ότι, εάν δεν έχει μια επιστημονική τεκμηρίωση στη διαδρομή της, τότε θα βρεθούμε στο να κάνουμε επικοινωνιακά παιχνίδια, να στέλνουμε φακέλους, να ζητάμε εκείνο κ.λπ. και όταν περάσει η ώρα θα ψάχνουμε να βρούμε γιατί δεν έγιναν δεκτά τα συγκεκριμένα αιτήματα.
Ευχαριστούμε τον κύριο Υπουργό. Συνεχίζουμε με την έκτη με αριθμό 81/16-10-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, με θέμα: «Προώθηση και στήριξη των συλλογικών σχημάτων παραγωγής». Κυρία συνάδελφε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, ακριβώς πριν από μια εβδομάδα ολοκληρώθηκε το 4ο Αναπτυξιακό Συνέδριο της Περιφέρειας Θεσσαλίας. Στο συνέδριο διαπιστώθηκε με τον πιο πανηγυρικό τρόπο ότι η χώρα γυρίζει σελίδα και η Θεσσαλία παίζει πρωταγωνιστικό ρόλο στην αγροτική και την κτηνοτροφική ανάπτυξη. Είναι πλέον κοινός τόπος η ανάγκη αλλαγής του παραγωγικού προτύπου, προκειμένου αφ' ενός η ανάπτυξη να αποκτήσει χαρακτηριστικά μονιμότητας, βιωσιμότητας και κοινωνικής δικαιοσύνης και αφ' ετέρου να αποτραπεί η επανεμφάνιση των παθογενειών που οδήγησαν την αγροτική οικονομία και τους παραγωγούς στα γνωστά αδιέξοδα. Οι δύο πιο σημαντικές παθογένειες του παρελθόντος, οι οποίες έχουν επισημανθεί κατά κόρον από όλους τους εμπλεκόμενους φορείς στην αγροτική οικονομία, ήταν το στρεβλό καθεστώς των επιδοτήσεων και των κινήτρων καθώς και ο τρόπος λειτουργίας των συνεταιρισμών. Πρόσφατα ψηφίστηκε ο νόμος για τους συνεταιρισμούς και τις ομάδες - οργανώσεις παραγωγών. Το Μέτρο 9 του ΠΑΑ, που αφορά στη σύσταση ομάδων - οργανώσεων παραγωγών, παρέχει οικονομική στήριξη στα πρώτα πέντε έτη της λειτουργίας τους. Παράλληλα οι παραγωγοί έχουν τη δυνατότητα να συνδυάσουν το μέτρο αυτό με άλλα μέτρα, όπως είναι το Μέτρο 1, που αφορά τη μεταφορά γνώσεων και την επαγγελματική κατάρτιση, το Μέτρο 3, που αφορά στα συστήματα ποιότητας, και το μέτρο 16, που αφορά στη συνεργασία ένταξης σε επιχειρησιακές ομάδες. Πιστεύουμε, λοιπόν, ότι οι ομάδες - οργανώσεις παραγωγών και τα συλλογικά σχήματα θα αποτελέσουν το νέο μοντέλο στην παραγωγική διαδικασία. Μέσα από τα συλλογικά αυτά σχήματα προσδοκούμε να λυθούν ορισμένες χρόνιες αδυναμίες της ελληνικής γεωργίας, όπως είναι ο μικρός κλήρος, το υψηλό κόστος παραγωγής, οι ελλείψεις στην οργάνωση και τον συνεργατισμό, η αναβάθμιση της ποιότητας του παραγόμενου προϊόντος, η αύξηση της διαπραγματευτικής ικανότητας μέσα από τη δημιουργία κρίσιμης μάζας προϊόντος και η εναρμόνιση στις απαιτήσεις των αγορών. Οι αγρότες έτσι θα μπορούν να παρεμβαίνουν πιο δυναμικά όχι μόνο στην κατεύθυνση της παραγωγικής διαδικασίας, αλλά και στην προώθηση των προϊόντων στις αγορές, προκειμένου να έχουν μια πιο άμεση σχέση με τους καταναλωτές. Κύριε Υπουργέ, οι ομάδες - οργανώσεις παραγωγών αποτελούν μια ευκαιρία, προκειμένου να ξεπεραστούν οι χρόνιες αδυναμίες και να εκσυγχρονιστεί η ελληνική γεωργία. Αυτό ασφαλώς συνδέεται άμεσα με τη βελτίωση της εισοδηματικής και της κοινωνικής θέσης του παραγωγού. Σας ρωτώ, λοιπόν: Πώς διασφαλίζεται η εφαρμογή μέτρων του ΠΑΑ που σχετίζονται με τα συλλογικά σχήματα, έτσι ώστε να οδηγήσουν σε καλύτερη οργάνωση της παραγωγής, να βοηθηθεί ο παραγωγός και να ενισχυθεί η ανταγωνιστικότητα, χωρίς να αποτελέσουν μόνο μέτρα παροχής οικονομικής στήριξης; Με δεδομένο ότι το βαμβάκι για την περιφέρειά μου, την Καρδίτσα, για τη Θεσσαλία αλλά και για την Ελλάδα γενικότερα είναι κυρίαρχο προϊόν, πώς θα αξιοποιηθεί το μέτρο αυτό για τα συλλογικά σχήματα παραγωγών για τη στήριξη της βιωσιμότητας της καλλιέργειας, που σήμερα είναι οριακή;
Ευχαριστούμε την κυρία συνάδελφο. Ελάτε, κύριε Υπουργέ, έχετε τον λόγο για τρία λεπτά.
Κυρία συνάδελφε, νομίζω ότι συμφωνούμε ότι ο συνεργατισμός είναι μια αναγκαιότητα την οποία πρέπει να υπηρετήσουμε για τη λειτουργία του αγροτικού χώρου. Ιδιαίτερα η στήριξη και η σύσταση των ομάδων παραγωγών και των οργανώσεων γι' αυτόν τον σκοπό θεσμοθετούνται, ακριβώς για όσα αναφέρατε ότι έχει ανάγκη ο χώρος. Στήριξη που παρέχεται σε ομάδες και οργανώσεις παραγωγών, που αναγνωρίζονται βεβαίως βάσει επιχειρηματικού σχεδίου με στόχους πενταετίας, που ελέγχονται από τα κράτη μέλη. Αυτό αναφέρει το συγκεκριμένο άρθρο 9. Άρα, λοιπόν, πρέπει οπωσδήποτε να δούμε πώς τα συλλογικά σχήματα αυτά μέχρι τέλους του χρόνου θα έχουν υποστεί τη διαδικασία αξιολόγησης από την εποπτική αρχή του Υπουργείου, για να μπορέσουν να περπατήσουν. Στο τέλος βεβαίως της διαδικασίας αυτής θα παραμείνουν κι εκείνα που όντως μπορούν να υπηρετήσουν τις στρατηγικές που θέλουμε να υπηρετήσουμε, γιατί αυτή είναι απαίτησης της Ευρωπαϊκής Επιτροπής. Άρα, λοιπόν, με τα υγιή αυτά σχήματα που θα προκύψουν θα επιδιώξουν οι αγρότες να ενταχθούν στο Πρόγραμμα Αγροτικής Ανάπτυξης, να ενισχύσουν την ανταγωνιστικότητά τους και τελικά να στηρίξουν το εισόδημά τους, χωρίς τον φόβο να χαθούν αυτές οι ενισχύσεις χωρίς αποτέλεσμα. Επίσης, με το Μέτρο 9, που είναι ένα μέτρο κίνητρο για την ενθάρρυνση της ανάπτυξης, συνεργασίας και οργάνωσης σε συλλογικά σχήματα, δρομολογούμε και μια σειρά νέων συνεργατικών σχημάτων. Άρα, λοιπόν, οι δικαιούχοι θα πρέπει να ξέρουν ότι, προκειμένου να πετύχουν την οικονομική στήριξη, που μιλάει για πενταετή κάλυψη λειτουργικών εξόδων και μέχρι το ποσό των 100.000 ευρώ, θα πρέπει οπωσδήποτε να έχουν ένα συγκεκριμένο επιχειρηματικό σχέδιο. Όσον αφορά το βαμβάκι, η διεπαγγελματική οργάνωση που αναγνωρίστηκε έχει βάλει ως στόχο την αναβάθμιση της ποιότητας του συγκεκριμένου προϊόντος, την προσαρμογή σε νέες απαιτήσεις της αγοράς, την επέκτασή της σε μια καλλιέργεια ολοκληρωμένης διαχείρισης. Παρά τις δυσκολίες που θα εμφανιστούν για την εφαρμογή του συγκεκριμένου μέτρου, επειδή πρόκειται για ένα προϊόν που, ιδιαίτερα για τη χώρα μας και πολύ περισσότερο για την περιοχή της Θεσσαλίας, είναι ένα προϊόν που θέλουμε να στηρίξουμε, θα είμαστε μαζί τους. Θα έχουμε και συνεργασίες ακόμα όχι μόνο από τους αγρότες, αλλά και από τους εκκοκκιστές, αλλά και όλους όσοι, θα έλεγα, έχουν σχέση με τη Διεπαγγελματική Οργάνωση Βάμβακος.
Ευχαριστούμε τον κύριο Υπουργό. Κυρία συνάδελφε, πριν πάρετε τον λόγο για τη δευτερολογία σας, θα ήθελα να κάνω δύο ανακοινώσεις. Κυρίες και κύριοι συνάδελφοι, θέλω να θέσω υπ' όψιν σας ότι η Διακομματική Κοινοβουλευτική Επιτροπή για το Δημογραφικό, που έχει συσταθεί σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 31η Οκτωβρίου 2017, ζητεί τρίμηνη παράταση της λειτουργίας της μέχρι την 31η Ιανουαρίου του 2018. Το Σώμα συμφωνεί;
Συνεπώς το Σώμα συνεφώνησε ομοφώνως. Επίσης, θέλω να θέσω υπ' όψιν του Σώματος ότι η Εξεταστική Επιτροπή για τη διερεύνηση σκανδάλων στον χώρο της Υγείας κατά τα έτη 1997-2014, που έχει συσταθεί σύμφωνα με τα άρθρα 144 και επ. του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της την 21η Οκτωβρίου 2017, ζητεί τρίμηνη παράταση της λειτουργίας της μέχρι την 21η Ιανουαρίου 2018. Το Σώμα συμφωνεί ;
Συνεπώς το Σώμα συνεφώνησε ομοφώνως. Ορίστε, κυρία Κατσαβριά, έχετε τον λόγο για τη δευτερολογία σας.
Ευχαριστώ. Κύριε Πρόεδρε, κύριε Υπουργέ, το πρώτο βήμα έγινε. Θεσμοθετήθηκε δηλαδή - και πολύ σωστά - το πλαίσιο που αφορά στις συνεταιριστικές οργανώσεις και στις ομάδες παραγωγών. Διαπιστώνουμε, όμως, ότι υπάρχουν πολλά προβλήματα που δυσχεραίνουν τη λειτουργία και την επιβίωση των σχημάτων αυτών. Τέτοια προβλήματα στη γενική τους μορφή είναι τα προβλήματα διοίκησης, η δυσκολία διαχείρισης του παραγόμενου προϊόντος, η χρήση των νέων τεχνολογιών και η προώθηση του παραγόμενου προϊόντος στις αγορές σε μια μετρήσιμη ποσοτικά και ποιοτικά μάζα. Όλα αυτά είναι θέματα δύσκολα και πολλές φορές μη κατανοητά, προς το παρόν τουλάχιστον, στην πλειονότητα των παραγωγών και των οργανώσεών τους, προκειμένου να τα επιλύσουν μόνοι τους. Από την άλλη, το Υπουργείο σας εποπτεύει οργανισμούς όπως ο «ΕΛΓΟ - ΔΗΜΗΤΡΑ», ερευνητικά κέντρα όπως το Ινστιτούτο Ελέγχου Ποικιλιών, ενώ παράλληλα συνεργάζεται και με άλλα ερευνητικά κέντρα, όπως το Μπενάκειο. Στο σημείο αυτό θέλω να επισημάνω τη λειτουργία δύο ερευνητικών φορέων που εδρεύουν στην Καρδίτσα, του Εθνικού Κέντρου Βάμβακος και του Κέντρου Γενετικής Βελτίωσης Ζώων. Και τα δύο αυτά ερευνητικά κέντρα προσφέρουν εξαιρετικά σημαντικές υπηρεσίες, τόσο προς το Υπουργείο Αγροτικής Ανάπτυξης όσο και προς τους ενδιαφερόμενους βαμβακοκαλλιεργητές ή κτηνοτρόφους, αντίστοιχα. Χρειάζονται, όμως, και την απαραίτητη στελέχωση. Στην ουσία, κύριε Υπουργέ, τίθεται και το ερώτημα εάν υπάρχει σχέδιο, ώστε το Υπουργείο σας να αξιοποιήσει και να κατευθύνει αυτά τα ινστιτούτα και τους οργανισμούς με συγκεκριμένο σχέδιο, ώστε να ανταποκριθούν στην ανάγκη στήριξης των ομάδων παραγωγών στα θέματα που αναφέραμε παραπάνω. Το ερωτώ αυτό, διότι έχω την πεποίθηση ότι χωρίς τη στήριξη των ομάδων παραγωγών από δομές που ανήκουν ή εποπτεύονται από το Υπουργείο σας, καθώς επίσης και από τα πανεπιστήμια και από τα ΤΕΙ, δεν θα έχουμε το αναμενόμενο αποτέλεσμα και σε σύντομο χρονικό διάστημα. Επιτρέψτε μου ακόμη να προσθέσω, πέρα από τα προηγούμενα, και τους προβληματισμούς των ίδιων των αγροτών σε σχέση με τη νομική υπόσταση των ομάδων παραγωγών που επιχειρούν να συγκροτήσουν, τη δυνατότητά τους για πλήρη δικαιοπρακτική ικανότητα, την απόδοση αριθμού φορολογικού μητρώου, τη φορολογική τους μεταχείριση και μια σειρά από άλλα πρακτικά ζητήματα που αφορούν στην ορθολογική και άρτια λειτουργία των ομάδων παραγωγών, σύμφωνα με τη φιλοσοφία του Προγράμματος Αγροτικής Ανάπτυξης. Πρόκειται για προβληματισμούς τους οποίους μας καταθέτουν σχεδόν καθημερινά οι αγρότες μας στις επαφές που έχουμε μαζί τους. Πιστεύω, κύριε Υπουργέ, ότι οφείλουμε άμεσα να καλύψουμε τις όποιες αδυναμίες έχουν διαπιστωθεί και σε κάθε περίπτωση να ξεδιπλώσουμε μια εκστρατεία ουσιαστικής και έγκυρης πληροφόρησης των αγροτών μας για τα συλλογικά σχήματα της οργάνωσής τους. Με τον τρόπο αυτό θεωρώ ότι θα πετύχουμε σύντομα τα καλύτερα δυνατά αποτελέσματα, δηλαδή βιώσιμα συνεργατικά σχήματα προς όφελος της αγροτικής οικονομίας και φυσικά των ίδιων των παραγωγών. Σας ευχαριστώ.
Ευχαριστούμε κι εμείς την κυρία συνάδελφο. Ορίστε, κύριε Υπουργέ, έχετε τον λόγο για τρία λεπτά και να κλείσουμε και τη σημερινή συνεδρίαση.
Αφού, λοιπόν, συμφωνούμε στην αναγκαιότητα λειτουργίας αυτών των σχημάτων, πρέπει να ξεκαθαρίσουμε ένα πράγμα: Αυτά τα σχήματα, οι οργανώσεις παραγωγών, που θέλουν να επωφεληθούν του συγκεκριμένου μέτρου, πρέπει να καταθέσουν ένα επιχειρησιακό σχέδιο, μέσα στο οποίο θα περιγράφονται όλες οι ανάγκες με τον τρόπο με τον οποίο θα μπορέσουν να υλοποιηθούν. Εμείς είμαστε δίπλα τους. Ήδη ολοκληρώνουμε τη σχετική υπουργική απόφαση και σήμερα ή αύριο δίνονται στη δημοσιότητα όλες οι λεπτομέρειες, ιδιαίτερα όσον αφορά τη νομική τους υπόσταση. Γιατί είναι εντελώς διαφορετικό γι' αυτές τις ομάδες παραγωγών που θέλουν να επωφεληθούν του συγκεκριμένου μέτρου και εντελώς διαφορετικό για τις ομάδες παραγωγών οι οποίες μπορούν να συσταθούν με άλλον τρόπο. Για παράδειγμα, πέντε στη ζωική παραγωγή, δέκα στη φυτική, φτιάχνουν μια ομάδα παραγωγών, θέλοντας να υποστηρίξουν το προϊόν τους. Αυτός είναι ο βασικός κρίκος της σύνδεσής τους. Εμείς, λοιπόν, θα προσπαθήσουμε να είμαστε όσο το δυνατόν κοντά τους. Τα συγκεκριμένα κέντρα που αναφέρατε είναι κέντρα που θέλουμε οπωσδήποτε να συνεχίσουν να δραστηριοποιούνται στον χώρο. Έχουμε συγκεκριμένα μέτρα στην καινοτομία, στην έρευνα και θα δούμε πώς θα μπορέσουν να επωφεληθούν όσο γίνεται περισσότερο οι αγρότες, ιδιαίτερα μέσα από την απορρόφηση προγραμμάτων μέσω του «ΕΛΓΟ - ΔΗΜΗΤΡΑ», για να μπορούν να έχουν και αντίστοιχους πόρους για να καλύψουμε ανάγκες. Το θέμα του προσωπικού είναι ένα τεράστιο ζήτημα, όπως ξέρετε. Οι ελλείψεις στο Υπουργείο είναι σε όλα τα επίπεδα. Προσπαθούμε γι' αυτό. Σύντομα ανακοινώνουμε το μέτρο που αφορά τους γεωργικούς συμβούλους. Θα είναι μια μεγάλη ανάσα, γιατί περίπου χίλιοι επιστήμονες του χώρου σε τριακόσιες πενήντα δομές σε όλη την Ελλάδα θα κάνουν αυτό που λείπει από την περιφέρεια. Δηλαδή, λείπει ο γεωτεχνικός εφαρμογών, για να παρέχουν συμβουλές όσο γίνεται κοντά στους αγρότες. Βεβαίως, έχοντας και το Πρόγραμμα Αγροτικής Ανάπτυξης με πάρα πολλά μέτρα και δράσεις, θα μπορέσουμε ουσιαστικά να υπηρετήσουμε αυτό που και εσείς και εμείς έχουμε ως στόχο, την παραγωγική ανασυγκρότηση της χώρας, με βασικότερο εργαλείο αναφοράς την αγροτική δραστηριότητα.
Ευχαριστούμε τον κύριο Υπουργό. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.40΄ λύεται η συνεδρίαση για αύριο, ημέρα Παρασκευή 20 Οκτωβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.